Irfan ge dharifulhu, Baabil ves Bollywood ah thahyaaru\nއިރްފާންގެ ދަރިފުޅު ބާބިލް ވެސް ބޮލީވުޑަށް ތައްޔާރު\nބާބިލް (ކ) ބައްޕަ އިރްފާން އާއެކު\nމިދިޔަ އަހަރު ތެރޭ މަރުވި ފިލްމު އެކްޓަރު އިރްފާން ޚާންގެ ދަރިފުޅު ބާބިލް ޚާން ބޮލީވުޑަށް ނުކުންނަން ޝައުގުވެރިވާކަން ހާމަ ކޮށްފި އެވެ. ބައްޕަގެ ފޭނުންނާ ސޯޝަލް މީޑިއާގައި ވާހަކަ ދައްކަމުން ބާބިލް ބުނެފައި ވަނީ މި އަހަރުގެ ތެރޭގައި ފިލްމު ކުޅެން ފަށަން ގަސްތުކުރާ ކަމަށެވެ.\nމި ވަގުތު ލަންޑަންގައި ތައުލީމު ހާސިލު ކުރަމުންދާ ބާބިލް ބުނި ގޮތުގައި މިހާރު ވެސް އޭނާ ކުރިޔަށް ދަނީ އެކްޓިންގެ ދާއިރާއިންނެވެ. އަދި ފިލްމެއް ކުޅެން ފަށާނެ ދުވަހެއް ނޭނގޭ ކަމަށާއި އެކަމާ މެދު ގޮތެއް ނިންމާނީ އަންނަ މޭ މަހު ގްރެޖުއޭޓް ވުމަށް ފަހު ކަމަށް ބާބިލް ބުނެފައި ވެއެވެ.\nއިރްފާންގެ ފޭނަކު ސޯޝަލް މީޑިއާގައި ކުރި ސުވާލަކަށް ޖަވާބު ދެމުން ބާބިލް ބުނީ ކިޔަވާ ނިމިގެން އެނބުރި އިންޑިޔާއަށް އައިސް ފިލްމު ކުޅެން ލިބެން ހުރި ފުރުސަތުތައް ބަލައި ހޯދަން ގަސްތުކުރާ ކަމަށެވެ.\nބާބިލް ފިލްމު ކުޅެން ޝައުގުވެރިވާ ކަމުގެ އިޝާރާތެއް އޭނާގެ ބައްޕަގެ ފޭނުންނަށް ދިނީ އިރްފާން ސޮއި ކޮށްފައިވާ "އެކްޓާޒް އެންޑް އެކްޓިން" ކިޔާ ފޮތެއްގެ ފުރަތަމަ ސަފުހާ ސޮޝަލް މީޑިއާގައި ޝެއާ ކޮށްގެންނެވެ. މި ފޮތަކީ 2006 ގައި ރިލިޒްކުރި މީރާ ނައިރްގެ "ދަ ނޭމްސޭކް" ކުޅެން ތައްޔާރުވަމުން ދިޔަ ދުވަސްވަރު އިރްފާނެ ގަނެފައި އޮތް ފޮތެކެވެ.\nއޭނާ ބޭނުން ވަނީ ބައްޕަ ގޮތަށް ހޮލީވުޑް ފިލްމު ކުޅެންތޯ ނުވަތަ ބޮލީވުޑް ފިލްމުތައް ކުޅެންތޯ ސޯޝަލް މީޑިއާގައި މީހަކުސުވާލު ކުރި އެވެ. ބާބިލް ބުނީ ޝައުގުވެރި ވަނީ އިންޑިޔާގެ ސިނަމާއަށް ކަމަށެވެ.\nއިންޑިއާ އިރުފާން ޚާން


ހީވޭ ކަލާވާހެން-17 – Esfiya\nހަމައެވަޤުތު ހޮސްޕިޓަލުގެ ތެރެއަށް ވަދެގެން އައި ޕޮލިސް އޮފިސަރުން ލިލިއަން މެން ކައިރިއަށް އައިސް ހުއްޓުނެވެ. ލިލިއަންގެ ބަޔާން ނަގަން ބޭނުންވާ ކަމުގައި ޕޮލިހުން ހާމަކުރިއެވެ. ދިޔާން ލިލިއަން އަށް ބަލައިލަމުން ހިތްވަރު ދިނުމުގެ ގޮތުން ކޮނޑުގައި ހިފާލިއެވެ.\nއެމަރޖެންސީ ރޫމުގެ ކައިރީ ހުރި ގޮނޑިބަރީގައި އެންމެން އިށީނެވެ. ޕޮލިހުން ކުރި ސުވާލުތަކަށް ފުރިހަމައަށް ޖަވާބު ދެވޭތޯ ކަށިން ހިތްވަރު ނެރިގެން ލިލިއަން މަސައްކަތް ކުރިއެވެ. އޭނާގެ މަންމައަށް އެހެން ހެދި ފަރާތެއް ވީ އެންމެ އަވަހަކަށް އިންސާފުގެ ކުރިމައްޗަށް ގެންނަން ލިލިއަން ބޭނުންވިއެވެ. އެމީހަކު މިހާރުވެސް މިނިވަންކަމާއެކު އުޅެމުންދާނެކަން ސިފަވުމުން ލިލިއަންގެ ހިތުގައި ނަފްރަތު އުފެދިގެން ދިޔައެވެ.\nއެފަދަ ކަމެއް ކޮށްފާނެ ކަމަށް ޝައްކު ކުރެވޭ ފަރާތެއް އެބަހުރިތޯ ޕޮލިހުން ސުވާލު ކުރުމުން ލިލިއަން އަށް ވިސްނާލެވުނެވެ. އޭނާގެ ގެއަކީ އެތަކެއް ފިރިހެނުންނެއް ކޮންމެ ދުވަހަކުވެސް ވަދެ ނިކުމެ އުޅޭ ތަނެކެވެ. ޝައްކު ކޮށްފަ ނުކުރަންވީ ކާކުކަމެއް ލިލިއަން އަކަށް ނޭނގުނެވެ. އެއިން އެކަކަށްވެސް ލިލިއަން އިތުބާރެއް ނުކުރެއެވެ.\nމަންމަގެ ފަރާތުން ފަހަކަށް އައިސް ތަފާތު ކަމެއް ފާހަގަ ކުރެވުނުތޯ ސުވާލު ކުރުމުން ލިލިއަންގެ ވިސްނާލުމާއެކު ކުޑައިރުކޮޅަކަށް ހުއްޓުން އެރިއެވެ.\nހައިފާ އޭނާގެ ކައިރީ މީގެ ދުވަސްކޮޅެއް ކުރިން ބުނި ވާހަކަ ހަނދާނަށް އައީ ދެނެވެ. ރޭގަނޑު ގެއަށް އައިސް ކޮޓަރިން ނުނިކުތުމަށް އޭނާގެ މަންމަ އެދުނު ސަބަބެއް ލިލިއަން އަކަށް ނުވިސްނުނެވެ. އެވަޤުތު އެކަމަށް މާ ބޮޑު ސަމާލުކަމެއް ނުދެވުނަސް މިހާރު އެކަމުގެ ސަބަބުން ހިތުގައި އެތަކެއް ޝައްކެއް އުފެދިއްޖެއެވެ. މަންމަ އެފަދަ ކަމަކަށް އެދުމުގެ ފަހަތުގައި ބޮޑު ސަބަބެއް އޮންނާނެކަމުގައި ލިލިއަން އަށް ޔަޤީން ކުރެވުނެވެ.\nކުއްލިއަކަށް އެމަރޖެންސީ ރޫމުގެ ދޮރު ދެފަރާތައް ކެހިގެން ދިޔަ އަޑަށް އެންމެންގެ ނަޒަރު އެދިމާއަށް އަމާޒުވިއެވެ. ދޮރުން ނިކުން ޑޮކްޓަރު ފެނުމުން ލިލިއަންގެ ހިތް ނޭނގޭ ބާރުމިނެއްގައި ތެޅެމުން ދިޔައެވެ. އޭނާގެ މަންމަގެ ހާލު އެނގެން ބޭނުންވި ނަމަވެސް ނޭނގޭ ސަބަބަކާހުރެ އެ ސުވާލު ކުރަން ފަސްޖެހެވުނެވެ.\nލިލިއަން އަށް ބުނާނެ އެއްޗެއް ނޭނގިފައި ހުއްޓާ ފުރަތަމަ ސުވާލު ކުރީ ދިޔާން އެވެ. ޕޭޝަންޓް ކިހިނެއްތޯ ސުވާލު ކުރުމުން ޑޮކްޓަރު ފުންނޭވާއެއް ދޫކޮށްލިއެވެ.\n” ހޮސްޕިޓަލަށް ގެނެވުނު އިރުވެސް މާ ބޮޑަށް ލަސްވެފަ ވަނީ… އަޅުގަނޑުމެން ވަރަށް މަސައްކަތް ކުރިން.. އެކަމަކު… ޕޭޝަންޓްގެ ފުރާނަ ސަލާމަތެއް ނުކުރެވުން…” ޑޮކްޓަރުގެ ވާހަކަތައް ލިލިއަން އަށް އިވުނީ ހޮނު ގުގުރިއެއްގެ ސިފައިގައެވެ. ކަންފަތުގައި އެކޯވަމުން ދިޔަ ބަސްތަކާއެކު ލިލިއަން އަށް ދެފަރާތަށް ބޯ ހޫރުވާލެވުނެވެ. މިހުރިހާ ކަމަކީ ހުވަފެނަކަށްވާން އޭނާ ބޭނުންވިއެވެ. ޖެހިފައިވާ މުސީބާތުން ދުވެފިލަން ބޭނުންވިއެވެ. ސިކުނޑިއާއި ހިތަށް ލިބިފައިވާ ޝޮކު ލިލިއަން އަކަށް ބަރުދާސްތެއް ނުކުރެވުނެވެ. މޫނުމައްޗަށް އަނދިރިވެގެންދިޔަ ވަޤުތު ވެއްޓެން ދިޔަ ލިލިއަންގެ ގައިގާ ދިޔާން އަށް ހާސްވެ ހުރެ ހިފަހައްޓާލެވުނެވެ.\nލިލިއަން އަށް ވީގޮތް ފެނުނު ދިޔާންގެ ހިތް ކުޑަ ހިނދުކޮޅަކަށް ހުއްޓުނު ފަދައެވެ.\n” ލި..ލީ… ލި..ލިއަން..” ދިޔާން އޭނާގެ ތުރުތުރުލަމުން ދިޔަ އަތުން ލިލިއަންގެ ކޯތާފަތުގައި ހިފަހައްޓާލިއެވެ. ބޯހާސްވަމުން ދިޔަ ދިޔާން ލިލިއަން އަތްދަނޑި މައްޗަށް އުފުލައިލައިގެން ގެންގޮސް ވޯޑުގައި ހުރި ހުސް އެނދެއްގައި ބޭއްވިއެވެ. އެވަޤުތު ޑޮކްޓަރަކު އައިސް ލިލިއަން ޗެކް ކުރުމަށްފަހު ހާސްވާން ޖެހޭ ކަމެއް ނެތްކަމުގައި ހާމަ ކުރިއެވެ.\n” ލިބުނު ޝޮކެއްގެ ސަބަބުން ވީ ކަމެއްގެ ގޮތުގައި ލަފާކުރެވެނީ. ހޭ އަރަންދެން އަޅުގަނޑުމެން ޕޭޝަންޓްގެ ހާލު މޮނިޓަރ ކުރަމުން ދާނަން..” ޑޮކްޓަރުގެ ވާހަކަތަކަށް ބޯ ޖަހާލަމުން ދިޔާން ޝުކުރު އަދާކުރިއެވެ. އެނދު ކައިރީގައި ހުރި ގޮނޑީގައި ދިޔާން އިށީނުމަށްފަހު ލިލިއަންގެ ދެއަތްތިލައިގާ މަޑު މަޑުން ހިފަހައްޓާލަމުން ގެނެސް ތުންފަތުގައި ޖައްސާލިއެވެ.\n” ހައު ކޭން އައި ލީވް ޔޫ ލައިކް ދިސް..” ދިޔާންގެ އަޑުގައި ވަނީ މޮޅިވެރިކަމެވެ. އޭނާގެ އަމިއްލަ ނަފްސާވެސް ދިޔާން ބޮޑު ހަނގުރާމައެއްގައި ވީފަދައެވެ. އޭނާ ފުރަން އެންމެ ދުވަހަކަށްވެފައި ވަނިކޮށް މިވީ ކިހިނެއްހެއްޔެވެ؟ ލިލިއަންއަށް ލިބިފައިވާ ޝޮކުން އަރައިގަންނަން ނުހަނު ގިނަ ވަޤުތު ބޭނުންވާނެއެވެ. އޭނާގެ މަންމައަށް ދިން ހަމަލާގެ ފަހަތުގައިވީ ކޮންބައެއްކަމެއްވެސް އަދި އެމީހެއްގެ މަޤްސަދަކީ ކޮބައިކަމެއްވެސް ދިޔާން އަކަށް ނޭނގެއެވެ. އެއާއެކު ލިލިއަންގެ ރައްކާތެރިކަމާމެދުވެސް ދިޔާން ކަންބޮޑުވާން ފެށިއެވެ. ލިލިއަންގެ މަންމައަށް އެހެން ހެދި ބަޔަކު ލިލިއަންގެ ފަހަތުންވެސް ނާންނާނެކަމެއް އިނގެނީ ކިހިނެއްހެއްޔެވެ؟ ލިލިއަން އަށް ކަމެއް ވެދާނެކަމުގެ ޚިޔާލާއެކުވެސް ދިޔާންގެ ސިކުނޑި ސުމަކަށް ދިޔައެެވެ. ލިލިއަންގެ ދެއަތްތިލަ އޭނާގެ ދެއަތުގެ ތެރޭ ފޮރުވާލައިގެން އިނީ އެއަތުން ދުވަހަކުވެސް ދޫކޮށްލަން ބޭނުންނުވެފައެވެ.\nހައިފާގެ މަރާއެކު ޕޮލިހުންނަށް ކުށްވެރިޔާ ހޯދުމަށް އޮތް މަގު އަނދިރިވެގެން ދިޔައެވެ. ނަމަވެސް މައްސަލައަށް ކިރިޔާވެސް ބާރެއް ލިބިދާނެކަމަށް އެމީހުން ހައިފާގެ ހަށިގަނޑު ބަލާ ފާސްކުރިއެވެ. ޑޮކްޓަރުންނާ ވާހަކަ ދައްކާ ހައިފާއަށް ދީފައިވާ ހަމަލާއާ ބެހޭ މަޢުލޫމާތު އެއްކުރިއެވެ. އަދި ލިލިއަންމެން ދިރިއުޅޭގެ ޗެކް ކުރަމުން ޕޮލިހުން ދިޔައީ ހަމަލާދޭން ބޭނުންކުރި ހަތިޔާރެއްފަދަ އެއްޗެއް ފެނޭތޯ އަތްފުނާ އަޅަމުންނެވެ. ފޮރެންސިކް ޓީމުން ކްރައިމް ސީނުގެ ފޮޓޯ ނަގާ ހާދިސާ ހިނގަން މެދުވެރިވި ސަބަބު ދެނެގަނެވޭތޯ ހޭބޯނާރާ މަސައްކަތް ކުރަމުން ދިޔައެވެ.\nދިޔާން ސަދޫފަށް ގުޅާލީ ކަންތައް ކަންތައް ގޮސްފައި އޮތް ހިސާބު އޭނާއަށާއި މާޔާއަށް އެނގިފައި އޮތުން މުހިންމު ކަމުގައި ދެކިގެންނެވެ. ލިލިއަންއާ އެންމެ ގާތްކޮށް އުޅޭ ދެމީހުންނަކީ އެއީ ކަމުގައިވާތީއެވެ.\nދިޔާންސަދޫފް އާ ގުޅާލަމުން ވީގޮތް ކުރުކޮށް ކިޔައިދިނުމުން އޭނާއަށްވެސް ލިބުނީ ޝޮކެކެވެ. ހޮސްޕިޓަލަށް ވަރަށް އަވަހަށް އެބަ ދަންކަމުގައި ބުނަމުން ސަދޫފް ފޯނު ބޭއްވިއެވެ. ހާސްކަމެއްގައި ހުރެގެން ގެއިން ނިކުމެ ސައިކަލަށް އަރާ ސްޓާޓް ކޮށްލުމާއެކު ޖީބުގައި އޮތް އޭނާގެ ފޯނު ރިންގްވާން ފެށިއެވެ. ސަދޫފް އަށް އެވަޤުތު ގުޅީ މާޔާއެވެ. އޭނާ މީގެ ކުޑައިރުކޮޅެއް ކުރިން މާޔާއަށް ގުޅާފައި ހޮސްޕިޓަލަށް ދާން ތައްޔާރުވުމަށް ބުނުމުން މާޔާ ހުރީ ވާނުވާގައެވެ.\n” ލިން ހޭ އެރީތަ..؟” ހޮސްޕިޓަލަށް ވަދެގެން އައި ސަދޫފް ދިޔާން ފެނުމުން ސުވާލު ކޮށްލިއެވެ.\n“ލިން؟؟. ލިން އަށް ކިހިނެއްވީ..؟” އަހަންނަށް މިވެގެން އުޅޭގޮތެއް ކިޔައިދީފާނަންތަ..؟” މާޔާ އަދިވެސް އިނީ ވާނުވާއެއްގެ ތެރޭގައެވެ. ލިލިއަން ހޭނެތުނުގޮތުގެ މާބޮޑު ތަފްސީލެއްވެސް މާޔާއަކަށް ނޭނގެއެވެ. ސަދޫފް ވީގޮތް ފަހުން ކިޔައިދޭނަން ކަމަށް ބުނަމުން އޭނާ ގޮވައިގެން ހޮސްޕިޓަލަށް އައީ އަވަސް އަރުވާލައިގެންނެވެ.\n” ލިން މަންމަ…” ސަދޫފް އަށް އިތުރަށް ބުނާނެ އެއްޗެއް ނޭނގުނެވެ. ވީކަންތައް އޭނާއަށްވެސް ހަޖަމް ކުރަން ދަތިވެފައިވާއިރު މާޔާކައިރީ އެވާހަކަ ބުނާނީ ކިހިނެއްހެއްޔެވެ؟\n“ހައިފައްތަ ކިހިނެއްވީތަ..؟” މާޔާގެ އަޑުގައިވީ ކެތްތެރިކަން ކުޑަކަން ސަދޫފް އަށް އިޙްސާސްކޮށްލެވުނެވެ.\n” ޝީޒް ނޯ މޯރ..” ސަދޫފް ދެލޯ މަރާލަމުން ބުނެލިއެވެ.\nމާޔާ ހުރީ ބުދެއްހެން ހަރަކާތް ކޮށްލަން ހަނދާން ނެތިފައެވެ. އޭނާގެ ކަންފަތަށް އިވުނުގޮތް ޤަބޫލުކުރަން އޭނާ ނުކުޅެދުނެވެ.\n“ނޫން..” މާޔާ ލުއި އާހަކާއެކު ބުނެލީ ވައި އަޑުންނެވެ. ކައިރީގައި ހުރި އެނދުގައި ބާއްވާފައި އޮތް ލިލިއަންގެ މެރިފައިވާ ދެލޮލަށް މާޔާ ބަލައިލިއެވެ. ލިލިއަންގެ ދިރިއުޅުމަށް ކުރިމަތިވަމުން މިިދަނީ ކޮންފަދަ އިމްތިޙާނު ތަކެއް ހެއްޔެވެ؟ ކުރިމަތިވަމުން އަންނަ އަޑިގުޑަންތަކަށް ނިމުމެއް ނެތީ ކީއްވެހެއްޔެވެ؟\nމާޔާ ލިލިއަންގެ ކައިރީ އިށީނުމުން ސަދޫފް އެއްކައިރިއަކަށް ޖެހިލަމުން ދިޔާން އާ އިތުރު ސުވާލުތައް ކުރިއެވެ. ކަންހިނގިގޮތް އެނގުމުން ސަަދޫފްގެ ނިތަށް ރޫތައް ޖަމާވެގެން ދިޔައެވެ. ހައިފާގެ މަރުގެ އަސްލުގެ ފަހަތުގައުވަނީ އެފަދަ ރަޙުމް ކުޑަ ޢަމަލެއްކަމެއް އޭނާއަކަށް ނޭނގެއެވެ. ކުޑަ ހިނދުކޮޅެއްގެ ތެރޭގައި ކަންކަން ބަދަލުވެގެން ދިޔަ ގޮތުގެ މައްޗަށް ސަދޫފް އަށް ވިސްނާލެވުނެވެ. ދަތުރުގައި އެތަކެއް މަޖާ ތަކެއް ކޮށްފައި ރަށަށް އައީ މިދަފަ ކަމަކަށް ކުޑަކޮށްވެސް އުންމީދުކޮށްގެނެއް ނޫނެވެ. ސިކުންތެއްގެ ތެރޭގައި ކޮޅިގަނޑު އައިސް ބޯމަތިވީ އެއްވެސް އިންޒާރެއް ނެތިއެވެ.\nދިޔާން އާއި ސަދޫފް އެނބުރި އައިސް ލިލިއަން ބާއްވާފައި އޮތް އެނދުކައިރީ ހުއްޓުނެވެ.\n“ދިޔާން.. މިތާ މަޑު ކޮށްލަދެވިދާނެތަ.. އަހަރެން ބޭނުން ސަދޫފް އާ ވާހަކައެއް ދައްކާލަން..” ލިލިއަން އަށް ނަޒަރު ހުއްޓާލައިގެން ހުރި ދިޔާން އަށް ބަލާލަމުން މާޔާ އެދުނެވެ. ދިޔާން މަޑު މަޑުން ބޯ ޖަހާލުމާއެކު މާޔާ ސަދޫފްގެ އަތުގައި ހިފައިގެން ބޭރަށް ނިކުންނަން ހިނގައިގަތެވެ.\nމާޔާ ސަދޫފް ކުރެން އެދުނީ ކަން ހިނގިގޮތް ތަފްސީލުކޮށް ކިޔައިދިނުމަށެވެ. އޭނާގެ ސިކުނޑީގައި ވަނީ އެތަކެއް ސުވާލުތަކެއް ފުނިޖެހިފައެވެ. ސަދޫފް ފަރުވާތެރި ކަމާއެކު މާޔާއަށް ވީގޮތް އޭނާއަށް އެނގުނު މިންވަރަށް ކިޔައިދިނެވެ. ހައިފާއަށް ވީގޮތް އެނގުމާއެކު މާޔާއަަށް އޭނާގެ އަނގަ މަތީގައި އަތް އަޅާލެވުނެވެ. އޭނާ ހީކުރީ ހައިފާ ނިޔާވީ އާދައިގެ މަރަކުން ކަމަށެވެ. އެހެނަސް މީހަކު ނުވަތަ ބަޔަކު ހައިފާ ރަހުމުކުޑަކޮށް މަރާލީކަން އެނގުމާއެކު މާޔާއަށް ރޮވެން ފެށުނެވެ.\n” ލިން ހޭލާވަޤުތު ވަރަށް ބޮޑު ޝޮކެއްގަ ހުންނާނީ.. އަހަންނަށް ހީވަނީ ލިން އަށް ކަންނޭނގެ އެމަންޒަރު ފުރަތަމަ ފެނުނީ.. ސޯ ޔޫ ހޭވް ޓު ބީ ސްޓްރޯންގް ފޯ ހަރ..” ސަދޫފް މާޔާގެ ދެކޮނޑުގައި ހިފަހައްޓާލަމުން ބުނެލިއެވެ. ސަދޫފް ބުނި ވާހަކައަށް އެއްބަސްވުމުގެ ގޮތުން މާޔާ ބޯ ޖަހާލަމުން އޭނާގެ ކަރުނަތައް ފޮހެލިއެވެ.\n” ކޮ.. ކޮން އިރަކުން ކަށުކަމާކެމީގެ ކަންތައް ހަމަޖެހެނީ..؟” މާޔާ ސަދޫފް ކުރެން ސުވާލު ކުރިއެވެ.\n” އަދި ނޭނގެ ބުނާކަށް.. މިވަޤުތު ހަށިގަނޑު އޮތީ ޕޮލިހުންގެ ބެލުމުގެ ދަށުގަ.. ” ސަދޫފް ފުންނޭވާއެއް ދޫކޮށްލަމުން ހާމަކުރިއެވެ.\nއަތަށްބާރުވެގެން ދިޔަ ކަމުގެ އިޙްސާސާއެކު އިސްޖަހައިގެން އިން ދިޔާން ބޯ ހިއްލައިލިއެވެ. ލިލިއަން އުނދަގޫ ގޮތަކަށް ލޯ ހުޅުވަން މަސައްކަތް ކުރާތަން ފެނުމުން ދިޔާންގެ ސަމާލުކަން އެކަމަށް ދެވުނެވެ. މަޑު މަޑުން ލިލިއަންގެ ކޯތާފަތުގައި ހިފަހައްޓާލަމުން އޭނާގެ ނަމުން ގޮވާލިއެވެ. އެސްފިޔަތައް ތަޅުވާލަމުން މަޑު މަޑުން ދެލޯ ހުޅުވާލި ލިލިއަން އަށް ވަށައިގެން ނަޒަރު ހިންގާލެވުނެވެ.\nލޮލަަށް ވެރިވި އަލި ކަމާއެކު އުނދަގޫ ގޮތަކަށް ދެލޯ ކުޑަކޮށްލަމުން ލިލިއަން ބޮލުގައި ހިފަހައްޓާލިއެވެ. އިސާހިތަކު އޭނާގެ މަންމަގެ ލެޔާއި ތަތްތެޅިފައިވާ ތަސްވީރު ލޮލު ކުރިމަތިން ސިފަވެގެން ދިޔައެވެ. ދެލޯ ބޮޑުކޮށްލަމުން ލިލިއަން އަށް ހަޅޭއްލަވައިގަނެވުނީ ބިރެއް ފެނުނު މީހެއް ފަދައިންނެވެ.\n” ލިލީ.. އިޓްސް އޯކޭ.. ” ދިޔާން ލިލިއަން ހިފަހައްޓާލަމުން ބުރަކަށީގައި މަޑު މަޑުން ފިރުމަމުން ދިޔައެވެ. ހުރިހާ ކަމެއްވެސް ރަނގަޅުވާނެ ކަމަށް ދިޔާން އެތައް ފަހަރަކު ބުނަމުން ދިޔައެވެ. ދިޔާންގެ އަތުތެރޭގައި ބޮނޑިވެގެން އިން ލިލިއަންގެ ނޭވާލުން ކޮންމެވެސް ވަރަކަށް ހަމަޔަކަށް އެޅެމުން ދިޔަ ނަމަވެސް މުޅި ހަށިގަނޑު ތުރުތުރު ލަމުން ދިޔައެވެ.\n” މަންމަ..” ލިލިއަންގެ އަރުބެދިގެން ދިޔައެވެ. އޭނާގެ ސިކުނޑީގައި ބޮޑު ހައިޖާނެއް އުފެދިފައިވާ ފަދައެވެ. ޑޮކްޓަރުގެ ފަރާތުން އިވިނު ބަސްތަކާއެކު އޭނާގެ ހަށިގަނޑުން އެއްބައި މަދުވެއްޖެ ކަމުގެ އިޙްސާސްކުރެވިގެން ދިޔައެވެ. އަދިވެސް އޭނާގެ މަންމަ މިދުނިޔެ ދޫކޮށް ދިޔަކަން ޤަބޫލުކުރަން ލިލިއަން އަށް ނުކުޅެދުނެވެ.


dhekunu asia in emme gehlun vaanee raajje ah: World Bank | dhuvasmv ދެކުނު އޭޝިއާއިން އެންމެ ގެއްލުންވާނީ ރާއްޖެއަށް: ވޯލްޑް ބޭންކް – dhuvasmv\nދެކުނު އޭޝިއާއިން އެންމެ ގެއްލުންވާނީ ރާއްޖެއަށް: ވޯލްޑް ބޭންކް\nކޯވިޑް-19 ގެ ސަބަބުން ދެކުނު އޭޝިއާ އިން އިގްތިސާދަށް އެންމެ ބޮޑު ގެއްލުމެއް ވާނީ ދިވެހިރާއްޖެ އަށް ކަމަށް ވޯލްޑް ބޭންކުން ބުނެފި އެވެ.\nވޯލްޑް ބޭންކުން ބުނި ގޮތުގައި ދެކުނު އޭޝިއާގެ ގައުމުތަކުގެ އިގްތިސާދު “އެންމެ ގޯސް ހާލަތު” ގައި ރާއްޖޭގެ އުފެއްދުންތެރިކަމުގެ ނިސްބަތް މައިނަސް 8.5 – 13 ޕަސެންޓާ ދެމެދުގެ އަދަދަކަށް ވެއްޓޭނެ އެވެ. މިހާލަތު ކުރިމަތިވާ އެންމެ ބޮޑު އެއް ސަބަބެއްގެ ގޮތުގައި ފާހަގަކޮށްފައިވަނީ ރާއްޖޭގެ އިގްތިސާދު ޓޫރިޒަމަށް ބަރޯސާވެފައިވާ މިންވަރު ބޮޑުވެފައި، ކޯވިޑް-19 ގެ ސަބަބުން ޓޫރިޒަމް ދާއިރާ އެއްކޮށް ހުއްޓުމަކަށް އައިސްފައިވުން ކަމަށް ވޯލްޑް ބޭންކުން ބުނެއެވެ.\nވޯލްޑް ބޭންކުން މިގޮތަށް ލަފާކޮށްފައި ވާއިރު މަރުކަޒީ ބޭންކް، މޯލްޑިވްސް މަނިޓަރީ އޮތޯރިޓީ (އެމްއެމްއޭ) އިން ވަނީ ރާއްޖޭގެ އިގްތިސާދު “އެންމެ ގޯސް ހާލަތު” ގައި މައިނަސް 17 ޕަސެންޓަށް ވެއްޓޭނެ ކަމަށް ލަފާކޮށްފަ އެވެ.\nރާއްޖޭގެ އިތުރުން މި ސަރަހައްދުގެ ގައުމުތަކުގެ ތެރެއިން ޕާކިސްތާނާއި އަފްޣާނިސްތާނާއި ސްރީ ލަންކާގެ އުފެއްދުންތެރިކަމުގެ ނިސްބަތް ވެސް ކުރީ އަހަރުތަކާ އަޅާބަލާއިރު ވަރަށް ބޮޑަށް ދަށްވާނެ ކަމަށް ވޯލްޑް ބޭންކުން ބުންޏެވެ. މިއީ ފާއިތުވި 40 އަހަރު ތެރޭގައި ދެކުނު އޭޝިއާގެ އިގްތިސާދު އެންމެ ބޮޑަށް ދަށްވާނެ ކަމަށް ލަފާކުރާ އަހަރު ކަމަށް ވެސް އެ ބޭންކުން ވަނީ ބުނެފަ އެވެ. ފާއިތުވެދިޔަ އަހަރުތަކުގައި މުޅި ދުނިޔޭގައި ވެސް އެންމެ ބޮޑަށް ކުރިއަރަމުން އައި އިގްތިސާދު އޮތް ގައުމުތައް ހިމެނެނީ މި ސަރަހައްދުގަ އެވެ.\nއިގްތިސާދަށް އަންނަ މި ބަދަލުގެ ސަބަބުން އާންމު ދިރިއުޅުމުގެ ފަރަގުތައް އިންތިހާ އަށް މަތިވާނެ ކަމަށް ވެސް ވޯލްޑް ބޭންކުގެ ރިޕޯޓުގައި ވަނީ ބުނެފަ އެވެ. އެގޮތުން އާމްދަނީގެ ފަރަގު ބޮޑުވުމާ އެކު ފަގީރުންގެ ނިސްބަތް އިތުރުވާނެ ކަމަށް ވެސް ވަނީ ލަފާކޮށްފަ އެވެ.\nޓެގް: ކޯވިޑް-19ވޯލްޑް ބޭންކު\nއަހަރުމެންގެ އިގްތިސާދުގަ ބޫންބޫން އެއް އެބަހުއްޓޯ ކުޑަމޯޑީ ބުނީ.


SunOnline: BREAKING: Council inthihaabu faskuran high court ah hushahalhaifi\nކައުންސިލް އިންތިހާބު ފަސްކުރަން ހައިކޯޓަށް ހުށަހަޅައިފި\nމުހައްމަދު މުޒައްޔިން ނާޒިމް 15 Mar 2020, 13:21\nއީސީގެ މެމްބަރުން --\nލޯކަލް ކައުންސިލް އިންތިހާބާއި އަންހެނުންގެ ތަރައްގީއަށް މަސައްކަތް ކުރާ ކޮމިޓީގެ އިންތިހާބު، މުއްދަތެއް ނެތް ގޮތަށް ފަސްކުރަން އިލެކްޝަންސް ކޮމިޝަން (އީސީ)ގެ ފަރާތުން ހައިކޯޓަށް ހުށަހަޅައިފިއެވެ.\nކޮރޯނާވައިރަހުގެ ނުރައްކާ ރާއްޖެއަށްވެސް އައިސްފައިވާއިރު، އާންމު ސިއްހަތުގެ ނުރައްކާ މުޅި ރާއްޖެއަށް އިއުލާނުކުރުމާއެކު އިލެކްޝަންސް ކޮމިޝަނުން މިދިޔަ ބުރާސްފަތި ދުވަހު ވަނީ އިންތިހާބު އަންނަ މަހުގެ 18 ވަނަ ދުވަހަށް ފަސްކުރުމަށް އިއުލާންކޮށްފައެވެ. އެއާއެކު ބައެއް ސިޔާސީ ޕާޓީތަކުން ވަނީ އެއީ ކެމްޕޭން ކުރުމަށް އެކަށީގެންވާ މުއްދަތެއް ނޫން ކަމަށް ބުނެފައެވެ.\nމިއަދު އިންތިހާބީ މަރުކަޒުގައި ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން އީސީގެ ރައީސް އަހްމަދު ޝަރީފު ވިދާޅުވީ، އަންނަ މަހު 18 ވަނަ ދުވަހަކީ، ގާނޫނުގައި އިންތިހާބު އީސީއަށް ލަސްކުރެވެން އޮތް އެންމެ ފަހުގެ ތާރީހު ކަމަށެވެ. ނަމަވެސް އެ ތާރީހުގައި، ސިއްހީ ކުއްލި ހާލަތު އަންނަ މަހު 11 އަށް ނިމުމާއެކު އިންތިހާބަށް ކެމްޕޭންކުރަން ލިބެނީ ހަ ދުވަހަށްވުމުން ސިޔާސީ ޕާޓީތަކުން ކަންބޮޑުވުން ފާޅުކޮށްފައިވާކަމަށެވެ. އަދި ގާނޫނުގައި 28 ދުވަހުގެ ކެމްޕޭންކުރުމަށް ލާޒިމްވާ މުއްދަތުވެސް ނުލިބޭކަމަށް އެފަރާތްތަކުން ގައުމީ ލަފާ ދޭ ކޮމިޓީއަށް ހިޔާލު ހުށަހަޅުއްވާފައިވާ ކަމަށެވެ.\nޝަރީފު ވިދާޅުވީ، ކުއްލި ހާލަތުގައި އާންމު އެއްވުންތައް މަނާކޮށްފައިވާއިރު، ރީރަޖިސްޓްރޭޝަންއާއި އޮފިޝަލުން ތަމްރީންކުރަން ޖެހޭނީވެސް ހަ ދުވަހުގެ މުއްދަތުގައި ކަމަށެވެ. އެހެންކަމުން ކޮމިޝަނުން ކުރަންޖެހޭ ބައެއް ކަންކަން ކުރުމަށްވެސް ހަ ދުވަހަކީ އެކަށީގެންވާ މުއްދަތެއްކަމަށް ކޮމިޝަނުން ގަބޫލު ނުކުރެެވޭކަމަށް ޝަރީފު ވިދާޅުވިއެެވެ.\n"އެހެންވީމަ މިއަދު ކޮމިޝަނުން ނިންމީ، ހައިކޯޓަށް ދުސްތޫރީ މައްސަލައެއްގެ ގޮތުގައި އިންތިހާބުގައި ދިމާވާ މައްސަލަތަކާއި ހުށަހަޅާ ހުށަހެޅުމާއެކު، އެޗްޕީއޭ ނުވަތަ ކަމާބެހޭ ފަރާތްތަކުން ރާއްޖޭގެ ހާލަތު، އާންމު ހާލަތަކަށް އަތުވެއްޖެކަމަށް އިއުލާންކުރާ ދުވަހުން ފެށިގެން ކޮމިޝަނަށް އިންތިހާބު ބޭއްވުމަށް ބޭނުންވާނެ މުއްދަތު ހިމަނާފައި ވޯޓުލާނެ ދުވަހުގެ ތާރީހެއް ކަނޑައަޅަން،" ޝަރީފު ވިދާޅުވިއެވެ.\nޝަރީފު ވިދާޅުވީ، އީސީން އިތުރު މުއްދަތުގެ ގޮތުގައި ކަނޑައަޅާނީ ކޮމިޝަނުން މިހާރުކޮށްފައިވާ މަސައްކަތްނުލާ އިތުރަށްކުރަން ޖެހޭ މަސައްކަތައް ހޭދަވާ މުއްދަތަށް ކަމަށެވެ.\nއެއީ ކިހާ މުއްދަތެއްތޯ "ސަން"އިން ސުވާލުކުރުމުން ޝަރީފު ވިދާޅުވީ، ރާއްޖޭގެ ހާލަތު އާންމު ހާޅަތަށް އައުމާއެކު އިންތިހާބުގެ ވޯޓުލުމާ ދެމެދު 30އަކަަށް ދުވަސް ބޭނުންވާނެ ކަމަށެވެ.\n"ކެމްޕެއިންނަށްވެސް މުއްދަތު ދީފައި، ރީރަޖިސްޓްރޭޝަން އަދި އޮފިޝަލުން ތަމްރީންކުރުމަށް ވަގުތު ދީފައި 30 ދުވަސް ތެރޭ ވޯޓުލުން ބޭއްވޭނެ،" ޝަރީފު ވިދާޅުވިއެވެ.\nޝަރިފު ވިދާޅުވި ގޮތުގައި، އިންތިހާބަށް ކޮމިޝަނުން ކުރަން ޖެހޭ މައިގަނޑު ހުރިހާ ކަމެއް ނިމިފައިވާ ކަމަށާއި އެހެންކަމުން އިންތިހާބުގެ ވޯޓުލުން ލަސްވި ނަމަވެސް މާ ބޮޑު ހަރަދެއް ނުހިނގާނެއެވެ.\n"މުޅި އިންތިހާބުން އަލުން ބާއްވާނަމަ، މިހާރު ހަރަދުވެފައިވާ މިންވަރު ތަކުރާރުވާނެ. ނަމަވެސް ހަމައެކަނި ވޯޓުލުން [ފަސްކުރާނަމަ] ހަރަދުނުކޮށް ހުރި މިންވަރު ހަރަދުވާނީ. ވޯޓުލާ ދުވަސް ލަސްކުރުމުން މާބޮޑު ފައިނޭންޝަލް އިމްޕެކްޓެއް އަންނާނެ ކަމަށް ނުބެލެވޭ،" ޝަރީފު ވިދާޅުވިއެވެ.\nއެގޮތުން މިހާރު ނުކޮށް ހަރަދުތަކުގެ ތެރެއިން ދެން ކުރަން ޖެހޭނީ، 15-20 މިލިއަން ރުފިޔާގެ މަސައްކަތްތައް ކަމަށް ޝަރީފު ވިދާޅުވިއެވެ.\nޝަރީފު އިތުރަށް ވިދާޅުވީ، އިންތިހާބު ފަސްކުރުމާއެކު މިހާރުގެ ކައުންސިލްތަކުގެ ދައުރާމެދު ބަހެއް ބުނުމުގެ ހައްގެއް ނެތް ކަމަށެވެ. އަދި އެކަމަށް ކަމާ ބެހޭ މުއައްސަސާތަކާއި ސިޔާސީ ޕާޓީތަކުން ތަދުއްހުލްވާނެކަމަށް ޝަރީފު ވިދާޅުވިއވެެ.\nކޮރޯނާވައިރަސްއާ ގުޅިގެންު ސިޔާސީ ޕާޓީތަކުން މިހާރު ވަނީ ކެމްޕެއިން ކުރުން ހުއްޓާލާފައެވެ.\nއީސީގެ ނައިބު ރައީސް ކަމަށް ހަބީބު


އުއްދަނޑި | ކާނާ | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ކާނާ އުއްދަނޑި\nއުއްދަނޑި އަކީ ހަކުރު އުފައްދާ އަސާސީ މަޞްދަރެވެ. ފުރާ ފުރިހަމަވެފައިވާ އުއްދަނޑި ތޮށި ނައްޓައިގެން ކެއުމަށް ވެސް ބޭނުންކޮށް އުޅެއެވެ. އަދި ފަނިގިރައިގެން ވެސް ބޭނުންކުރެއެވެ. ދުނިޔޭގައި އެންމެ ގިނައިން އުއްދަނޑި ބޭނުންކޮށްގެން ހަކުރު އުފައްދާކަމަށް ރިކޯޑް ކުރެވިފައިވަނީ ބްރެޒިލް އެވެ.\nދިވެހި ނަން : އުއްދަނޑި\nއިގިރޭސި ނަން : Sugar Cane\nޢިލްމީ ނަން : Saccharum Officianarum\nއުއްދަނޑިން ލިބޭ ޞިއްޙީ ފައިދާތައް\n• ހަކުރު ބަލި : އުއްދަނޑި އަކީ "ގްލައިސިމިކް އިންޑެކްސް"(Glycemic Index) ދަށް ކާނާގެ ބާވަތެކެވެ. ގްލައިސިމިކް އިންޑެކްސް ދަށް ކާނާގެ ބާވަތްތަކަކީ ހަކުރު ބަލީގެ މީހުންނަށް ފަސޭހައިން ބޭނުންކުރެވިދާނެ، އަދި ހަށިގަނޑު ދުޅަހެޔޮކަންމަތީ ބެހެއްޓުމަށް އެހީތެރިވެދޭ ބާވަތްތަކެކެވެ. ނަމަވެސް ބޮޑެތި މީހުންނަށް ދިމާވާ ހަކުރު ބަލީގެ ދެވަނަ ވައްތަރު ހުންނަ ކަމުގައިވާނަމަ، އުއްދަނޑި ކެއުމުގައި ވަކި ހުދޫދެއް އޮވެފައި ސަމާލުވުމަކީ މުހިއްމު ކަމެކެވެ.\n- އުއްދަނޑި އަކީ ގްލައިސިމިކް އިންޑެކްސް ދަށް އެއްޗަކަށްވުމުން، އުއްދަނޑި ނުވަތަ އޭގެ ޖޫސް ބޭނުންކުރި ނަމަވެސް، ލޭގައި ހުންނަ ހަކުރުގެ މިންވަރަކަށް މާބޮޑު ބަދަލެއް ނާދެއެވެ. އަދި ލޭގައި ހަކުރުގެ މިންވަރު އެއްވަރެއްގައި ހިފެހެއްޓުމަށް އެހީތެރިވެދޭނެ އެވެ. އަދި މިފަދަ ކާނާގެ ބާވަތްތަކީ އިންސިއުލިން އުފެއްދުން މަދުކޮށް، ލޭގައި ހަކުރުގެ މިންވަރު ހަމަހަމަކަންމަތީ ބެހެއްޓުމަށް އެހީތެރިވެދޭ ބާވަތްތަކެކެވެ.\n• ކެންސަރުން ރައްކާތެރިވުން : އުއްދަނޑި އަކީ ތަބީޢަތުގައި "އެލްކަލައިން"(Alkaline) އެއްޗަކަށްވުމުން ކެންސަރާއި ދެކޮޅަށް ހަނގުރާމަ ކުރުމުގައި އެހީތެރިވެދެއެވެ. ޚާއްޞަކޮށް އުރަމަތީގެ ކެންސަރާއި، ޕްރޮސްޓޭޓް ކެންސަރުން ރައްކާތެރި ވުމުގައި އެހީތެރިކަން ފޯރުކޮށް ދެއެވެ.\n- އެންޓި އޮކްސިޑެންޓް ކަމްޕައުންޑް ތައް : 2006 ވަނަ އަހަރު ބްރެޒިލްގެ ސައުޕޯލޯ ޔުނިވަސިޓީ އިން ހެދި ދިރާސާއެއް ބުނާގޮތުގައި، އުއްދަނޑި ޖޫހަކީ ފްލޭވޮނޮއިޑް ތަކާއި، ފީނޯލިކް ކަމްޕައުންޑްތަކުން މުއްސަދި އެއްޗެކެވެ. މި ދެވައްތަރަކީ ވެސް އެންޓި އޮކްސިޑެންޓްގެ ގޮތުގައި ހަރަކާތްތެރިވާ ފައިޓޯކެމިކަލް ތަކެވެ. އެންޓި އޮކްސިޑެންޓް ތަކަކީ ފްރީ ރެޑިކަލްތަކުން ހަށިގަނޑުގެ ސެލްތަކަށް ލިބޭ އަނިޔާ ކުޑަކޮށް، ކެންސަރާއި ހިތުގެ ބަލިތައް ޖެހުމުން ދުރުކޮށްދިނުމުގައި އެހީތެރިވެދޭ މާއްދާ ތަކެކެވެ.\n• ހަށިގަނޑަށް ހަކަތައާއި ބާރު ފޯރުކޮށްދިނުން : އުއްދަނޑިން ހަށިގަނޑަށް ގުލްކޯޒު ފޯރުކޮށް ދެއެވެ. އަދި މިގުލްކޯޒު ހުންނަނީ ގްލައިކޯޖަން ގެ ގޮތުގައި މަސްތަކުގައި ރައްކާކުރެވިފައެވެ. ހަށިގަނޑަށް ހަކަތަ ބޭނުންވުމުން މަސްތަކުގައި ހުންނަ ހަކުރު އަންދައިގެން ހަށިގަނޑަށް ހަކަތަ އާއި ބާރު ފޯރުކޮށް ދެއެވެ. އެހެންކަމުން އުއްދަނޑިއަކީ ހަށިގަނޑަށް ހަކަތައާއި ބާރު ފޯރުކޮށްދޭ މަޞްދަރެއް ކަމުގައި ބެލެވެއެވެ. މީގެ އިތުރުން އުއްދަނޑީގައި ކާބޯހައިޑްރޭޓް ހުރެއެވެ. މިސަބަބުތަކާހުރެ ކުޅިވަރުތައް ކުޅުމާއި، ބުރަ މަސައްކަތުގައި އުޅޭމީހުން ހަށިގަނޑުގައި ވަރު ޖެއްސުމަށް އުއްދަނޑި ބޭނުންކުރާކަން ފާހަގަ ކުރެވެއެވެ. 100 ގުރާމްގެ އުއްދަނޑި ޖޫހުގައި 84 ކިލޯކެލޮރީ ހުރެއެވެ.\n- ގިނައިރު ތަކެއް ވަންދެން ކަސްރަތުކުރުމުގައި ނުވަތަ އަވީގައި ނުވަތަ ހޫނުގެ ތެރޭގައި އުޅެންޖެހުމަކީ ވަރަށް ގިނަ ފަހަރު ހަށިގަނޑުން ފެންމަދުވާނެ ކަމެކެވެ. މިފަދަ ޙާލަތުގައި އުއްދަނޑި ޖޫސް ތައްޓެއް ބޯލުމުން، ހަށިގަނޑުން އުނިވެފައިވާ ފެނުގެ ބައި އަނބުރާ ހަށިގަނޑަށް ހޯދައިދޭނެ އެވެ.\n- އެންމެ އުއްދަނޑި ފަނި ތައްޓަކުން ވެސް 21 ގްރާމްގެ ކާބޯހައިޑްރޭޓް ލިބެއެވެ. އެގޮތުން ހުންނަނީ ގުލްކޯޒު އަދި ފުރަކްޓޯޒު އެވެ. ޑައެޓްރީ ފައިބަރު އަދި ސްޓާރޗް އެއް ނުހުރެއެވެ.އެއްވެސް ވަރަކަށް ތެޔޮ ނުވަތަ ސަރުބީ އެއް ނުހުރެއެވެ.\n• ކުޑަކަމުދާ ނިޒާމްގެ މައްސަލަތައް : އުއްދަނޑި އަކީ ކުޑަކަމުދާ ނިޒާމް ސާފުކޮށްދީ، ގުރުދާގެ މަސައްކަތް ހަރުދަނާކޮށް ރަގަޅުކޮށްދޭ އެއްޗެކެވެ. އެސިޑްގެ މިންވަރު މަތިވުމުން ކުރިމަތިވާ ކުޑަކަމުދިއުމުގެ މައްސަލައަށް ވެސް އުއްދަނޑި އަކީ ރަގަޅު އެއްޗެކެވެ. ކުޑަކަމުދާ ނިޒާމްގައި ޖަރާސީމް އެޅުމުން ކުޑަކަމުދާ އިރު ދިލަނަގައި ތަދުވާނަމަ، އުއްދަނޑި ޖޫސް ބޭނުންކުރުމުން ލުއިވެއެވެ. މީގެ އިތުރުން ކިހުނުވުން، ޕްރޮސްޓޭޓް ބޮޑުވާ ބަލި، މަސާނާ ދުޅަވުން، އަދި ގުރުދާ ދުޅަވުން ފަދަ ހާލަތްތަކުގައި ވެސް އުއްދަނޑި ބޭނުންކުރުމަކީ ފައިދާހުރި ކަމެކެވެ. އުއްދަނޑި ޖޫހާއި، ލުނބޯ ޖޫހާއި، އިގުރު ޖޫސް އަދި ކުރުބާ ފަނި އެއްކޮށްގެން ބޭނުންކުރުން މޮޅު އިތުރުކަމަށް ބުނެވެއެވެ.\n• ހުންއައުން : ހުންއައުމުން ބޭނުންކުރަން ވަރަށް ރަގަޅު އެއްޗަކަށް އުއްދަނޑިވަނީ ވެފައެވެ. ހުންއައުމުން ވަރަށް ގިނަ ފަހަރު ހަށިގަނޑުން ގިނަ އަދަދެއްގެ ޕްރޮޓީން އުނިވެގެން ދެއެވެ. އުއްދަނޑި ޖޫސް ބޭނުންކުރުމުން އެގޮތުން އުނިވެފައިވާ ޕްރޮޓީންގެ ބައިތަކާއި، އަދި އެހެނިހެން ކާނާގެ ބައިތައް އަނބުރާ ހަށިގަނޑަށް ހޯދައިދެއެވެ.\n• ކޯއެންޒައިމް –ކިޔޫ10 : ކޯއެންޒައިމް – ކިޔޫ10(Coenzyme Q-10) އަކީ، ހިތާއި، ފުރަމޭ، ޗިސްމޭ، އަދި ގުރުދާގެ މަސައްކަތްތަކަށް ބޭނުންތެރި އެންޒައިމެކެވެ. ބައެއް ގައުމުތަކުގައި ހިތުގެ މައްސަލަތަކަށް ފަރުވާކުރުމަށް ވެސް މި އެންޒައިމް ބޭނުން ކުރެއެވެ. މިއެންޒައިމް އުފައްދަނީ އުއްދަނޑި އާއި ބައެއްކަހަލަ "ޔީސްޓް"(yeast) ގެ ސްޓްރެއިންތައް "ފާމެންޓް"(Ferment) ކޮށްގެންނެވެ.\n• ރީނދޫވުން : ރީނދޫވުމަކީ ހަށިގަނޑުގެ ދިޔަތަކުގެ ތެރޭގައި، "ބިލިރޫބިން"(Bilirubin) ކިޔާ މާއްދާއެއްގެ މިންވަރު މަތިވުމުން، ހަށިގަނޑުގެ ތެތްދުލި ފަށަލަތަކާއި، ހަންގަނޑުގެ ކުލަ މަޑު ރީނދޫ ކުލައަކަށް ބަދަލުވުމެވެ. މިއީ ފުރަމޭ އިން ކުޑަގޮހޮރަށް ބައިލް ގެންދާ މަގު ބެދުން، ނުވަތަ ފުރަމޭ ރަގަޅަށް މަސައްކަތް ނުކުރުމުން ދިމާވެދާނެ ކަމެކެވެ. ތާޒާ އުއްދަނޑި ޖޫސް ތައްޓެއް، ލުނބޮއެއް ނުވަތަ ދެލުނބޮއެއްގެ ހުތާއި އެއްކޮށްގެން ބޭނުންކުރުމުން ރީނދޫވުމުގެ އަސަރު ވަރަށް އަވަހަށް ފިލައިދާކަމުގައި ބުނެވެއެވެ.\n• އެހެނިހެން ފައިދާތައް :\no ބެލެވިފައިވާ ގޮތުގައި އަރިދަފުސް ރޯގާ، ވައިރަލް ހުން، އަދި ކަރުތެރެ ހަލާކުވުން ފަދަ ޙާލަތްތަކުގައި އުއްދަނޑި ބޭނުންކުރުމުން ވަރަށް އަވަހަށް ރަގަޅުވެއެވެ.\no އުއްދަނޑި އަކީ ހަޖަމުކުރުން ރަގަޅުކޮށްދޭ އެއްޗެކެވެ. އުއްދަނޑީގައި ޕޮޓޭސިއަމް ގިނައިން ހުރުމަކީ އެކަމުގެ ސަބަބުން ބަނޑުސާފުވެ، ބޮޑުކަމުދިއުމަށް ފަސޭހަކޮށްދޭނެ ކަމެކެވެ.\no އުއްދަނޑި ޖޫހަކީ ދަތްފަނިކެއުމުން ދުރުކޮށް ރައްކާތެރިކޮށްދޭ އެއްޗެކެވެ.\no އުއްދަނޑި އަކީ މައިދާ، ގުރުދާ، ޖިންސީ ގުނަވަން، ހިތް، ލޯ، ސިކުނޑި ފަދަ ގުނަވަންތަކުގެ މަސައްކަތް ހަރުދަނާކޮށް ރަގަޅުކޮށްދޭ ކާނާގެ ބާވަތެކެވެ.\nކުޑަދަރިފުޅު ނުކާތީ ކަންބޮޑުވޭތަ؟


ސަމާ ޢީދު ޗެލެންޖް ކަޕް 2017: ފަސްވަނަ ދުވަސް - Kumundhoo Online I www.kumundhoo.com\nHome ކުޅިވަރު ސަމާ ޢީދު ޗެލެންޖް ކަޕް 2017: ފަސްވަނަ ދުވަސް\nސަމާ ޢީދު ޗެލެންޖް ކަޕް 2017: ފަސްވަނަ ދުވަސް\n/ 6/29/2017 06:47:00 PM\nލަޔަން - ބޫތް ކަންމަތި (މެޗް 20 - ގްރޫޕް ސްޓޭޖް):\nމިމުބާރާތުގެ ވިހިވަނަ މެޗް (ގްރޫޕް ސްޓޭޖް) ގައި ބައްދަލުކުރީ ލަޔަން އާއި ބޫތް ކަންމަތި އެވެ. މިމެޗް 2-1 ކާމިޔާބުކުރީ ލަޔަން އެވެ.\nލަޔަން އިން ޖެހި ދެ ލަނޑު ޖަހާދީފައިވަނީ ޖާޒީ ނަންބަރު7މުޙައްމަދު އިރުޝާދު އެވެ.\nބޫތް ކަންމަތީގެ ލަނޑު ޖަހާދީފައިވަނީ ޖާޒީ ނަންބަރު 80 އިބްރާހީމް ރަމީޒް އެވެ.\nމިމެޗްގެ މޭން އޮފް ދި މެޗަށް ހޮވިފައިވަނީ ލަޔަންގެ ޖާޒީ ނަންބަރު7މުޙައްމަދު އިރުޝާދު އެވެ. މޭން އޮފް ދި މެޗުގެ ޓްރޮފީ އާއި އިނާމް ޙަވާލުކޮށްދެއްވީ ކުލަބު ސަމާގެ މެންބަރު ޔޫސުފް ޢަލީ އެވެ.\nމިމެޗް ކުޅެފައިވަނީ މިރޭ ކުލަބް ސަމާ ކުޅިވަރު އެކުވެނީގައެވެ.\nއެފް.ސީ ބީޗް ސިޓީ - ފައްސިޔަ (މެޗް 19 - ގްރޫޕް ސްޓޭޖް):\nމިމުބާރާތުގެ ނަވާރަވަނަ މެޗް (ގްރޫޕް ސްޓޭޖް) ގައި ބައްދަލުކުރީ އެފް.ސީ ބީޗް ސިޓީ އާއި ފައްސިޔަ އެވެ. މިމެޗް 6-0 ކާމިޔާބުކުރީ އެފް.ސީ ބީޗް ސިޓީ އެވެ.\nއެފް.ސީ ބީޗް ސިޓީގެ ލަނޑުތައް ޖަހާދީފައިވަނީ ޖާޒީ ނަންބަރު 12 އިބްރާހީމް އާދަމް (3 ލަނޑު) އާއި ޖާޒީ ނަންބަރު 19 ސިނާން އިބްރާހީމް (3 ލަނޑު) އެވެ.\nމިމެޗްގައި ފައްސިޔަ ޓީމްގެ ޖާޒީ ނަންބަރު7އިބްރާހީމް މުޙައްމަދު އަށް ރީނދޫ ކާޑެއް ދައްކާފައިވެއެވެ.\nމިމެޗްގެ މޭން އޮފް ދި މެޗަށް ހޮވިފައިވަނީ އެފް.ސީ ބީޗް ސިޓީގެ ޖާޒީ ނަންބަރު 19 ސިނާން އިބްރާހީމް އެވެ. މޭން އޮފް ދި މެޗުގެ ޓްރޮފީ އާއި އިނާމް ޙަވާލުކޮށްދެއްވީ މަސްޖިދުލް އަންވާރުގެ އިމާމް އަޙްމަދު ރަޝީދު އެވެ.\nއަލް ވަހުދަތު - އަލް މޫމަތި (މެޗް 18 - ގްރޫޕް ސްޓޭޖް):\nމިމުބާރާތުގެ އަށާރަވަނަ މެޗް (ގްރޫޕް ސްޓޭޖް) ގައި ބައްދަލުކުރީ އަލް ވަހުދަތު އާއި އަލް މޫމަތި އެވެ. މިމެޗް 4-3 ކާމިޔާބުކުރީ އަލް މޫމަތި އެވެ.\nއަލް ވަހުދަތުގެ ލަނޑުތައް ޖަހާދީފައިވަނީ ޖާޒީ ނަންބަރު 21 މުޙައްމަދު ސިރާޖް (1 ލަނޑު) އާއި ޖާޒީ ނަންބަރު7އާދަމް ޝަރީފް (1 ލަނޑު) އާއި ޖާޒީ ނަންބަރު 10 އިބްރާހީމް ޢަބްދުލް ވާހިދު (1 ލަނޑު) އެވެ.\nއަލް މޫމަތީގެ ލަނޑުތައް ޖަހާދީފައިވަނީ ޖާޒީ ނަންބަރު 13 ޝާހީން ޢަލީ (2 ލަނޑު) އާއި ޖާޒީ ނަންބަރު 17 މުޙައްމަދު ފާޠިހް (2 ލަނޑު) އެވެ. މިމެޗްގައި މިޓީމްގެ ޖާޒީ ނަންބަރު 16 އިދުރީސް ހަލީމް އަށް ރީނދޫ ކާޑެއް ދައްކާފައިވެއެވެ.\nމިމެޗްގެ މޭން އޮފް ދި މެޗަށް ހޮވިފައިވަނީ އަލް މޫމަތީގެ ޖާޒީ ނަންބަރު 17 މުޙައްމަދު ފާޠިހް އެވެ. މޭން އޮފް ދި މެޗުގެ ޓްރޮފީ އާއި އިނާމް ޙަވާލުކޮށްދެއްވީ ބުލޫ ބުލިސް ކެފޭގެ ވެރިޔާ އިބްރާހީމް ޝަރީފް އެވެ.\nމިމެޗް ކުޅެފައިވަނީ މިއަދު ހަވީރު ކުލަބް ސަމާ ކުޅިވަރު އެކުވެނީގައެވެ.\nއައްޓޯ އެފް.ސީ - ޒީރު ސްޕޯޓްސް (މެޗް 17 - ގްރޫޕް ސްޓޭޖް):\nމިމުބާރާތުގެ ސަތާރަވަނަ މެޗް (ގްރޫޕް ސްޓޭޖް) ގައި ބައްދަލުކުރީ އައްޓޯ އެފް.ސީ އާއި ޒީރު ސްޕޯޓްސް އެވެ. މިމެޗް 1-2 ކާމިޔާބުކުރީ ޒީރު ސްޕޯޓްސް އެވެ.\nއައްޓޯ އެފް.ސީގެ ލަނޑު ޖަހާދީފައިވަނީ ޖާޒީ ނަންބަރު 37 ހުސްނީ މުބާރަކް އެވެ.\nޒީރު ސްޕޯޓްސްގެ ލަނޑުތައް ޖަހާދީފައިވަނީ ޖާޒީ ނަންބަރު3ޝަފީއު ޙަސަން (1 ލަނޑު) އާއި ޖާޒީ ނަންބަރު5ނަސްރުﷲ އާދަމް (1 ލަނޑު) އެވެ.\nމިމެޗްގެ މޭން އޮފް ދި މެޗަށް ހޮވިފައިވަނީ ޒީރު ސްޕޯޓްސް ގެ ޖާޒީ ނަންބަރު5ނަސްރުﷲ އާދަމް އެވެ. މޭން އޮފް ދި މެޗުގެ ޓްރޮފީ އާއި އިނާމް ޙަވާލުކޮށްދެއްވީ ކުރީގެ ކުމުންދޫ ކުޑަ ކަތީބު ސަޢީދު އަޙްމަދު އެވެ.\nކުމުންދޫގައި ފިޠުރު ޢީދުގައި ބާއްވާ ބަށި މުބާރާތުގައި ބައިވެރިވާން ފުރުޞަތު ހުޅުވާލައިފި\nމިފަހަރު ހދ.ކުމުންދޫގައި ފިޠުރު ޢީދުގެ މުނާސަބަތުގައި ބާއްވާ ޢީދު އުފާ ބަށި މުބާރާތް 2017 ގައި ބައިވެރިވުމުގެ ފުރުޞަތު ހުޅުވާލައިފިއެވެ. ...\nކުޅުދުއްފުށީ ޓީމް އެއްކޮޅުން ފައިނަލަށް ދަތުރުކުރިއިރު، އަނެއްކޮޅުން ފައިނަލަށް ދަތުރުކުރީ ހަނިމާދޫ ޓީމް\nމިނިވަންޗެންޕިއަންޝިޕް 2017 ގެ ހދގެ ސެމީފައިނަލްގެ ދެވަނަ މެޗްގައި ހދ.ނޮޅިވަރަމް އާއި ހދ.ހަނިމާދޫ ބައްދަލުކޮށް 0-2 ން ހދ.ހަނިމާދޫ ކުރި...\nހދ.ކުމުންދޫ ފުޓްބޯޅަ ޓީމް ނުކުންނަނީ ތިންވަނަ ޑިވިޝަން ފުޓްބޯޅަ މުބާރާތުގެ ކުޅުންތެރިންނާއެކު\nލިޔުނީ: ޢަލީ ޖިނާން ، މިނިވަން ޗެންޕިއަންޝިފް 2017 އަށް ހދ.ކުމުންދޫ ފުޓްބޯޅަ ޓީމް ނުކުންނަނީ 2016 ވަނަ އަހަރުގެ ތިންވަނަ ޑިވިޝަން ފުޓް...\nމިވެބްސައިޓްގެ ފޭސްބުކް ޕޭޖް\nމިއީ ކުމުންދޫގައި ހިނގާ މުހިންމު ކަންތައްތަކާއި މުހިންމު އެހެނިހެން މަޢުލޫމާތުތައް ކިޔުންތެރިންނަށް ފޯރުކޮށްދިނުމުގެ މަޤުޞަދުގައި ހަދާފައިވާ ވެބްސައިޓެކެވެ.\nކުމުންދޫ" އަކީ ހދ ނުވަތަ ތިލަދުންމަތީ ދެކުނުބުރީ އަށް ނިސްބަތްވާ ދިވެހިރާއްޖޭގެ ރަށެކެވެ. މިރަށުގެ ކޯޑަކީ ބީ 13 އެވެ.\nCopyright © 2017 Kumundhoo.com | HDh.Kumundhoo


REPORT: Karugai thaashivi rufiyaa nagan ufulan jehunu thakuleefu | Mihaaru\nކުޅުދުއްފުށީ ރީޖަނަލް ހޮސްޕިޓަލް: ކުދިކުދި ކަންކަމުގައި ބަލިމީހުން އަދިވެސް މާލެ ފޮނުވަން ޖެހޭ - ފޮޓޯ: ކުޅުދުއްފުށީ އޮންލައިން\n22 ފެބުރުއަރީ 2017 - 06:16 84 comments\nށ. ފޭދޫގެ ހަތަރު އަހަރުގެ ކުއްޖެއްގެ ކަރުގައި މިދިޔަ ހަފުތާގައި ތާށިވި ރުފިޔާއެއް ނުނެގިގެން އާއިލާ އިން ޖެހުނީ އެއް ތަނުން އަނެއް ތަނަށް ދަތުރުކުރާށެވެ. ފޭދޫ ސިއްހީ މަރުކަޒުން އެކަން ނުވުމުން ދަތުރު ހަދައިގެން ދިޔައީ، ހދ. ކުޅުދުއްފުށީ ރީޖަނަލް ހޮސްޕިޓަލަށެވެ. އެންމެ އުތުރުގެ ތިން އަތޮޅަށް ޚާއްސަ އެ ހޮސްޕިޓަލުން ވެސް އެކަން ނުވުމުން، އެންމެ ފަހުން ޖެހުނީ މާލެ އަންނާށެވެ؛ އެ ރުފިޔާ ނަގަން، އައިޖީއެމްއެޗުގައި 30 މިނެޓު ވެސް ހޭދައެއް ނުވެ އެވެ.\nމިހާ ކުޑަ ވަގުތުކޮޅެއްގެ ފަރުވާ، އެ ކުއްޖާ އަށް މި ލިބުނީ އާއިލާ އިން އެތައް ތަކުލީފެއް އުފުލައި އަތުން ބޮޑު ޚަރަދެއް ވެސް ހިނގި ފަހުންނެވެ. ފޭދޫ ސިއްހީ މަރުކަޒުން އެކަން ނުވީ، އެތަނުގައި ޑޮކްޓަރަކު ހުއްޓަސް އެކްސްރޭ ނެގޭނެ އެއްވެސް ވަސީލަތެއް ނެތުމުންނެވެ.\nއެ ސަރަހައްދުގައި ދެން، އެންމެ ފުރިހަމަ ފަރުވާ ލިބޭނެ ތަނަކަށް ހުރީ ހދ. ކުޅުދުއްފުއްޓެވެ. އެތަނަށް ދެވުނީ، ރަށުން ލޯންޗެއްގައި 2،500ރ. ހަރަދުކޮށްފަ އެވެ. އެ ހޮސްޕިޓަލުން ވަގުތުން އެކްސްރޭ ނެގުނެވެ. އެކަމަކު ކަރުންމަތީގެ ޚާއްސަ ޑޮކްޓަރު ޗުއްޓީގައި ހުރުމުން ފަރުވާއެއް ނުދެވުނެވެ. އޮޕަރޭޝަން ޑޮކްޓަރު ބަލާފައި، އޭނާ އަށް ފެންނަ އެންމެ ރަނގަޅަށް ފަރުވާ ކުރިއަށް ގެންދިޔައީ، އާއިލާ އިން ބުނިގޮތުގައި، އެ ރުފިޔާ ނެގޭނެ ކަމުގެ ޔަގީންކަން އޮވެގެން ނޫން ކަން އޭނާ ދެއްކި ވާހަކަތަކުން އެނގުނެވެ.\n"އޭރު ވެސް އެ ކުއްޖާގެ ހާލަތު ދިޔައީ ދަށަށް. އެކަމަކު ރުފިޔާ ނެގޭނެ ކަމެއް، ނުވަތަ ނޫން ކަމެއް ވެސް ނުބުނޭ،" އާއިލާ އިން ވާހަކަ ދެއްކި މީހަކު، ނަން ނުޖަހާ ގޮތަށް، ބުންޏެވެ.\nއެ ޑޮކްޓަރު ލަފާ ދެއްވީ ކާއެއްޗިއްސާ އެކު ރުފިޔާ ހަށިގަނޑުގެ ތެރެއަށް ފޮނުވާލާށެވެ. އެކަމަކު ކުއްޖާ އަށް ހޮޑުލެވޭތީ އެގޮތަކަށް ރުފިޔާ ނުވި އެވެ. އެންމެ ފަހުން، މާލެ އަންނަން ޖެހުނީ، ފަރުވާ ދެވޭނެ އިރެއް އަދި އޭތި ނެގޭނެ ކަމުގެ ޔަގީންކަމެއް ވެސް ނެތުމުން ކަމަށް އާއިލާ އިން ބުންޏެވެ.\nދެ ނަރުހަކު ބަލި މީހަކަށް ހިދުމަތް ދެނީ: ރަށްރަށުން އަދިވެސް ކުދިކުދި ކަންކަމުގައި މާލެ އަންނަން ޖެހޭ -- ފޮޓޯ: އައިޖީއެމްއެޗް\nމިހާ ކުޑަ ކަމަކަށް، އެ އާއިލާ އިން ގާތްގަނޑަކަށް 10،000ރ. ހޭދަކުރަން ޖެހުނެވެ. އެއީ ކުޅުދުއްފުށިން ހަނިމާދު އަށް ލޯންޗު ދަތުރާއި ތިން މީހުން މާލެ އަންނަން ދެކޮޅު ޓިކެޓުގެ އިތުރުން މާލޭގައި ހުރުމުގެ ހަރަދުތަކާ ވެސް އެކުގަ އެވެ. މި ހާދިސާ އިން ބުނެ ދިނީ، ރާއްޖޭގެ ބައެއް ހިސާބުތަކުގައި ސިއްހީ ހާލަތު އަދިވެސް އޮތް ހާލަތެވެ.\nމިހާ ތަކުލީފު އުފުލަން ޖެހުނުއިރު، މި ރުފިޔާ ނެގުމަކީ ހަގީގަތުގައި މާ އުނދަގޫ ކަމެއް ވެސް ނޫނެވެ؛ ވަސީލަތްތައް ހުރި ނަމަ، ސިއްހީ މަރުކަޒުގައި ނުވަތަ ކުޅުދުއްފުށީ ހޮސްޕިޓަލުގައި ވެސް ކުރެވިދާނެ ކަމެއް ކަމަށް ސިއްހީ ދާއިރާގެ ބައެއް ބޭފުޅުން ވިދާޅުވެ އެވެ.\nމިއީ، ރަށްރަށުގައި ސިއްހީ ހިދުމަތް ހޯދަން އަދިވެސް އުފުލަން ޖެހޭ ތަކުލީފުތައް އަންގައިދިން އެންމެ ހާދިސާއެކެވެ. މިފަދަ އެތައް އުނދަގޫތަކެއް ކޮންމެ ދުވަހަކު ވެސް އެތައް ބަޔަކު އުފުލަ އެވެ.\nކޮންމެ ރަށަކަށް ޑޮކްޓަރެއް ހޯދައިދީ، ބޭސްފިހާރައެއް ސަރުކާރުން އަޅާދީފައި ހުއްޓަސް، ރަނގަޅަށް ހިދުމަތް ނުލިބޭ ކަމުގެ ޝަކުވާ ބޮޑެވެ.\nޑޮކްޓަރަކު ހުއްޓަސް އޭނާ އަށް އެކަށީގެންވާ ހިދުމަތް ދެވޭނީ ވަސީލަތްތައް ވެސް ހަމަވެގެންނެވެ. ސަރުކާރުން އެންމެ އިސްކަން ދެނީ އެކަންކަން ހަމަޖައްސަން ކަމަށް އިސް ވެރިން ވިދާޅުވެ އެވެ.\n"ހުން އައިސްގެން ޓެސްޓު ހެދޭނެ ގޮތެއް ނެތިގެން ވެސް އެބަ ފޮނުވާލާ ކުޅުދުއްފުށީ ހޮސްޕިޓަލަށް. އެ ދަތުރަށް އެބަ ކޮޅަކަށް ހޭދަކުރަން ޖެހޭ 2،000-3،000ރ. މި ދަތުރު އާސަންދަ އިން ކަވަރެއް ނުކުރެވޭ، ހޭދަކުރަން ޖެހެނީ އަމިއްލަ އަތުން. އެތައް ރަށެއްގެ ސިއްހީ ހާލަތު ހުރީ މިހެން. މިއަށް ނުކިޔާނެ ދެއްތޯ ސިއްހީ ހިދުމަތް ފުރިހަމައޭ،" ސިއްހީ ހިދުމަތާ ގުޅޭ ގޮތުން ޝަކުވާ ކުރި ހއ. އަތޮޅުގެ އަހްމަދު ޔޫސުފް ބުންޏެވެ.\nމި ޝަކުވާތައް މިހެން ހުއްޓަސް މި ސަރުކާރުގައި އެންމެ ބޮޑު ކުރިއެރުމެއް ލިބުނު އެއް ދާއިރާގެ ގޮތުގައި ޕްރޮމޯޓްކުރަނީ ސިއްހީ ދާއިރާ އެވެ. މިދިޔަ އޮކްޓޯބަރު މަހުގެ ތެރޭގައި، ހެލްތު މިނިސްޓްރީން ބުނެފައިވާ ގޮތުގައި، ސިއްހީ ދާއިރާ އަށް ރައީސް އަބްދުﷲ ޔާމީން ވެވަޑައިގެންނެވި ވައުދުތަކުގެ 90 ޕަސެންޓް ތަންފީޒު ކުރެވި އެ ދާއިރާ އަށް އިންގިލާބީ ބަދަލުތަކެއް ގެނެވިއްޖެ އެވެ.\nއައިޖީއެމްއެޗުގެ ކާޑިއެކް ސެންޓަރުގައި މީހަކަށް ހިދުމަތް ދެނީ. ތިން އަހަރުގެ ތެރޭގައި އައިޖީއެމްއެޗަށް ހެޔޮ ބަދަލުތަކެއް ވަނީ އައިސްފައި --. ފޮޓޯ:ނިޝާން އަލީ/މިހާރު\nއޭގެ ތެރޭގައި، ރަށްރަށަށް ޑޮކްޓަރުން ހަމަކުރުމާއި ސްޕެޝަލިސްޓުން ފޮނުވުމާއި މީހުން ދިރިއުޅޭ ހުރިހާ ރަށެއްގައި އާސަންދަ ލިބޭ ގޮތަށް އެސްޓީއޯގެ ބޭސްފިހާރަ ހުޅުވުމާއި 20 އަތޮޅެއްގައި މުޅިން އަލަށް 25 ސީ އެމްބިއުލާންސްގެ ހިދުމަތް ފެށުމާއި ހުސް ނުވާ އާސަންދަ ހަމަޖައްސައިދިނުމަކީ ވަރަށް ބޮޑު ކުރިއެރުމެއްގެ ގޮތުގައި އެ މިނިސްޓްރީން ފާހަގަކުރެ އެވެ.\nރަނގަޅެވެ. ރާއްޖޭގެ ސިއްހީ ހާލަތަށް ހެޔޮ ބަދަލުތަކެއް އަތުވެއްޖެ އެވެ؛ ތިން އަހަރުގެ ތެރޭގައި އައިޖީއެމްއެޗަށް ގެނައި ބަދަލުތަކާއި ކުރިއެރުންތަކަށް އެކަނި ބެލިއަސް އެކަމާ ދެބަސްވެވޭކަށް ނެތެވެ. އާސަންދައިން ގިނަ ކަންކަމުގައި އެހީތެރިވެ އެވެ. އެ ނިޒާމް އަންނަނީ ކުރިއަށް ވުރެ ބޮޑަށް ފުރިހަމަވަމުންނެވެ. އަދި އެންސްޕާ އިން ވެސް އެކި ބަލިތަކަށް މާލީ އެހީތެރިކަން ފޯރުކޮށްދެ އެވެ.\nއެކަމަކު ރާއްޖޭގެ ބައެއް ރަށްރަށުގެ ސިއްހީ ޚިދުމަތަށް އަދިވެސް މުހިންމު ބަދަލުތަކެއް ގެންނަން ޖެހޭކަން ފޭދޫ ކުޑަކުއްޖާގެ ހާދިސާ އިން އެނގެ އެވެ.\nއިތުރު ލިޔުންތައް ސިއްހަތު އައިޖީއެމްއެޗު ކުޅުދުއްފުށި ހޮސްޕިޓަލް ށ. ފޭދޫ ހެލްތު މިނިސްޓްރީ ރާއްޖޭގެ ރަށްތައް މާލެ ސިއްހީ ޚިދުމަތް\nކަރުގައި ތާށިވި ރުފިޔާ އައިޖީއެމްއެޗުން ނަގައިދީފި


Maradona valhulee "hih" nulaa! - vNews.mv\nމަރަޑޯނާ ވަޅުލީ "ހިތް" ނުލާ!\nއައްފާން މުހައްމަދު 23 November 2021, 09:51\nދުނިޔެ ދުށް އެންމެ މޮޅު ފުޓުބޯޅަ ކުޅުންތެރިންގެ ލިސްޓުގައި ހިމެނޭ އާޖެންޓީނާގެ ފުޓުބޯޅަ ލެޖެންޑް ޑިއޭގޯ މަރަޑޯނާ ވަޅުލީ، އޭނާގެ ހިތް ނަގާފައިކަން ހާމަވެއްޖެއެވެ.\nއުމުރުން 60 އަހަރުގައި މަރުވި މަރަޑޯނާ ސީދާ މަރުވި ސަބަބާއި މެދު ގިނަ ފަރާތްތަކުން ދަނީ އެކިފަރާތްތަކަށް އެކިއެކި ތުހުމަތު ކުރަމުންނެވެ.\n2020 ވަނަ އަހަރުގެ ނޮވެމްބަރު މަހުގެ 25 ވަނަ ދުވަހު މަރަޑޯނާ މަރުވީ ހާޓްއެޓޭކެއް ޖެހިގެންކަމަށް އާޖެންޓީނާގެ މީޑިއާތަކުން އޭރު ބުނަމުންދިޔައެވެ. އަދި މަރަޑޯނާ މަރުވުމުގެ ކުރިން ހަމަ އެމަހުގެ ކުރީކޮޅު ވަނީ ސިކުނޑީގައި ލޭކޮޅެއް ގަނޑުވެފައި ހުރުމުން ބޮޑު އޮޕަރޭޝަނެއްވެސް ކޮށްފައެވެ. އޭނާ މަރުވީ މި އޮޕަރޭޝަން ކުރިތާ ދެ ހަފުތާ ފަހުންނެވެ.\nއެހެންނަމަވެސް މީޑިއާތަކަށް ދެން ތިލަވީ މިމަރުގައި ބައެއްގެ އިހުމާލުވާކަމުގެ ވާހަކައެވެ. އެގޮތުން އެންމެފަހުވަގުތު މަރަޑޯނާއަށް ހޮސްޕިޓަލުގައި ފަރުވާދިން ޑޮކްޓަރުންގެ މައްޗަށް ތުހުމަތުތަކެއް ކުރިއިރު، އޭގެ4ދުވަސްފަހުން މަރަޑޯނާގެ ޑޮކްޓަރު ލިއޯޕޮލްޑޯ ލްކްއީގެ މައްޗަށް ފަރުވާ ބެހެއްޓުމުގެ ވާޖިބެއް އޮތް ހާލަތުގައި އެވާޖިބަށް އިހުމާލުވުމުގެ ދައުވާ އުފުލާފައިވެއެވެ.\nމިހާތަނަށް އައިއިރުވެސް މިފަދަ އެތައް ތުހުމަތުތަކެއް އެކި ފަރާތްތަކަކަށް ކުރަމުން އަންނައިރު، މަރަޑޯނާ މަރުވިތާ ގާތްގަނޑަކަށް އަހަރެއްވީފަހުން އަނެއްކަވެސް މި މަރާ ގުޅުންހުރި އެހެން ވާހަކަތަކެއް މިވަނީ ފެންމަތިވެފައެވެ.\nއާޖެންޓީނާގެ ނޫސްވެރިއެއް އަދި ޑޮކްޓަރެއް ކަމުގައިވާ ނެލްސަން ކާސްޓްރޯ ލިޔެފައިވާ ފޮތަކުން ހާމަކޮށްފައިވާ މައުލޫމާތުތަކަކުން އަނެއްކާވެސް މަރަޑޯނާގެ ވާހަކަތައް މީސްމީޑިއާގައި ފެތުރެންފަށާފައިވާއިރު، ގިނަ ބައެއްގެ ސަމާލުކަން މިކަމަށް ވަނީ ހުށްޓިފައެވެ.\nކާސްޓްރޯގެ ފޮތުގައި ބުނެފައިވާގޮތުން މަރަޑޯނާ ވަޅުލާފައިވަނީ އޭނާގެ "ހިތް" ހަށިގަނޑާއި ވަކިކުރުމަށްފަހު ހިތް ނުލައެވެ.\nމި ފޮތުގައި ބުނެފައިވާގޮތުން، މަރަޑޯނާ ވަޅުލުމުގެ ކަންކަން ރާވަމުން ދަނިކޮށް، އާޖެންޓީނާގެ "ޖިމްނާސިއާ ލަ ޕްލާޓާ ބަރަ ބްރާވާސް" ނަމަކަށް ކިޔާ ގްރޫޕަކުން ދިޔައީ މަރަޑޯނާގެ ހިތް ވަގަށް ނެގުމަށް ރާވާމުންނެވެ. އަދި މި ގްރޫޕުން ރާވާފައިވަނީ މަރަޑޯނާ ވަޅުލުމުން، ވަޅުލާފައިވާ ތަނަށްވަދެ، މަރަޑޯނާގެ މަހާނަ ކޮނެގެން އެކަން ކުރުމަށެވެ.\nއެހެންނަމަވެސް މި ގުރޫޕަށް މިކަން ކާމިޔާބުނުވީ އެމީހުންގެ ރޭވުންތައް ކަމާބެހޭ ބައެއް ފަރާތްތަކަށް ފަޅާއެރުމުން، އެފަރާތްތައް މަރަޑޯނާ މަރުވުމުގެ ކުރިން އޭނާގެ ހިތް ނަގާ ރައްކާކުރުމުންނެވެ. އަދި މީގެއިތުރުން ބައެއްކަހަލަ "ސަޓަޑީސް" ތަކަށާއި، މަރަޑޯނާގެ މަރާއި ގުޅުންހުރި ބައެއް ހޯދުންތައް ހޯދުމަށްވެސް އޭނާގެ ހިތް ބޭނުންކޮށްފައިވާކަމަށް ކާސްޓްރޯގެ ފޮތުގައި ބުނެފައިވެއެވެ.\nއާންމުކޮށް އިންސާނެއްގެ ހިތުގެ ބަރުދަނުގައި 300 ގްރާމް ހުންނަކަމަށް ސިއްހީ ހޯދުންތަކުން ދައްކާއިރު، މަރަޑޯނާގެ ހިތުގައި ބައި ކިލޯ ހުރިކަމަށް ކާސްޓްރޯ ބުނެފައިވެއެވެ. އަދި އެތްލީޓެއްގެ ހިތަކީ، އެކުރާ ކަސްރަތާއި ގެންގުޅޭ އުސޫލުތަކުގެ ސަބަބުން ބަރުވާ އެއްޗަކަށްވީނަމަވެސް މަރަޑޯނާގެ ހިތް ހާ ބަރު ނޫންކަން ކާސްޓްރޯ ފާހަގަކޮށްފައިވެއެވެ.\nމަރަޑޯނާގެ މަރާއެކު ގިނަބައެއް އެހިތާމައިގައި ބައިވެރިވެފައިވާއިރު އޭނާގެ ޝަރަފުގައި ނާޕޯލީގެ ސޭން ޕައޮލޯ ސްޓޭޑިއަމްގެ ނަން ޑިއެގޯ އަރްމަންޑޯ މަރަޑޯނާގެ ނަމަށްވެސް ވަނީ ބަދަލުކޮށްފައެވެ. އަދި ބައެއް ފަރާތްތަކުން ދިޔައީ މަރަޑޯނާގެ ޝަރަފުގާ، ފުޓުބޯޅައިން 10 ނަމްބަރު ރިޓަޔަރ ކުރުމަށްވެސް ގޮވާލަމުންނެވެ.\nއާޖެންޓީނޯސް ޖޫނިއާސް އިން 1976 ވަނަ އަހަރު ސީނިއަރ ކެރިއަރުފެށި މަރަޑޯނާ އެންމެފަހުން ފުޓުބޯޅަ ކުޅެފައިވަނީ ބޮކާ ޖޫނިއާސް އަށެވެ. މަރަޑޯނާ ފުޓުބޯޅަ ކުޅުން ހުއްޓާލީ 1997 ވަނަ އަހަރުއެވެ. ކެރިއަރުގައި އޭނާ އެންމެގިނަ މެޗު ކުޅެދީފައިވަނީ އިޓަލީގެ ނާޕޯލީއަށެވެ.\nޑިއޭގޯ މަރަޑޯނާ ފުޓްބޯޅަ ކުޅިވަރު\nމަރުވުމުގެ ކުރިންތަ، ވަޅުލުމުގެ ކުރިންތަ


ޓެކްސީޑްރައިވަރުންގެ އުދާސްތަކަށް އަދިވެސް ޙައްލެއްނެއް!\nމާލޭގައި ޓެކްސީ ކުރާ ފަރާތްތަކުގެ ޝަކުވާ މިދުވަސްކޮޅު ވަކީން ބޮޑުވާން ފަށައިފިއެވެ. ޓެކްސީކުރާތް ފަރާތްތަކުން ޑިކީއަށް އަރުވާ ލަގެޖުން ނަގަމުންދިޔަ5ރުފިޔާވަނީ ކަނޑާލާފައެވެ. މިފަހުން ޓްރާންސްޕޯޓުން ތަޢާރަފުކުރި އާޤަވާއިދުގެ ސަބަބުންވަނީ ނުތަނަވަސްކަން އުފެދިފައެވެ. މާލޭގައިކުރާ ކޮންމެ ދަތުރަކަށްނެގެނީ 25 ރުފިޔާއެވެ.\nއަމިއްލަ ނަފުސު އުފާވެރިކަން މަތީ ބެހެއްޓުން


Park volley mubaaraiyy: Firihen champion kan bageechaa ah, Anhen champion kan Police ah - One Online\nމުބާރާތުގެ ފިރިހެން ޗެމްޕިއަންކަން ހޯދި ބަގީޗާ ޓީމު ޓްރޮފީއާއެކު --- ފޮޓޯ/ އެޗްޑީސީ\nހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ)ގެ ފަރާތުން އާންމުންނަށް ހުޅުވާލައިގެން ބޭއްވި ޕާކް ވޮލީ މުބާރާތުގެ ފިރިހެން ބައިގެ ޗެމްޕިއަންކަން ބަގީޗާ ހޯދިއިރު، އަންހެން ބައިގެ ތަށި ޕޮލިސް ކްލަބުން ހޯދައިފިއެވެ.\nއާދީއްތަ ދުވަހުގެ ރޭ، ހުޅުމާލޭ ޔޫތު ޕާކުގެ ބީޗްވޮލީބޯޅަ ކޯޓުގައި ކުރިއަށްދިޔަ މުބާރާތުގެ ފިރިހެން ބައިގެ ފައިނަލުގައި ބަގީޗާ އިން ދިވެހި ސިފައިންގެ ކްލަބްގެ މައްޗަށް ކުރި ހޯދީ ދެ ސެޓު އެއް ސެޓުންނެވެ. އެޓީމުން ތަޖުރިބާކާރު ކުޅުންތެރިން ކަމަށްވާ މުހައްމަދު ނަދީމް (ނަދީމްބެ) އާއި ފަތުހުﷲ ވަހީދު (ފައްލޯ)، އިބްރާހިމް އާދިލް (ކޮއްކޮ) އަދި އިސްމާއިލް ޝިހާބްގެ އިތުރުން އިސްމާއިލް ސާޖިދު (ކުޑަކާއްޓެ) ފާހަގަކޮށްލެވިފައިވާއިރު، ދިވެހި ސިފައިންގެ ކްލަބަށް ކުޅުނު ކުޅުންތެރިންގެ ތެރޭގައި ގައުމީ ބީޗްވޮލީބޯޅަ ޓީމުގެ ތަރި އާދަމް ނަސީމް (އެޑަމް) ހިމެނެ އެވެ. ދެން އެ ޓީމުގައި ހިމެނެނީ އަދުނާން އަބްދުލް ހަމީދު، ޖުނައިދު އަބްދުﷲ، ހުސެއިން ޝަރީފް އަދި މުހައްމަދު އަބްދުﷲ ނާސިރު އެވެ.\nއަންހެން ބައިގެ ޗެމްޕިއަންކަން ހޯދީ ދެ ސެޓުން ދި ފައިވް ބަލިކޮށް ޕޮލިހުންނެވެ. ތަށި އުފުލާލި ޕޮލިސް ޓީމުގައި ހިމެނެނީ ގައުމީ އަންހެން ވޮލީ ޓީމުގެ ކެޕްޓަން ހައްވާ ރާޝިދާ (ހައްވަ)، ފާތިމަތު ޒީނިޔާ، އައިމިނަތު ޝަހާ ޝާމިން، މަރިޔަމް ހަލީމް އަދި ފާތިމަތު ނުހާ އެވެ. ދި ފައިވް ޓީމުގައި ހިމެނެނީ އައިމިނަތު އަރީޝާ، އައިޝަތު ޝައްފަ، ނުހާ ވަހީދު (ނުއްޕު)، ހަމްނާ ހުސެއިން އަލި ދީދީ އަދި އައިޝަތު އިމްތިނާން އެވެ.\nމުބާރާތުގެ ފިރިހެން މޮޅު ކުޅުންތެރިއަކަށް ކުޑަކާއްޓޭ ހޮވިފައިވާއިރު، އަންހެން ބައިގެ މޮޅު ކުޅުންތެރިޔާގެ މަގާމު ހޯދި ޕޮލިސް ޓީމުގައި ހިމެނޭ ގައުމީ ބީޗްވޮލީބޯޅަ ޓީމުގެ ޒީނިޔާއެވެ.\nވީއޭއެމްގެ އެހީތެރިކަމާއެކު ކުރިއަށްދިޔަ މުބާރާތުގެ ތެރެއިން ޖެންޑަ މިނިސްޓްރީގެ ގެވެށި އަނިޔާއާ ދެކޮޅަށް ހިންގޭ ޕްރޮގްރާމް "ގެވެށި ގުޅުން" ޕްރޮމޯޓްކުރުން ވެސް ކުރިއަށް ގެންގޮސްފައިވެއެވެ.\n"މައި ހުޅުމާލެ ޕާކްވޮލީ ޗެމްޕިއަންޝިޕް" ގެ ނަމުގައި ބޭއްވި މި މުބާރާތުގެ ގަވާއިދު ބުނެފައިވާ ގޮތުން، ކޮންމެ ޓީމެއްގައި ފަސް ކުޅުންތެރިންގެ ނަން ޖެހޭ އިރު، ފިރިހެން ޓީމުތަކުގައި ކުޅުންތެރިން ހިމެނުމަށް ވަނީ ވަކި އުސޫލުތަކެއް ކަނޑައަޅައިފައެވެ. ފިރިހެން ޓީމުތަކުގައި 35 އަހަރުން ދަށުގެ އެއް ކުޅުންތެރިއަކާއި 45 އަހަރުން މަތީގެ އެއް ކުޅުންތެރިއަކު ޖަހަން މަޖުބޫރެވެ.\nކޮވިޑް 19އާއެކު ކުޅިވަރުގެ ހުރިހާ ކަމެއް ކަހަލަ ގޮތަކަށް މާލޭ ސަރަހައްދުގައި ހުއްޓިފައި އޮތުމަށްފަހު، މިހާރު އަންނަނީ އަނެއްކާވެސް މުބާރާތްތައް ބޭއްވުމަށް ތައްޔާރުވަމުންނެވެ. މުބާރާތްތަކަށް އެޗްޕީއޭއިންވެސް ހުއްދަ ދީފައިވާ އިރު، އެފަދަ ކަންކަން ކުރިއަށް ގެންދިއުމުގައި އަމަލު ކުރަން ޖެހޭ ހާއްސަ އުސޫލުތަކެއް އެޗްޕީއޭއިން ވަނީ ކަނޑައަޅައިފައެވެ.\nގުޅޭ ޓެގު ވޮލީ ބޯލް ވޮލީބޯޅަ އެސޯސިއޭޝަން ހުޅުމާލެ


Beynun iraku faisa charp kurevey netha?\nބޭނުން އިރަކު ފައިސާ ޗާޕްކުރެވޭނެތަ؟\n-3months ago0- މުޙައްމަދު ފައިޒަން\nއިންސާނުންގެ ނަސްލު ފެށިގެން މިއަދާއި ހަމައަށް އައިއިރު އިންސާނުން ބޭނުންވާ ތަކެތި ހޯދުމަށް "ވިޔަފާރި" އެއީ އަބަދުވެސް ކުރަމުން އައި ކަމެކެވެ. އެންމެ ފުރަތަމަ ދޭދޭ ފަރުދުންގެ މެދު ކުރެވެން ފެށި ވިޔަފާރިއެއް ކަމަށް ތާރީޙް ޢިލްމްވެރިން ކިބައިން އެނގެން އޮތީ ތަކެއްޗަށް ތަކެތި ބަދަލުކުރުމުގެ (ބާޓާ ސިސްޓަމް) ވިޔަފާރިއެވެ.\nފައިސާ އުފެދުނު ބޭނުން\nތަކެއްޗަށް ތަކެތި ބަދަލުކުރާ ވިޔަފާރީގައި ވަރަށް ގިނަ މައްސަލަތަކެއް ދިމާވެއެވެ. މިސާލަކަށް މަސްވެރިއަކާއި ދަނޑުވެރިޔަކާ ދެމެދު ހިނގާ މުޢާމަލާތަކަށް ބަލާއިރު މަސްވެރިޔާ އަތުގައިވާ މަސްކޮޅުގެ ބަދަލުގައި ދަނޑުވެރިޔާ އަތުގައިވާ ތަރުކާރީކޮޅު ހޯދުމަށް މަސްވެރިޔާ ބޭނުން ވެއްޖެނަމަ މަސްވެރިޔާ އަށް ޖެހޭނީ ދަނޑުވެރިޔާ ބޭނުން ވަރަކަށް މަސް ދޭށެވެ.\nއެއްބައި ފަހަރު ދަނޑުވެރިޔާ އެއްގޮތަކަށްވެސް މަސް ބޭނުންނުވާ ފަހަރު އައިސްދާނެއެވެ. މިފަދަ ހާލަތެއްގައި މަސްވެރިޔާ ޖެހޭނީ ދަނޑުވެރިޔާ ބޭނުންވާ ކޮންމެވެސް އެހެން އެއްޗެއް ހުރި މީހަކާ މަސްކޮޅު ބަދަލު ކޮށް، ދަނޑުވެރިޔާއަށް ބޭނުން ވެގެން އުޅޭ އެއްޗެއް އެނާއަށް ދިނުމަށް ފަހު ތަރުކާރީކޮޅު ހޯދާށެވެ.\nމީގެ އިތުރުން މަސްވެރިކަން ރަނގަޅުވާ ދުވަސްކޮޅަކީ ދަނޑުވެރިކަން ރަނގަޅު ދުވަސްކޮޅަކަށް ނުވުން އެކަށީގެންވެއެވެ. އެހެންކަމުން ދަނޑުވެރިޔާ މަސްކޮޅު ބޭނުންވިޔަސް މަސްވެރިޔާއަށް ދޭނެ އެއްޗެއް ދަނޑުވެރިޔާގެ އަތުގައި ނެތުމަކީ ވެސް އެކަށީގެންވާ ކަމެކެވެ.\nފައިސާ އުފެދުނު ގޮތް\nއެ ވިޔަފާރި ނިޒާމުގައި ހުރި ދަތިތަކާހުރެ އެންމެން ގަބޫލުކުރާ ފަސޭހައިން ނުލިބޭ ތަކެތި ފައިސާ އެއްގޮތުގައި ބޭނުން ކުރަން ފެށުނެވެ. މިގޮތުން ދިވެހިރާއްޖޭގެ ކުދިބޮލި މިއީ ފާހަގަކޮށްލެވޭ އެއްޗެކެވެ. ފަހުންފަހަށް އައިސް އެކިވައްތަރުގެ މައުދަނުތަށް ވިރުވައިގެން ފައިސާފޮތި ހަދަން ފެށުނެވެ. މިގޮތުން ލޮއެ، ރިހި އަދި ރަނުން ފައިސާފޮތި ހަދައި ބޭނުންކަންފެށުނެވެ.\nމިގޮތަށް ފައިސާ ބޭނުން ކުރަން ފެށުމުން އިހުގައި ބުނެވިދިޔަ ވަރަށް ގިނަ މައްސަލަތަކެއް ހައްލުވީއެވެ. ނަމަވެސް ދެން ދިމާވާންފެށީ މުޅިންވެސް އާ މައްސަލަތަކެކެވެ. މިގޮތުން ފައިސާ ރައްކާކުރުމާއި އެއްތަނުން އަނެއްތަނަށް ގެންދިޔުން ވެގެންދިޔައީ މަސައްކަތުގެ ގޮތުންނާއި ޚަރަދުގެ ގޮތުން ބޮޑުކަމަކަށެވެ.\nބޭންކިން ނިޒާމުގެ ބިންގާއެޅުން\nއެކަމުގެ ހައްލެއްކަމަށް ގިނަ ޤައުމުތަކަށް ފެނުނީ އެންމެ އަގު ބޮޑު އެއް މައުދަނެއް ކަމުގައިވާ "ރަން" އެއީ މައިގަނޑު ފައިސާކަމުގައި ބަލައިގަތުމަށެވެ. އެކަމަކު އެއީ ފުރިހަމަ ހައްލަކަށް ނުވިއެވެ. އެހެންކަމުން ފައިސާ ފޮތިތަށް އުޖޫރައަކަށް ރައްކާކޮށް ދިނުމުގެ ވިޔަފާރި ނުވަތަ ބޭންކިންގެ ޚިދުމަތެއް އުފެދިގެން އައެވެ.\nމިއާއެކު މިގޮތަށް އުފެދުނު ބޭންކުތަކުން ދޫކުރަން ފެށި ކަރުދާސް ފައިސާގެ ރަޝީދުތަށް އެއީ ފައިސާގެ ގޮތުގައި މުޖުތަމަޢުތަކުގައި ބޭނުން ކުރަން ފެށުނެވެ. ސަބަބަކީ ރައްކާކުރުމަށާއި އުފުލާގެންގުޅުމަށް ފަސޭހަ އެއްޗަކަށް ކަރުދާސް ވުމުންނެވެ.\nމިފަދަ ބޭންކްތަކަށް އޮތް މަގުބޫލުކަން ބޮޑުވަމުން ދިޔަވަރަކަށް، މިޙިދުމަތް ދެމުންއައި ފަރާތްތަކަށް، މިޙިދުމަތް ލިބިގަތުމަށް އަންނަ ފަރާއްތަކުން ފާހަގަ ކުރެވުނު ކަމެއް ހުއްޓެވެ. އެއީ ހިދުމަތް ލިބިގަންނަ ފަރާތުން އަބަދުވެސް ކޮންމެވެސް ވަރެއްގެ ފައިސާ ހިދުމަތްދޭ ފަރާތުގެ އަތުގައި ނުނަގައި ބަހައްޓައެވެ. މިހެންކަމުން މިޙިދުމަތުން އިތުރު އާމްދަނީއެއް ހޯދާނެ މަގެއް މިފަރާތްތަކަށް ފަހިވެގެން ދިޔައެވެ. އެއީ ފައިސާގެ ވެރިފަރާތުން ނުގެންގޮސް ހުންނަ ފައިސާ އެހެން ފަރާތްތަކަށް ދަރަންޏަށް ދިނުމަށް ފަހު އަނބުރާ ހޯދާއިރު އިތުރުކުރަން ފެށުމެވެ.\nމިހިސާބުން މިކަން ނިމުނީކީއެއް ނޫނެވެ. ދެން ފެށުނީ އެއަށްވުރެއްވެސް ނުރައްކާތެރި ކަމެކެވެ. މިހިދުމަތް ދޭފަރާތް ތަކަށް އިތުރު ކަމެއްވެސް ފާހަގަ ކުރެވެން ފެށުނެވެ. އެއީ ފައިސާގެ ރަޝީދުގެ ގޮތުގައި ދޭން ފެށުނު ކަރުދާސް އާއްމުން ފައިސާގެ ގޮތުގައި ބޭނުން ކުރަން ފަށާފައިވުމާއެކު، މިބުނާ ބެންކްތަކުގައި އެ އަދަދަށް ފައިސާފޮތި ނެއްކަމުގައި ވިޔަސް އޭގެ ފައިސާގެ ރަޝީދުތަކެއް އުފައްދައި ދަރަނީގެ ގޮތުގައި ދޫކުރަން ފެށުމެވެ. މިހިސާބުން ޒަމާނީ ބޭންކުތަކުގެ ކުލަ ޖެހެން ފެށުނީއެވެ.\nމަރުކަޒީ ބޭންކުތަށް އުފެދުމާއި ކަރުދާސް ފައިސާ ރަސްމީވުން\nގައުމުތަކުގައި މިބުނިޒާތުގެ ބޭންކުތަށް ގިނަވާން ފެށުމުގެ ސަބަބުން ފައިސާގެ ގޮތުގައި ބޭނުން ކުރަމުން އައި ނޫޓްތަށް ގިނަވުމާއި މުޖުތަމުގެ ހުރިހާ އެންމެ އެހުރިހާ ބޭންކެއްގެ ނޫޓްތަށް ގަބޫލު ނުކުރަން ފެށުމާއި، މައި ސަރުކާރުން ފައިސާގެ ކޮންޓްރޯލް ގެއްލެން ފެށުމާއި އެކު މަރުކަޒީބޭންކްތަށް އުފެދިގެން އައެވެ. މިހިސާބުން މަރުކަޒީ ބޭންކަކީ ހުރިހާ ގައުމެއްގެ ވެސް ފައިސާ ނޫޓް ޗާޕް ކުރާ ހަމައެކަނި ފަރާތަށް ވެގެން ދިޔައީއެވެ.\nއޭރުވެސް ފައިސާ މިންކުރާ އެއްޗަކަށް ވެފައިވަނީ ރަނެވެ. އެއަށް ކިޔާ އުޅެނީ "ގޯލްޑް ސްޓޭންޑަޑް" އެވެ. ނަމަވެސް ފުރަތަމަ ބޮޑުހަނގުރާމަ ނިމުމަށް ފަހު ދުނިޔެއަށް އައި އެންމެ ބޮޑު އިގްތިސާދީ އަނދަވަޅު ކަމުގައިވާ "ގްރޭޓް ޑިޕްރެޝަން" އާއި ގުޅިގެން، 1933 އެމެރިކާގެ މަރުކަޒީ ބޭންކްތަކުން ފައިސާގެ ނޫޓުގެ ބަދަލުގައި ރަން ދިނުން ހުއްޓާލިއެވެ.\nއެހެން ނަމަވެސް އެމެރިކާގެ ރައްޔިތުންގެ މެދުގައި ރަން ފައިސާ ފޮތިތަކަށް އޮތް މަގުބޫލުކަން ކުޑަ ނުވުމާއި އެކު ގެތަކުގައި އެފައިސާ ފޮތިތަށް ޖަމާކުރަން ފެށިއެވެ. ވުމާއެކު މަރުކަޒީ ބޭންކަށް ފައިސާގެ ކޮންޓްރޯލް އެއްކޮށް ނެގޭ ގޮތެއް ނުވިޔެވެ. އެހެން ކަމުން އެމެރިކާގެ ސަރުކާރުން ދެން ކުރި ކަމަކީ ސަތޭކައަށް ވުރެށް މަތީގެ ނޫޓްތަށް އުވާލީއެވެ. އެޏޫޓްތަކުގެ ބަދަލުގައި އާނޫޓް ދޫކުރަން ފެށީ ރަނުގެ ބަދަލުގައި3ޑޮލަރާއި 20 ސެންޓަށް ރަނުގެ ރާތައެއްގެ މަގުންނެވެ.\nމިވަރަކުން އަދި ފުރިހަމަ އަކަށް އެމެރިކާގެ މައި ސަރުކާރަށް ގޯލްޑް ސްޓޭންޑަޑް އުވާލެވޭ ގޮތެއް ނުވިއެވެ. ސަބަބަކީ ގިނަ ރައްޔިތުންގެ އަތުގައި އޭރުވެސް ރަން ފައިސާ ފޮތި ހުރުމާއި އެއަށް އޮތް މަގުބޫލުކަން ކުޑަވެފައި ނުވުމުން ފައިސާއެއްގެ ގޮތުގައި ރަން ބޭނުން ކުރަމުން ދިޔައީތީއެވެ.\nގޯލްޑް ސްޓޭންޑަޑް ނިމުމަކަށް އައުން\n1934 ގައި އެމެރިކާއިން ރަން ގަންނަ އަގު5ޑޮލަރު 60 ސެންޓަކަށް ރަނުގެ ރާތައެއް އެގަމުގެ މަރުކަޒީ ބޭންކުން ގަންނަން ފެށިއެވެ. މިނިންމުމުގެ ސަބަބުން އެގައުމުގެ ފަސްދޮޅަސް ނުވަ އިންސައްތަ ރަން މަރުކަޒީ ބޭންކަށް ޖަމާކުރެވުނެވެ. މިސާބުން އެމެރިކާއަށް ގޯލްޑް ސްޓޭންޑަޑް ދޫކޮށް ލެވޭ ވަރަށް ތައްޔާރު ވެވުނެވެ.\nނަމަވެސް އޭގެ ކުޑަ ދުވަސް ކޮޅެއް ފަހުން ދެވަނަ ބޮޑުހަނގުރާމަ ފެށި މިކަން މަޑުޖެހުނީއެވެ. ދެވަނަ ބޮޑު ހަނގުރާމަ ނިމި އެމެރިކާ ދުނިޔޭގެ ބޮޑު ބާރަކަށްވެ ހަމަޖެހުމަށް ފަހު 1971 ވަނަ އަހަރު އޭރު އެމެރިކާގެ ރައިސް ކަމުގައި ހުންނެވި ރިޗަޑް ނިޒޮން ކުރެއްވި އިޢުލާނެއްގައި އެމެރިކާ ގޯލްޑް ސްޓޭންޑަޑް ދޫކޮށްލާ ފެއިޓް މަނީ ސްޓޭންޑަޑަށް ބަދަލު ކުރި ވާހަކަ އިއުލާން ކުރެވުނެވެ. މިނިޒާމުގައި ނޫޓް ފައިސާއަކީ އެއްވެސް އެއްޗަކާ ގުޅުން ހުރި އެއްޗެއް ނޫނެވެ. މުޖުތަމައުގައި ފައިސާ ހުންނަން ޖެހޭ މިންގަނޑު ކަނޑައަޅާނީ މަރުކަޒީ ބޭންކުނެވެ.\nމިނިޒާމުގެ ނުރައްކާ ކިތަންމެ ބޮޑުކަމުގައި ވިޔަސް ބޮޑު ސޯބު އެބުރޭފަދައިން ކުދި ސޯބުތަށް އެބުރޭނެއޭ ބުނާ އުސޫލުން ދެންތިބި ހުރިހާ ގައުމުތަކެއް ވެސް މިނިޒާމަށް ބަދަލުވާން ފެށިއެވެ. އޭގެ އެންމެ ބޮޑު ސަބަބަކީ ގައުމަށް އަންނަ އިގްތިސާދީ ހީނަރުކަން ފަސޭހައިން ހައްލު ކުރެވޭ ޏިޒާމަކަށް ވުމެވެ. މިކަން ކުރާ ގޮތަކީ ދައުލަތް ހިންގަން ފައިސާ މަދުވެއްޖެ ހިދެއްގައި ބޭނުން ވަރަކަށް ޗާޕް ކޮށްލަނީއެވެ. މިނިޒާމުގައި ފައިސާ އަގުކުރާ ގޮތަކީ ގައުމުގެ އިންޕޯޓް އަދި އެކްސްޕޯޓް މިންގަޑުން ބޭރު ފައިސާ ގައުމުގައި ހުންނަ މިންވަރުންނެވެ. ނުވަތަ ފޮރިން އެކްސްޗޭންޖް ރޭޓުންނެވެ.\nދައުލަތްތަކުން ފެއިޓް މަނީ ސްޓޭންޑަޑް ބޭނުން ކުރާގޮތް\nދައުލަތަކުން އާމްދަނީ އަށް ވުރެ ހަރަދު ބޮޑު ވެއްޖެނަމަ އެހަރަދުތަށް ފޫބޭއްދޭން އޮންނަނީ ތިން ގޮތަކަށެވެ. އެއްގޮތަކީ އާމްދަނީ އިތުރު ކުރުމުގެ މަޝްރޫޢުތަށް އިތުރުކުރުން ނުވަތަ ރައްޔިތުންގެ އަތުން ނަގާ ޓެކްސް ބޮޑުކުރުމެވެ. ދައުލަތެއްގެ ހަރަދު ބޮޑު ވެގެން ދާވަގުތު އާމްދަނީ އިތުރު ކުރާ މަޝްރޫއެއް ފެއްޓުން ވަނީ ދަތިކަމަކަށެވެ. އެއާއެކު ރައްޔިތުންގެ އަތުން ނަގާ ޓެކްސް ބޮޑުކުރުމަކީ ސިޔާސީ ގޮތުން ވެރިކަން ކުރާ ފަރާތްތަކަށް ބޮޑެތި ގޮންޖެހުންތަށް ހުރި ކަމެކެވެ.\nދެވަނަ ގޮތަކީ ޓްރެޝަރީ ބޮންޑް ވިއްކުން ނުވަތަ ބޭރުގެ ފަރާތަކުން ލޯނެއް ނެގުމެވެ. މިކަންކަމަކީ އުދަގޫ އަދި ގައުމުތަކުގެ ދާހިލީ ގުޅުންތަކަށް ބުރޫއަރާ ކަމެކެވެ. ޒަމާނީ އިސްތިޢުމާރީ އުކުޅެކެވެ. ސަބަބަކީ މިގޮތަށް ނަގާ ލޯންތަށް ގިނަ ފަހަރު އަންނާނީ ބައިވަރު ޝަރުތުތަކަކާއި އެކުގައެވެ.\nތިންވަނަ ގޮތަކީ އެންމެ ފަސޭހަ ގޮތެވެ. އެއީ ފައިސާ ޗާޕްކުރުމެވެ. ގިނަ ފަހަރު ރައްޔިތުންނަށް މީގެ ގެއްލުން ފެންނާނީވެސް ދުވަސް ކޮޅެއް ނުވަތަ މަސްތަކެއް ފާއިތުވާ ފަހުންނެވެ.\nފައިސާ ޗާޕްކުރުމުން ރާއްޖެއަށް ވާނީ ކިހިނެއް\nފައިސާ ޗާޕްކުރުމުން އެކި ގައުމު ތަކަށް ވާނީ އެކި ގޮތެވެ. މިގޮތުން ރާއްޖެއަށް މިކަމުން އަސަރު ކުރާނެ ގޮތަށް ބަލާއިރު ރާއްޖޭގައި ތިބީ އާއްމުކޮށް ދެވައްތަރެއްގެ ފައިސާއިން އާމްދަނީ ލިބޭ ފަރާތްތަކެވެ. އެއީ ދިވެހި ރުފިޔާއިން އާމްދަނީ ލިބޭ ފަރާތްތަކާއި ޔޫ.އެސް ޑޮލަރުން އާމްދަނީ ލިބޭ ފަރާތްތަކެވެ.\nޔޫ.އެސް ޑޮލަރުން އާމްދަނީ ލިބެނީ ރިސޯޓްތަށް ހިންގާ ފަރާތްތަކާއި މަސް އެކްސްޕޯޓް ކުރާ ފަރާތްތަކާއި އަދިވެސް އެހެނިހެން މުދަލާއި ޙިދުމަތްތަށް އެކްސްޕޯޓް ކުރާ ފަރާތްތަކަށެވެ. އެއްބައި ފަހަރު އެތަންތަނުގައި އުޅޭ މުއައްޒަފުންނަށެވެ. މިއީ އާބާދީގެ ވަރަށް މަދު ބަޔެކެވެ. އޭގެތެރެއިން ވެސް ގިނައީ މުއްސަދިންނެވެ.\nމުޖުތަމައުގެ ގިނަ ބަޔަކީ ދިވެހި ރުފިޔާއިން އާމްދަނީ ލިބޭ ފަރާތްތަކެވެ. މީގެތެރޭ ހިމެނޭ ގިނަ މީހުންނަކީ ސަރުކާރު މުއްޒަފުންނާއި، އަމިއްލަ ގިނަ ކުންފުނިތަކާއި އެތަން ތަނުގެ މުއައްޒަފުންނެވެ.\nމިދެބައި މީހުންނަށް ފައިސާ ޗާޕްކުރުމުން ވެދާނެ ގޮތަށް ބަލާއިރު، މިސާލަކަށް ރާއްޖޭގައި ހުރީ ޖުމްލަ 500،000 ދިވެހިރުފިޔާ ކަމަށް ވެފައި، ރާއްޖެއަށް ވަންނަނީ 10،000 ޔޫ.އެސް ޑޮލަރުކަމަށް ވެއްޖެނަމަ، އެއާއިއެކު ރާއްޖެއަށް ލިބޭ ހުރިހާ ޑޮލަރެއް ރާއްޖެއިން ބޭނުންވާ އެއްޗެހި ގަތުމަށް އެއްކޮށް ނުވަތަ ބޮޑު ބަޔެއް ހަރަދު ވާނަމަ ކަންވާނެ ގޮތަކާއި މެދު ވިސްނާލަމާތޯއެވެ.\nމި 500،000 ރުފިޔާ ރާއްޖޭގައި ދައުރު ވާއިރު ޑޮލަރެއްގެ އަގަށް ވާނީ 50 ރުފިޔާއެވެ. އެއާއެކު ދިހަ ހާސް ޑޮލަރަށް ލިބޭނީ 10،000 ކިލޯ ގޮދަން ކަމަށް ބަލަމާތޯ އެވެ. މީގެއިތުރުން ރިސޯޓް ހިންގާ ފަރާތެއްކުގެ އާމްދަނީ އަކީ 100 ޑޮލަރު ކަމަށް، އަދި ސިވިލް ސަރވަންޓް މުއްޒަފެއްގެ އާމްދަނީ އަކީ 5،000 ރުފިޔާ ކަމަށް ބަލަމާތޯއެވެ.\nމިފަދަ ހާލަތެއްގައި ގޮދަން ވިއްކަނީ ފައިދާއެއް ނުލާ ކަމުގައި ވަނީ ނަމަ ރިސޯޓް ހިންގާ ފަރާތަށް އަދި ސިވިލް ސަރވަންޓް މުއައްޒަފަކަށް 100 ކިލޯ ގަނުމުގެ ގާބިލުކަން ހުންނާނެއެވެ.\nނަމަވެސް ސަރުކާރުގެ ބޭނުމަކަށް އިތުރު 500،000 ރުފިޔާ ޗާޕްކުރުމުން 1،000،000 ރުފިޔާ ރާއްޖޭގައި ދައުރު ވާނެއެވެ. އޭރުން ޑޮލަރެއްގެ އަގު އުޅޭނީ 100 ރުފިޔާގައެވެ. އެހެން ކަމުން ރިސޯޓްހިންގާ ފަރާތަށް އާމްދަނީ ލިބެނީ ޑޮލަރުން ކަމުން ލިބޭނީ 100 ޑޮލަރެވެ. ނަމަވެސް ސިވިލް ސާވަންޓަށް މުސާރަ ލިބޭނީ ރުފިޔާއިން ކަމުން އެފަރާތަށް ލިބޭނީ 50 ޑޮލަރެވެ. ވުމާއެކު ރިސޯޓްހިންގާ ފަރާތަށް 100 ކިލޯ ގޮދަން ގަތުމުގެ ގާބިލް ކަން ހުރި ކަމުގައި ވިޔަސް، ސިވިލް ސާވަންޓް މުއައްޒަފަށް ގަނެވޭނީ 50 ކިލޯގެ ގޮދަނެވެ.\nމިއީ މުއްސަދިން މުއްސަދިވާ އަދި ފަގީރުން އިތުރަށް ފަގީރު ވާ މައިގަނޑު ސަބަބެވެ.\nސަން ޓްރެވަލްސްގެ އެކައުންޓްތައް ފްރީޒްކުރަން އަމުރު ނެރެފި01 week ago


Indonesia ge Sriwijaya Air ge mathindhaa boat eh furifahun gelligen hoadhaneee - vNews.mv\nއިންޑޮނޭޝިޔާގެ މަތިންދާ ބޯޓެއް، ފުރިފަހުން ގެއްލިގެން ހޯދަނީ\nސައިފް އަޒްހަރު 09 January 2021, 18:15\nއާންމުން ގޮވައިގެން ދަތުރުކުރި އިންޑޮނޭޝިޔާގެ މަތިންދާ ބޯޓެއް ފުރިފަހުން، ވީނުވީއެއް ނޭނގި ގެއްލިގެން ހޯދަން ފަށައިފިއެވެ.\nވީނުވީއެއް ނޭނގި ގެއްލިފައިވަނީ އިންޑޮނޭޝިޔާގެ ސްރިވިޖަޔާ އެއަރގެ ބޮއިން 500-737 މަރުކާގެ ބޯޓެކެވެ.\nބޯޓު ގެއްލުނުއިރު އޭގައި 60 ވަރަކަށް މީހުން ތިބި ކަމަށް ރިޕޯޓްތައް ބުނެއެވެ.\nބޯޓު ގެއްލުނީ، ޖަކާޓާގެ އެއަރޕޯޓަކުން ފުރައިގެން ކަލިމަންޓަން ޕްރޮވިންސްގެ ވެރިރަށް ޕޮންޓިއަނަކަށް ދިއުމަށެވެ.\nބޯޓާއި އެއަރ ޓްރެފިކް ކޮންޓްރޯލް ޓަވަރާއި ގުޅުން ކެނޑުނީ، ބޯޓު އެއަރޕޯޓުން ފުރިތާ4މިނެޓްފަހުން ކަމަށް ހަބަރު ލިބެއެވެ. އަދި ފްލައިޓް ޓްރެކިންގ ޑޭޓާ ދައްކާގޮތުން ބޯޓުވަނީ ވަރަށް ބާރަށް ތިރިއަށް ވެއްޓިއެވެ.\nއެހެންކަމުން، މަތިންދާ ބޯޓު ކަނޑަށް ވެއްޓިފައިވާ ކަމަށް ކަމާބެހޭ ފަރާތްތަކުން ލަފާކުރެއެވެ.\nސްރިވިޖަޔާ އެއަރއިން ނެރުނު ބަޔާނެއްގައި ބުނެފައިވަނީ، މަތިންދާ ބޯޓު ފުރީ 90 މިނެޓުގެ ދަތުރަކަށް ކަމަށެވެ. އަދި ބޯޓުން ދަތުރުކުރި މީހުންގެ ތެރޭގައި ހިމެނެނީ 56 ފަސިންޖަރުންނާއި،6ކްރޫ މެމްބަރުން ކަމަށެވެ.\nމީޑިއާ ރިޕޯޓްތައް ބުނާގޮތުގައި، ބޯޓު ވެއްޓުނު ސަރަހައްދު އިންޑޮނޭޝިޔާގެ ބައެއް ޓީވީތަކުން ދައްކަމުން އެބަގެންދެއެވެ. އަދި ބޯޓު ވެއްޓިފައިވާ ސަރަހައްދު މަސްވެރިކަން ކުރަން އުޅުނު ބަޔަކަށް ފެނިގެންވެސް ރިޕޯޓްކޮށްފައިވާ ކަމަށް މީޑިއާއިން ބުނެއެވެ.\nއިންޑޮނެޝިޔާގެ ރެސްކިއު ޓީމުތައް މިހާރު ހަރަކާތްތެރިވާން ފަށާފައިވާ ކަމަށްވެސް ރިޕޯޓްތައް ބުނެއެވެ.


މި ޕްރޮޖެކްޓު ކުރިއަށް ގެންގޮސްފައިވަނީ ޖުމަލް2ފިޔަވައްސަކަށް ބަހާލެވިގެންނެވެ. ދިވެހިރާއްޖޭގެ ގުޅުން ޕަބްލިކް ލިމިޓެޑާއި (ދިރާގު) ގުޅިގެން ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަން އިން ކުރިޔަށް ގެންދިޔަ ނެޓްވޯކް އެންހޭންސްމެންޓް ޕްރޮޖެކްޓްގެ ދަށުން ހުރިހާ ރަށެއް، އިންޓަގްރޭޓެޑް ކޮމިއުނިކޭޝަން ނެޓްވަރކަކުން ގުޅާލެވިފައިވެއެވެ. މިމަޝްރޫޢުގެ ދަށުން ގުޅާލާފައިވާ މެޖިސްޓްރޭޓް ކޯޓުގައި ޔުނިފައިޑް ކޮމިއުނިކޭޝަން އެންހޭންސްމަންޓް ސޮލިއުޝަނެއް ދިރާގުން ވަނީ ޤާއިމުކޮށްފައެވެ. އެގޮތުން ހައި ސްޕީޑް ލިންކެއް އެ ކޯޓު ތަކާއި، ޑިޕާޓްމަންޓާއިދެ މެދު ޤާއިމްކޮށް، އިންޓްރާނެޓް، އިންޓަނެޓް، އަދި ކްލައުޑް ވޮއިސްގެ ޚިދުމަތް ދޭން ވަނީ ފަށާފައެވެ. މިއީ ރާއްޖޭގައި ޤާއިމްކުރެވޭ މިފަދަ އެންމެ ފުރަތަމަ އަދި އެންމެ ބޮޑު ވައިޑްއޭރިއާ ވިއުގައެވެ.\nމި މަޝްރޫޢުގެ ދަށުން މައިގަނޑު ތިން ޚިދުމަތެއް ދިރާގުން ފޯރުކޮށްދޭގޮތަށް ހަމަޖެހުނެވެ. އެއީ، ވައިޑް އޭރިއާ ނެޓްވޯކް، ކްލައުޑް ވޮއިސް އަދި ހައި ސްޕީޑް އިންޓަރނެޓް ޚިދުމަތެވެ. މި މަޝްރޫޢުގެ ދަށުން، މި ވިއުގައިގައި ހިމެނޭ ތަންތަނުގެ މުވާޞަލާތު ބަދަލުވެގެންދާނީ އައި.ޕީ ފޯން ނެޓްވޯރކަކަށެވެ. އަދި މި މަޝްރޫޢުގެ ދަށުން އިންޓަގްރޭޓެޑް ކޮމިއުނިކޭޝަން ނެޓްވަރކަކުން ގުޅާލެވޭ ކޯޓާއި، ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނާ ދެމެދު ހައިސްޕީޑް އިންޓްރާނެޓް ލިންކެއް ޤާއިމްކުރެވި، އެކަށީގެންވާ ބޭންޑްވިތެއްގައި އިންޓަނެޓްގެ ޚިދުމަތް ކަށަވަރުވެގެންދިޔުމުން ފެކްސް ފޮނުވުން ހުއްޓުމަކަށް އައިސް، ޝަރުޢީ ދާއިރާގެ މައި ސޮފްޓްވެއަރ މޯލްޑިވްސް އީ-ކޯޓް މެނޭޖްމަންޓް ސިސްޓަމް މެދުވެރިކޮށް ޑޭޓާ ބަދަލުކުރުމުގެ އިންތިޒާމްތައް ވަނީ ހަމަޖެހިގެންގޮއްސައެވެ. އަދި މި ޕްރޮޖެކްޓްގެ ދަށުން މިނެޓްވޯކްގައި ހިމެނޭ ކޯޓުން ސަރުކާރުގެ އީ-ގަވަރމަންޓް ނެޓްވޯކަށް އެކްސެސް ވެވޭނެ އިންތިޒާމްވެސްވަނީ ހަމަޖެހިގެންގޮއްސައެވެ. މީގެ ކުރިން މެޖިސްޓްރޭޓް ކޯޓު ތަކުގެ ތެރެއިން ޖެމްސްގެ ޚިދުމަތް ލިބެނީ ހަމައެކަނި އަތޮޅު ވެރިކަން ކުރާ ރަށްރަށުގެ މެޖިސްޓްރޭޓް ކޯޓުތަކަށް އެކަންޏެވެ.\nދިވެހިރާއްޖެއަށް މިވަގުތު ދިމާވެފައިމިވާ ހިތާމަވެރި ކޮވިޑްގެ ހާލަތުގައިވެސް މި ނެޓްވޯކްގެ ސަބަބުން، ޝަރުއީދާއިރާގެ މުވައްޒަފުންނަށް ގޭގައި ތިބެގެން ފަސޭހަކަމާއެކު މަސައްކަތްކުރެވޭނެ މަގު ވަނީ ފަހިވެގެން ގޮސްފައެވެ. މި ޕްރޮޖެކްޓުގެ މަސައްކަތް އެންމެ ފުރިހަމަ ގޮތުގައި ހާސިލް ކުރުމަށްޓަކައި، ދިވެހިރާއްޖޭގެ ގުޅުން ޕަބްލިކް ލިމިޓެޑްގެ ޓީމުތަކާއި ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަންގެ އައި.ޓީ ޓީމުން ދިވެހިރާއްޖޭގެ ހުރިހާ ރަށެއްގެ ކޯޓުތަކަށް ޒިޔާރަތްކޮށް ފުރިހަމަ މަސައްކަތްތަކެއް ކޮށްފައިވެއެވެ.\nމި ޙަފްލާގައި ވާހަކަފުޅު ދައްކަވަމުން ޖުޑީޝަލް އެޑްމިނިސްޓްރޭޓަރ ޑރ.ޢަބްދުﷲ ނަޒީރު ވިދާޅުވީ، މި ޕްރޮޖެކްޓަކީ މުޅި ޖުޑީޝަރީއަށްވެސް ޙާސިލްކުރެވުނު ވަރަށްބޮޑު މައިލްސްޓޯނެއްކަމަށާއި، މިއީ ޖުޑީޝަރީގެ ކަންކަން އެންމެ ފުރިހަމަގޮތުގައި ކުރުމަށާއި ކޯޓުތަކުގެ އެފިޝިއެންސީ އިތުރުކުރުމަށް އެޅުނު އަސާސީ ބިންގަލެއް ކަމަށާއި އަދި މި ޕްރޮޖެކްޓުގެ އެންމެ ބޮޑު އެއް މަގްސަދަކީ ހަލުވިކަމާއެކު ރައްޔިތުންނާއި ހަމައަށް އަދުލު އިންސާފު ފޯރުކޮށްދިނުން ކަމުގައެވެ. ދެން ކުރަންޖެހެނީ މި ކަމާއިގުޅުންހުރި އިކުއިޕްމަންޓްސްތަށް ކޯޓުތަކުގައި ޤާއިމްކޮށް، މުވައްޒަފުންނާއި ފަނޑިޔާރުން މިކަންކަމަށް އަހުލުވެރިކުރުވުން ކަމަށްވެސް ޖުޑީޝަލް އެޑްމިނިސްޓްރޭޓަރ ގެ ވާކަހަފުލުގައިވަނީފާހަގަކުރައްވާފައެވެ. އަދި ކުރިމަގަށް ކުރައްވާ އުއްމީދަކީ ކޮމްޕިއުޓަރ މެދުވެރިކޮށް ކޯޓުތަކަށް މައްސަލަ ހުށަހަޅާ، ބަލައިގަނެ، އަވަސްގޮތެއްގައި ފަސޭހަކަމާއެކު ނިމިގެންދިޔުން ކަމުގައިވެސް ޑރ.ނަޒީރުގެ ވާހަކަފުޅުގައި ދެންނެވިއެވެ. މި ޕްރޮޖެކްޓު ކާމިޔާބުކަމާއެކު ނިންމަވައިދެއްވުމަށް ދިރާގުގެ ބޭފުޅުން ކޮށްދެއްވި ބުރަ، އަވަސް މަސައްކަތުގެ އަގުވަޒަންކުރައްވާ އެބޭފުޅުންނަށް ޑރ.ނަޒީރުވަނީ ޝުކުރު އަދާ ކުރައްވާފައެވެ.\nމި ޙަފްލާ ނިމިގެންދިޔައީ ދިރާގުގެ ސީ.އީ.އޯ އަދި މެނޭޖިންގ ޑިރެކްޓަރ އަލްފާޟިލް އިސްމާޢީލް ރަޝީދުގެ ވާހަކަފުޅާއި އެކުގައެވެ. އަލްފާޟިލް އިސްމާޢީލް ރަޝީދުގެ ވާހަކަފުޅުގައި ދިރާގަށް އިތުބާރުކުރައްވާ މިފަދަ ބޮޑު ޕްރޮޖެކްޓެއްގެ މަސައްކަތް އެފަރާތާއި ހަވާލުކުރެއްވި ކަމަށްޓަކައި ޝުކުރު ދަންނަވާފައިވެއެވެ. އަދި މި މުއްދަތުގެ ތެރޭގައި މެޖިސްޓްރޭޓް ކޯޓުތަކާއި، މާލެ ކޯޓުތަކާއި، ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަން އަދި ޖުޑީޝަލް އެކެޑަމީ ހިމެނޭހެން 200 އަށް ވުރެ ގިނަ ތަން އެއްވިއުގައަކުން ގުޅާލެވުމަކީ ވަރަށްބޮޑު އެޗީވްމެންޓެއްކަމަށާއި، ޖުޑީޝަރީގެ މަސައްކަތްތަށް އަވަސްކުރެއްވުމަށް ޕާޓްނަރެއްގެ ހައިސިއްޔަތުން އެބޭފުޅުންނަށް ދެވެންއޮތް ހުރިހާ އެއްބާރުލުމެއް ދެއްވާނެކަމަށްވެސް ވަނީ ވިދާޅުވެފައެވެ. އަދި އުއްމީދުކުރައްވަނީ މި މަސައްކަތްތަކުގެ ސަބަބުން މި ދާއިރާ އިތުރަށް ހަރުދަނާވެ، ހިދުމަތް ލިބިގަންނަ ފަރާތްތަކަށް އިތުރު ފަސޭހަތަކެއް ލިބިގެން ދިއުން ކަމުގައެވެ.


Gaume dhekey Tharagee Aai Beerattehi , Thajuribaa eh neiy Candidataka Kuri erumeh Nuhifetteyne_ Minister Saeed\nސިޓީ ކައުންސިލްތަކުގެ ބާރު ސަރުކާރުން ނަގަން ...\nގައުމު ދެކޭ ތަރައްގީއާ ބީރައްޓެހި، ތަޖުރިބާއެއް ނެތް ކެންޑިޑޭޓަކަށް ކުރިއެރުމެއް ނުހިފެހެއްޓޭނެ ކަމަށް އިކޮނޮމިކް މިނިސްޓަރ މުހައްމަދު ސައީދު ވިދާޅުވެއްޖެއެވެ.\nއިއްޔެ އެމްޑީޕީން ބޭއްވި ނޫސް ކޮންފަރެންސެއްގައި ނޫސްވެރިއަކު އެމަނިކުފާނުގެ ރިޔާސީ ދައުރާ ގުޅިގެން އެހި ސުވާލަކަށް އިބޫއަށް ސާފު ޖަވާބު ނުދެވުމުން އެކަމަށް ރައްދު ދެއްވާ މިނިސްޓަރ ސައީދު ވިދާޅުވީ، އެއީ ހައްތަހާވެސް އިބޫއަށް ސާފު ޖަވާބު ނުދެވޭނެ ކަންކަން ކަމަށެވެ. އިބޫއަށް ނިސްބަތް ކުރައްވާ ސައީދު ވިދާޅުވީ ގައުމު ދެކޭ ތަރައްގީއާ ބީރައްޓެހި އަދި ސަރުކާރު ހިންގުމުގެ ތަޖުރިބާއެއް ނެތް ކެންޑިޑޭޓަކަށް ރާއްޖެ މިހާރު މިދެކޭ ކުރިއެރުމެއް ނުހިފެހެއްޓޭނެ ކަމަށެވެ.\nދޮޅުއަހަރުގެ ވެރިއަކަށް ގައުމުގެ ހުންގާނު ދޫކޮށްލުމަކީ، ގައުމަށް މިހާރު އަންނަ ތަރައްގީ އަނެއްކާ ވެސް ގެއްލިގެން ގޮސް ގައުމު މާފަހަތަށް ސޮއްސާލައިގެން ދާނެ ކަމެއް ކަމަށް މިނިސްޓަރު ވިދާޅުވި އެވެ.\nނޫސްވެރިޔާ ސުވާލުކުރީ، މްޑީޕީގެ މެނިފެސްޓޯ ފުރަތަމަ އިއުލާން ކުރިއިރު އިބޫގެ ވެރިކަމަކީ 2.5 އަހަރުގެ އިންތިގާލީ ވެރިކަމެއް ކަމަށް ބުނެފައިވެ އެވެ. ނަމަވެސް އިދިކޮޅު ޕާޓީތަކަށް ނިސްބަތްވާ ބައެއް ބޭފުޅުން ވަނީ އިބޫއަށް ފަސް އަހަރުގެ ދައުރެއް ދިނުމަށް ޕާޓީތަކުން އެއްބަސްވެފައިވާ ކަމަށް ވިދާޅުވެފައިވާތީ އެކަމާ ގުޅިގެންނެވެ.\nއެ ނޫސްވެރިންގެ ބައްދަލުވުމުގައި، ފަސް އަހަރުގެ ދައުރުގެ މައްސަލާގައި އިބޫ ވިދާޅުވަނީ ފަސް އަހަރަށް ބަދަލެއް ގެންނަނަމަ އެކަން ކުރެވެން އޮތީ ރައްޔިތުންގެ ވޯޓަކުން ކަމަށާއި އެނޫން ގޮތަކަށް އެކަން ކުރެވެން ނެތް ކަމަށެވެ. ދައުރު ކުރުކުރުމަށް މަޖިލީހަށް ސަރުކާރުގެ ފަރާތުން ހުށަހަޅަން އެއްބަސްވެވަޑައިގަންނަވާނަންތޯ ސުވާލުކުރުމުން އިބޫ އެއަށް ސީދާ ޖަވާބެއް ނުދެއްވަ އެވެ. އިބޫ ވިދާޅުވީ، ވެރިކަމުގެ ނިޒާމް ހަރުދަނާ ކުރުމަށް ގާނޫނު އަސާސީއަށް ބަދަލުތައް ގެންނަން ޖެހޭ ކަމަށެވެ. ރިޔާސީ ނިޒާމް ކަމަށްވީ ނަމަވެސް މިހާރު އޮތް ގޮތުން ވެރިކަން ކުރުމަށް ދަތިތަކެއް އެބަހުރި ކަމަށެވެ.\nއިބޫ ވިދާޅުވަނީ ފަސްއަހަރުގެ ދައުރާ މެދު އުފެދިފައިވާ ސުވާލެއް އިިދިކޮޅު ކޯލިޝަނުން ނެރޭ މެނިފެސްޓޯއިން ހައްލު ލިބޭނެ ކަމަށެވެ. އެ މެނިފެސްޓޯ ދެ ތިން ދުވަހެއްގެ ތެރޭގައި އާންމު ކުރެވޭނެ ކަމަށް އިބޫ ވިދާޅުވި އެވެ.


Raajje'in emme furathama Vaccine jahanee kaakah? | Jazeera\tރާއްޖެއިން އެންމެ ފުރަތަމަ ވެކްސިން ޖަހާނީ ކާކަށް؟ - Jazeera\nޢަލީ ސަމާހު January 21, 2021 171 views0\nކޮވިޑް-19 އާ ދެކޮޅަށް ދުނިޔެ ކުރަމުންދާ ހަނގުރާމަ ނިމުމަކަށް އައިކަމުގެ ކިރިޔާވެސް އުއްމީދެއް ލިއްބައިދިން އެއްޗަކީ ''ވެކްސިން'' އެވެ. ގޭތެރޭ ހަތަރު ފާރުގައި ބަންދުކުރެވިފައި ތިބި ތިބުމާއި، ކާފިޔުތަކަށް ނިމުމެއް ގެނައި އެއްޗަކީ ވެކްސިނެވެ.\nމި ބައްޔަށް ވެކްސިނެއް ހޯދަން މަސައްކަތް ކޮވިޑް-19 ފެނުނު ފުރަތަމަ ދުވަހުން ފެށިގެން ދިޔައީ ކުރަމުންނެވެ. އެތައް ޓްރަޔަލްތަކަކާއި އެތައް ތަހުލީލުތަކަކަށް ފަހު މިހާރު ވެކްސިން ބޭނުންކުރުމުގެ ހުއްދަ ގައުމުތަކުގެ ސިއްހީ ކަމާއި ބެހޭ އިދާރާއިން ވަނީ ދޭން ފަށާފައެވެ. ދުނިޔޭގެ ސިއްހަތު ޖަމިއްޔާއިން މެދުނުކެނޑި ބާރުއަޅަމުން ދަނީ ހަމަހަމަކަމާއިއެކު ހުރިހާ އެންމެންނަށްވެސް ލިބޭ ގޮތަށް ވެކްސިން ފޯރުކޮށް ދިނުމަށެވެ.\nދުނިޔޭގެ ބޮޑެތި ކުރިއަރާފައިވަ ގައުމުތަކުން އުފެއްދި ވެކްސިން އެންމެ ފުރަތަމަ ޖަހާފައިވަނީ ލައިވް ޓީވީ މެދުވެރިކޮށް އެ ގައުމުތަކުގެ އިސްވެރިންނެވެ. އޭގެ ތެރޭގައި، ބުދަ ދުވަހުގެރޭ އެމެރިކާގެ ރައީސް ކަމުގެ ހުވާކުރެއްވި ޖޯ ބައިޑެން، އިޒްރޭލްގެ ބޮޑު ވަޒީރު ބެންޖަމިން ނަތަނަޔާހޫ، ސައުދީގެ ވަލީއަހުދު މުހައްމަދު ބިން ސަލްމާން ފަދަ ބޭފުޅުން ހިމެނިވަޑައިގަންނަވެއެވެ.\nމި ބޭބޭފުޅުންނަށް ލައިވް ޓީވީ މެދުވެރިކޮށް ވެކްސިން ޖަހާފައިވަނީ ވެކްސިން ޖަހަން ރައްޔިތުންނަށް ބާރުއެޅުމުގެ އިތުރުން ރައްޔިތުންނަށް ވެކްސިން އަކީ ކިހާ މުހިއްމު އެއްޗެއްކަން އަންގައި ދިނުމުގެ ގޮތުންނެވެ.\nސިޔާސީ ބޭބޭފުޅުން ވެކްސިން ޖަހާފައިވަނީ އެ ބޭފުޅެއްގެ ގައުމުތަކުން އުފައްދާފައިވާ ވެކްސިންތަކެވެ. ނަމަވެސް އެހެނިހެން ގައުމުތަކުން ހަދިޔާގެ ގޮތުގައި ނުވަތަ އިމްޕޯޓްކުރާ ވެކްސިން އެންމެ ފުރަތަމަ ޖަހާފައިވަނީ ކޮވިޑްގެ ބަލިމަޑުކަމުގެ ތެރޭގައި އެންމެ މުހިއްމު ރޯލެެއް އަދާކުރަމުންދާ ސިއްހީ ހިދުމަތްތެރިން ނުވަތަ ބަލީގެ ހައިރިސްކު ކެޓަގަރީގައި ހިމެނޭ މީހުންނެވެ. އެމެރިކާގެ ފައިޒާ ކުންފުންޏާއި ޖަރުމަނުގެ ބަޔޯންޓެކް ގުޅިގެން އުފެއްދި ފައިޒާބަޔޯންޓެކް ވެކްސިން އިނގިރޭސިވިލާތުން އެންމެ ފުރަތަމަ ޖަހާފައިވަނީ މާގަރެޓް ކީނަން ކިޔާ ދުވަސްވި މީހަކަށެވެ. މާގަރެޓް އަށް 91 އަށް އަހަރު ފުރުނު ދުވަހު އޭނާ އަށް ލިބުނު އެންމެ ބޮޑު އެއް އުފަލަކީވެސް ބަލިން ރައްކާތެރިވުމުގެ ޔަގީންކަން ލިބުމެެވެ. ކޮވިޑްގެ ކޭސްތަކުގެ އަދަދު އިންތިހާ އަށް މައްޗަށް ދިޔަ ބްރެޒިލް ގައި އެންމެ ފުރަތަމަ ވެކްސިން ޖަހާފައިވަނީ 54 އަހަރުގެ ނަރުހެކެވެ.\nސިއްހީ ހިދުމަތްތެރިންނަށް ވެކްސިން ދިނުން އެންމެ މުހިއްމުވާ އެއް ސަބަބަކީ އެއީ އެންމެ ބޮޑަށް ބައްޔަށް ހުށައެޅޭ ބަޔަކީ ސިއްހީ ހިދުމަތްތެރިންނަށްވާތީއެވެ. ބައްޔަށް ޕޮޒިޓިވްވާ މީހުންގެ ތެރެއިން އެންމެ ގިނައިން ޕޮޒިޓިވްވާ ފަރާތްތަކަކީ ބަލި މީހުންނަށް ފަރުވާދޭން ހަރަކާތްތެރިވަމުން އަންނަ ޑޮކްޓަރުންނާއި ނަރުހުންނެވެ. އެއީ ރާއްޖެއިންވެސް ތަކުރާރުކޮށް ދައްކަމުން ދިޔަ ވާހަކައެކެވެ. ހޮސްޕިޓަލުތަކާއި ސިއްހީ މަރުކަޒުތަކުން ޕޮޒިޓިވްވި ކޭސްތަކުން އެކަން ވަރަށް ރަނގަޅަށް އެނގިގެންދެއެވެ.\nސިއްހީ ހިދުމަތްތެެރިންގެ އިތުރުން ރައްޔިތުންގެ މޫނުމަތިން އުފާވެރިކަމުގެ އިހްސާސް އެންމެ ބޮޑަށް ވެގެން ދިޔައީ އިއްޔެ ވެލާނާ އިންޓަނޭޝަނަލް އެއާޕޯޓުގައި ޖެއްސި އެއާ އިންޑިއާގެ ފްލައިޓުން ގެނައި ވެކްސިންގެ ޝިޕްމެންޓުންނެވެ. ރާއްޖެއިން ކުރަމުންދާ ކޮވިޑްގެ ދަތުރު ނިމުމަކަށް އަންނަންއުޅޭ ކަމުގެ އުފާވެރި ހަބަރެވެ.\nރާއްޖެ ގެނައި ކޮވިޑް ވެކްސިންއަކީ އިނގިރޭސިވިލާތުގެ އޮކްސްފޯޑް ޔުނިވާސިޓީ އާއި އިނގިރޭސިވިލާތުގެ އެސްޓްރަޒެނެކާ ފާމަސިއުޓިކަލް ކުންފުނި ގުޅިގެން އުފައްދާފައިވާ "ކޮވިޝީލްޑް" ވެކްސިންއެވެ. މި ވެކްސިންއަކީ ދެން ކޮވިޑަށް އުފައްދާފައިވާ އެހެން ވެކްސިންތަކާއި ޙިލާފަށް 70 ޑިގްރީގައި ރައްކާ ކުރަން ނުޖެހޭ ވެކްސިންއެކެވެ. އެހެންކަމުން މި ވެކްސިންއަކީ ރާއްޖެ ފަދަ ގައުމެއްގައި އެއް ތަނުން އަނެއް ތަނަށް ގެންދިޔުމަށް ވެސް ފަސޭހަވާނެ ވެކްސިންއެކެވެ.\nރާއްޖޭގައި ދިރިއުޅޭ ހުރިހާ ރައްޔިތުންނަށް ހިލޭ ވެކްސިން ލިބޭނެ ކަމުގެ ޔަގީންކަން ރައީސް އިބްރާހިމް މުހައްމަދު ސޯލިހު ވަނީ ދެއްވާފައެވެ. އިންޑިއާ އިން ރާއްޖެ އަށް ދިން އެއް ލައްކަ ޑޯޒުން ވެކްސިން ޖެހޭނީ 50،000 މީހުންނަށެވެ. ވެކްސިން ޖަހާން ފަށާނެ ތާރިހެއް އަދި މިހާތަނަށް ހާމަކޮށްފައިނުވިޔަސް އެހެނިހެން ގައުމުތަކުން އަމަލުކުރަމުންދާ އުސޫލުން ރާއްޖެއިންވެސް އެންމެ ފުރަތަމަ ވެކްސިން ދޭނީ ފޮރްންޓް ލައިން ގައި މަސައްކަތްކުރާ ފަރާތްތަކުގެ އިތުރުން ހައިރިސްކު ކެޓަގަރީގައި ހިމެނޭ ފަރާތްތަކަށެވެ.\nބޮޑަށް ލަފާކުރެވޭ ގޮތުގައި އެންމެ ފުރަތަމ ރާއްޖޭގައި ވެކްސިން ދޭން ހަމަޖެހިފައިވަނީ ކޮވިޑް-19 ގެ ހާލުބޮޑުވާ މީހުންނަށް ފަރުވާދޭ ދަރުމަވަންތަ ހޮސްޕިޓަލުގެ 11 ވަނަ ފަންގިފިލާގައި މަސައްކަތްކުރާ ސިއްހީ ހިދުމަތްތެރިންނެވެ. ދަރުމަވަންތަ ހޮސްޕިޓަލަކީ އެންމެ ފުރަތަމަ ރާއްޖެއިން ކޮވިޑް ޖެހުނު މީހުންނަށް ފަރުވާދިން ހޮސްޕިޓަލަށެވެ. އެހެންކަމުނެ އެންމެ ފުރަތަމަ ރާއްޖެއިން ވެކްސިން ޖަހާ މީހާ އަށް ވެސް ލިބިގެންދާނެ ފަހުރަކީ އެހެން ގައުމުތަކުން ވެސް ފުރަތަމަ ވެކްސިން ޖެހި މީހުންނަށް ލިބޭ ފަދަ ފަހުރެކެވެ.


300 ah vure gina bayverinnaa eku IUM ge ilmee kuri erumuge mahaasinthaa fashaifi – Iru\n300އަށްވުރެ ގިނަ ބައިބެރިންނާއެކު އައިޔޫއެމްގެ އިލްމީ ކުރިއެރުމުގެ މަހާސިންތާ ފަށައިފި\nއިސްލާމީ ޔުނިވާސިޓީން ކޮންމެ އަހަރަކު ބާއްވާ އިލްމީ ކުރިއެރުމާބެހޭ ބައިނަލްއަގުވާމީ މަހާސިންތާ (އައިސީއައިއޭ) މިއަދު ފަށައިފި އެވެ.\nމި އަހަރުގެ މަހާސިންތާގެ މައިގަނޑު ތީމަކީ “ޢިލްމު ޙިއްޞާކޮށް ޢިލްމު އުނގެނުމަށް ލޯބިކުރާ މުޖުތަމަޢެއް ބިނާކުރުން” މިއެވެ. އައި.ސީ.އައި.އޭ 2019 ގެ ހުޅުވުމުގެ ރަސްމިއްޔާތުގައި މިނިސްޓަރ އޮފް އިސްލާމިކް އެފެއަރޒް ޑރ.އަޙްމަދު ޒާހިރު ޢަލީ އާއި މިނިސްޓަރ އޮތް އެންވާރަމެންޓް ޑރ.ޙުސައިން ރަޝީރު ޙަސަން ބައިވެވަޑައިގެންފައިވެއެވެ.\nދެ ދުވަހުގެ މުއްދަތަކަށް ބާއްވާ މި މަހާސިންތާގައި ބައިވެރިން 50 ދިރާސާ ކަރުދާސް ހުށަހަޅާނެ އެވެ. ބައިވެރިންގެ ތެރޭގައި އިސްލާމީ ޔުނިވާސިޓީގެ ޕޯސްޓްގްރެޖުއޭޓް ލެވަލަށް ކިޔަވާ ދަރިވަރުންނާއި އެހެން ޔުނިވަސިޓީ ދަރިވަރުން ހިމެނެއެވެ. މި އަހަރުގެ މަހާސިންތާގައި 300 އަށް ވުރެ ގިނަ ފަރާތްތަކުން ބައިވެރިވެ އެވެ.\nހިޔާ ފްލެޓްތަކުގެ ގުރުއަތުލުން ފަށައިފި


Dhivehin adhives Jaahil kamugaitha? | #Dhiislam\nދިވެހީން އަދިވެސް ޖާހިލު ކަމުގައިތަ؟\n4 years ago |5comments| October 15, 2013\nމިއީކީ އަޅުގަނޑު ދައްކާހިތުން ދައްކާ ވާހަކައެއްނޫނެވެ. އަދި ކިއެއްތަ ކޮންމެހެން ދައްކަން ބޭނުން ވާހަކައެއްވެސް ނޫނެވެ. ތިޔައިގެ ތެރެއިން ބަޔަކު ހިތްހަމަ ނުޖެހޭނެ ވާހަކަތަކެކެވެ. ނަމަވެސް މިއަދު މިޤައުމު މިއޮތް ހާލަތަށް ބަލާއިރު މިވާހަކަތައް ކޮންމެހެން ދައްކަންޖެހެއެވެ. ޤައުމުގެ މަސްރަހު ސިޔާސީ ގޮތުން ވަރަށް ބޮޑަށް ކިލަނބުވެފައިވާއިރު މިއަދު ގިނަ ބަޔަކު ތިބީ ކޮންހާލަތެއްގައިތޯއެވެ. ހަމަޔަޤީނުންވެސް މިއަދު ދިވެހި މުޖްތަމަޢުގެ ހާލަތާމެދު ފުންކޮށް ވިސްނާމީހަކަށް ފެންނާނެ އެންމެ ބޮޑު ހަޤީގަތަކީ މިއަދު ޤައުމުގެ އަފުރާދުންގެ ހޭލުންތެރިކަން ހުރީ މީގެ ބައިގަރުނު ކުރިން ވެސް ރާއްޖޭގެ މުޖްތަޢުގައި ނެތްފަދަ ހޭލުންތެރިކަމެއްކަމެވެ.\nވިސްނަވާށެވެ. މިއަދު މިޤައުމުގެ އެންމެ ގިނަ ބަޔަކު ތަބަޢަވަނީ ސިޔާސީ ލީޑަރުންނަށެވެ. މިފަދަ ލީޑަރުންގެ ފަހަތުން އެމީހުންނަށް ސަނާ ކިޔަން ތިބޭ އެކްޓިވިސްޓުންނަކީ ވަކިގޮތަކަށް ޕްރޮގްރާމްކޮށްފައިތިބޭ “ރޮބޮޓް” ތަކެކެވެ. މީގެ އެންމެ ބޮޑު ހެއްކަކީ ސިޔާސީ ލީޑަރު ކޮންމެ ފަދަ އެއްޗެއް ބުނި ކަމުގައިވިޔަސް އެއަށް ތާޢީދުކޮށް އަތްޖަހާ ތަރުހީބު ދޭކަމެވެ. ސިޔާސީ ޕާރޓީތައް 2005 ގައި އުފެދުނު ފަހުން މިއަދާހަމައަށް މިހިނގަމުންދާ9އަހަރު ދުވަހުގެ ތެރޭގައި، ރާއްޖޭގެ ސިޔާސީ “ލީޑަރުން” ގެ ގޮތުގައި ތިބޭ ބައެއް ފަރާތްތަކުން ވަނީ އާންމު މައިދާންތަކުގައި ބޮޑެތި “އައުގުރާނަ” ގޮވާފައެވެ. ވާދަވެރި ސިޔާސީ ފަރާތްތަކާ ބެހޭގޮތުން ކަނޑައެޅިގެން ދޮގުހަދައި ހުތުރު ބަސްތަކުން އެއްޗެހި ކިޔާފައިވާއިރު އެތަނުގައި ތިބޭ “ޕްރޮގްރާމްކޮށްފައިވާ އެކްޓިވިސްޓުން”ނަށް ކުރެވޭ ކަމަކަށްވެފައި އޮންނަނީ ބާރުބާރަށް އަތްޖެހުމެވެ. އަޅުގަނޑަށް މިހާތަށް އެނގިފައިވާގޮތުގައި އަތްޖަހަނީ ބަޔަކު ބުނި ބަހަށް ތާޢީދު ކުރުމުގެ ގޮތުން ނުވަތަ އުފާވާ ހިތްހަމަޖެހޭ ބަސްތަކަކަށް ވުމުންނެވެ. މިއީ އަތްޖެހުމުގެ މާނަ އަޅުގަނޑުގެ ކޮށި ވިސްނުމަށް ނަގައިގަނެވޭ ގޮތެވެ.\nމިވަރުން އަދި ނިމުނީއެއްނޫނެވެ. އެލީޑަރު ބުނި ބަހަކީ ކިތަންމެ ހުތުރު އަދި ދީނާ ޚިލާފު ބަހެއް ނަމަވެސް އަދި އެކަން ފަހުން އެނގުނު ނަމަވެސް އެބަސް ކުއްވެރި ނުކުރެވެއެވެ. ނުވަތަ ކުޑަމިނުން އެއާ ދެކޮޅު ނަހަދާތަނުގައި އެހެން ޕާރޓީތަކުގެ މީހުންގެ ކުރިމަތީގައި އެ ބަސް ދިފާޢުކޮށް ވާހަކަދެއްކުމަކީ ބައެއް މީހުންނަށް ލިބޭ އާދަޔާޚިޔާފު އުފަލެކެވެ. މުރުތައްދުވެދާފަދަ ނޭއްގާނީ ބަސްތަކަށް ތަރުހީބު ދިނުމުގެ އިތުރުން ދެން ފާހަގަކުރެވޭކަމަކީ ލީޑަރުން އަމުރުކުރާ ކޮންމެ ކަމަކީވެސް މިވެރިން ތަންފީޒުކުރާ ކަމަކަށް ވާކަމެވެ. ދައުލަތާއި އާންމު ތަންތަނުގައި ހުޅުޖަހާ އަންދައި، ބޮޑެތި މުއައްސަސާތައް ލޫޓުވައި، މަގުތަކުގައި ހަމަނުޖެހުން ހިންގުމަށް ކުރެވޭ އަމުރުތަކަށް މިވެރިން ބޯލަނބަނީ މަޔަކު ދަރިއަކަށް ކަމެއް ކުރުމަށް އެދުމުންވެސް ނުކުރާހާ އަވަހަށް އަދި އެއަށްވުރެންވެސް ފުރިހަމަކޮށެވެ.\nއެތައް ތަނެއްގައި ހުޅުޖަހައި، ހަމަނުޖެހުން ހިންގައި ބޮޑެތި ޖިނާޢީ ކުށްތަކަށް އަރައިގަންނައިރު އެންމެ ނުރައްކާތެރިކަމަކީ ސިޔާސީ ލީޑަރުންގެ އަމުރަށް އިދިކޮޅު ސިޔާސީ ފަރާތްތަށް މަރާލުމަށް ނުވަތަ އެމީހުންގެ “ވަސް ފޮހެލުމަށް” ދެވޭ ހަމަލާތަކެވެ. މިފަދަ ކަންތައްތަކަކީ ލީޑަރު އަންގައިގެން ކުރާ ކަންތައްތަކެއް ކަމުގެ އެންމެ ބޮޑު ދަލީލަކީ މުޖުރިމު ފުލުހުންގެ ބެލުމުގެ ދަށަށް ގެންދިއުމުން ނުވަތަ ޝަރީޢަތުގައި ދަޢުވާ ކުރުމުން އެފަރާތް ހިމާޔަތްކުރުމަށް ސީދާ ޕާރޓީގެ ފަރާތުން ޤާނޫނީ އެހީތެރިކަން ފޯރުކޮށްދޭކަމެވެ. ޙުރުމަތްތެރި ވެގެންވާ ނަފްސެއް ޤަސްތަކާނުލައި ޤަތުލުކުރުމަކީ ބޮޑުވެގެންވާ ޙަރާމްކަމެއްކަމަށް ޢާލަމްތަކުގެ ވެރި ﷲ އަންގަވާފައިވީނަމަވެސް، ބައެއް މީހުންނަށް އެބައިމީހުންގެ ވެރި ރަސްކަލާންގެ ވަޙީ ބަސްފުޅަށްވުރެ ސިޔާސީ ލީޑަރުގެ ބަސް މާބޮޑަށްވެސް އިސްވެގެންވާކަމީ މިއަދު ހިތާމައާއެކު އަދި ލަދުވެތިކަމާއެކު ޤަބޫލުކުރަންޖެހޭ ހަޤީގަތެކެވެ.\nސިޔާސީ ވާދަވެރިކަން މިހިސާބަށް ދިޔައިރު ފާހަގަވި އަނެއް މުހިއްމުކަމަކީ ވާދަވެރިންގެ އަބުރު ކަތިލުމެވެ. “ބޮޑު ލާރި” ހުށަހަޅައިގެންވެސް “މިކޮޅަށް” ނައުމުން ދެން ނެރޭ ހަތިޔާރަކީ މީހާގެ އަބުރު ނަގާލުމެވެ. މިގޮތުން މިލިޔަނުން ފައިސާ ދީގެން ހަށިވިއްކާ ނުވަތަ ފާޙިޝް ޢަމަލުތައް ހިންގާ މީހުން މެދުވެރިކޮށް މިފަދަ ފަރާތްތައް “ދުއްވާލުމަށް” ރޭވޭ ޖަރީމާއަކީ ކުރިން ބުނެވިދިޔަ ހުރިހާކަމަށްވުރެ ނުބައި ކަމެކެވެ. އެހެނީ އަބުރު ކަތިލެވުމަކީ ދުނިޔެ މަތީގައި މީހަކަށް ލިބޭނެ އެންމެ ބޮޑު ނިކަމެތިކަމެކެވެ. އެވޭލާ ޒަމާނުގައި ޢަރަބި ކަރައިގާ އުޅުނު މަޝްހޫރު މީހަކު ބުނެފައިވެއެވެ. “މީހެއްގެ އަބުރު ކަތިލުމަކީ ލޭ އޮހޮރައި ފުރާނައަށް ނުރައްކާވުމަށްވުރެ ވޭން ގަދަ ކަމެކެވެ”. މިއީ މިހައިބޮޑު ހަޤީގަތެއްތޯއެވެ. މިއަދު ސިޔާސީގޮތުން ވާދަވެރިން ބަލިކަށިކޮށްލުމަށް ކުރެވޭ އެންމެ ފުޅާ ހަރަކާތަކީ އަބުރު ހުތުރުކޮށްލުމެވެ. ހިތާމަހުއްޓެވެ. މީގެ ނުރައްކާ މިންވަރު އަދި ނުބައި މިންވަރު ދަނެތިބެ ހިންގަމުންދަނީ ހިތުގައި ބިރުވެތިކަމެއް ނެތްތާގައި ލަދުވެތިކަމެއްވެސް ނެތިއެވެ.\nސިޔާސީގޮތުން ޚިޔާލު ތަފާތުވުމަކީ އެއްވެސް މައްސަލައެއްނޫނެވެ. އަދި ކިއެއްތޯއެވެ. އެމީހަކު ޤަބޫލުކުރާ ސިޔާސީ ފިކުރެއްގައި ޝާމިލުވުމަކީ ޤާނޫނީ ހައްޤެކެވެ. އަދި އެހެން މީހުންވެސް ސިޔާސީގޮތުން ޚިޔާލު ތަފާތުވާނެކަމަށް ޤަބޫލުކޮށް އެހެންމީހުންގެ ފިކުރަށް އިޙްތިރާމްކުރުމަކީ އިންސާނިއްޔަތުވެސް ދަންނަ ހަޤީގަތެކެވެ. ނަމަވެސް މިޤައުމުގެ ހާލަތަކީތޯއެވެ. ހިތާމަހުއްޓެވެ. މިކަމަކީ މިޤައުމުގެ ވަރަށް ގިނަ ބަޔަކު ދަންނަކަމެއްނޫނެވެ. އަދި ޤަބޫލުވެސް ކުރާކަމެއްނޫނެވެ. ސިޔާސީ ގޮތުން ތިމާއާ ޚިޔާލު ތަފާތުވާ މީހާ ވެގެންދަނީ ދުޝްމިނަކަށެވެ. ޢަދުއްވަކަށެވެ. އެއީ ތިމާގެ މަންމަ ކަމުގައިވިޔަސް، ބައްޕަ ކަމުގައިވިޔަސް، އާޢިލާ މީހަކު ކަމުގައިވިޔަސް ނުވަތަ ތިމާގެ އަނބިމީހާ ކަމުގައި ވިޔަސްމެއެވެ. އެމީހަކަށް އެއްވެސް އުފަލެއް ލިބުމަށް ނޭދޭއިރު އެކި ކަންތައްތަކުގައި ދަތިކުރުމަކީވެސް އާންމުކަމެކެވެ. ތިމާގެ އަނބިމީހާއަކީ ސިޔާސީ ގޮތުން ޚިޔާލުތަފާތު މީހެއް ނަމަ ވޯޓުލުމެއް އޮންނަ ދުވަހެއް ގައިނަމަ އޭނާގެ އައި.ޑީ ކާޑް ފޮރުވުމާއި ވޯޓުލުމަށް ނުދެވޭގޮތަށް ހުރަސްއެޅުންފަދަ ކަންތައްތައް ކުރުމަކީވެސް މިއަދު މިޤައުމުގެ ގިނަ ބަޔަކު ކުރަމުންދާކަމެކެވެ.\nމިދަންނަވާލެވުނީ ނިސްބަތުން ވަރަށް މަދު ކަންތައްތަކެއްގެ ވާހަކައެވެ. ގިނައީ މިތަނުގައި ބަޔާންނުކުރެވޭ ވާހަކަތަކެވެ. ތެދެއްމެއެވެ. ޓެކްނޯލޮޖީގެ ގޮތުން އަޅުގަނޑުމެން އުޅެނީ ވަރަށްވެސް ކުރީގައެވެ. ފަންޖިފުޓިތައް މާޒީގެ ތެރެއަށް ދޫކޮށް މުންޑާއި ގަންޖިފަރާސް ދޫކޮށް މޮޅެތި ފޭރާމުގެ ހެދުން ލައިގެން ތާރުއެޅި މަގުތަކުގައި ކާރު ދުއްވިއެއް ކަމަކު އަޅުގަނޑުމެންގެ އިޖްތިމާޢީ ފޭރާން މިވަނީ ހަލާކުވެ ވީދިފައެވެ. މިފަދަ ކޮންމެ ވާހަކައަކާމެދު ވިސްނާ މީހަކަށް ފެންނާނެ އެންމެ ބޮޑު ހަޤީގަތަކީ އަޅުގަނޑުމެންގެ މިޤައުމުގެ މިއަދުގެ މުޖްތަމަޢުގެ ހޭލުންތެރިން ހުރީ މީހެ ބައިޤަރުނު ކުރިންވެސް ރާއްޖޭގައި ނެތްފަދަ ނިކަމެތި ހޭލުންތެރިކަމެއް ކަމަށެވެ. މިޤައުމުގައި އަދިވެސް އުޅެނީ ޖާހިލުންނޭ ނުބުނެވުނަސް މިއަދު މިޤައުމުގެ ގިނަ ބަޔަކު ކަންތައް ކުރަނީ އިހު އެވޭލާ ޒަމާނުގައި ޢަރަބި ކަރައިގެ ބާޒާރުތަކުންވެސް ފެނުނުފަދަ ޖާހިލު ގޮތަކަށެވެ. މީސްތަކުން ކުރަމުން މިއަދު އެގެންދަނީ މިފަދަ ޖާހިލިއްޔަތުގެ ޢަމަލުތަކެވެ. ވިސްނާށެވެ. އަދިވެސް ފުރުޞަތު އެބައޮތެވެ.\nﷲ ސުބްހާނަހޫވަތައާލާ ތިބާއަށް ހެޔޮޖަޒާ ލައްވަވާށި………އާމީން\nއިބުރަތް ހާޞިލްކުރަން ބޭނުންވާ މީހަކަށް މިވަރުން ފުދޭނެކަން ނޭނގެ\nވިސްނާކަށް ބޭނުމެއްނޫން ލިޔުންތެރިޔާ އެއްކޮޅަށްގޮސް ހުސްވެފަ\nމި ލިޔުމާ ދެކޮޅު ހަދާނީ އެމް.ޑީ.ޕީ މީހުން. އެއީ މިޤައުމު ހަލާކު ކުރާ މީހުން. ވަރަށް އުފާވޭ އެމް.ޑީ.ޕީ މީހުންވެސް ދި އިސްލާމް ކިޔާތީ. ލާދީނީ މީހުންނަށް ދުވަހަކުވެސް އިރާދަކުރެއްވިއްޔާ ކާމިޔާބެއް ނުވާނެ.\nއަޅު ގަނޑު އުފާކުރަން ތިފަދަ ހެޔޮވިސްނޭ ކުދިން މިގައުމުގައި ތިބިކަމުން..


ދުނިޔޭގަ ހިސާބު ނުބައްލަވަނީ ކީއްވެ؟\nމީސްތަކުން ދުނިޔޭގައި ތިބެ ކުރާ އަމަލުތަކުގެ ހިސާބު ދުނިޔޭގައި މީހާ ހުއްޓައި ނުބައްލަވަނީ ކީއްވެ ކަމާއިމެދު ބައެއް މީހުން ސުވާލުކުރެއެވެ. ޖަވާބަކީ ﷲ ތަޢާލާ ހިސާބު ބައްލަވައެވެ. ﷲ ތައާލާ ދެނެވޮޑިގެން ނުވާ އެއްވެސް ކަމެއް ނުހިނގައެވެ. ނުވެސް ހިނގާނެއެވެ. އެމީހަކު ދުނިޔޭގައި ހުރެ ކުރާނެ ޢަމަލުތަކާއި އެމީހަކު ދުނިޔެއަށް އައުމުގެ މާކުރިންވަނީ ލޔެވިގެންނެވެ. އެއީ އެމީހާކުރާނެ ޢަމަލުތައް ﷲ ތަޢާލާ މޮޅަށް ދެނެވޮޑިގެންވާތީއެވެ.\nދުނިޔޭގައި އަހަރެމެންކުރާ ޢަމަލުތަކުގެ ނަތީޖާ އަހަރެމެންނަށް ނުއަންގަވާތީ ނުއެނގެނީއެވެ. އެކަން އަންގަވާނީ ޤިޔާމަތް ދުވަހު ހިސާބު ބެއްލެވުމުގެ ވަގުތުގައެވެ. އެއީ ﷲ ތަޢާލާ އެކަން ނިންމަވާފައިވާ ގޮތެވެ.\nއެއީ ވަރަށް ބޮޑު ރަޙްމަތެކެވެ. ދުނިޔޭގައި ހުންނައިރު ހިސާބު ބައްލަވާނަމަ ކުރެވޭ ހެޔޮ ޢަމަލު މަދުވެދާނެއެވެ. ސުވަރުގޭގައި ދަރަޖަތަކެއް ހުރިއިރު އެންމެ ދަށުދަރަޖަ ލިބުމުންވެސް ފުދޭކަމަށް ޤަބޫލުކުރެވިގެންނެވެ. މަތި ދަރަޖަތަކަށް އަރަން ކުރެވޭ މަސައްކަތް މަދުވެދާނެތީއެވެ. އެކަމަށް ހިތްވަރު ދެއްވެވުމަށެވެ. މިއީ އަހުރެންގެ ވިސްނުމެވެ. މޮޅަށް ދެނެވޮޑިގެންވަނީ ހުރިހާ ކަންކަން އެންމެ މޮޅަށް ދެނެވޮޑިގެންވާ ﷲ ތަޢާލާއެވެ.\nﷲ ތައާލާ އެންމެ ބޮޑަށް ލޯބިވެވޮޑިގަންނަވަނީ ކިތަންމެ ބުރަ މަސައްކަތްކޮށްގެންވެސް ސުވަރުގޭގެ އެންމެ ދަރަޖަ ހޯދުމަށެވެ. ވީމާ އަހަރެމެން ކުރަން އޮތް ކަމަކީ ޖަންނަތުލްފިރުދައުސް ހޯދަން ގަދައަޅައި މަސައްކަތްކުރުމެވެ. ފާފައަކަށްވެދާނެ އެއްވެސް ކަމެއް ނުކުރަންވީއެވެ. ވީހައި ގިނައިން ހެޔޮ ޢަމަލުތައް ކުރަންވީއެވެ. ނޫންނަމަ ތިމާއަށް ސަލާމަތް ނުވެވިދާނެކަމަށް ބަލައި ﷲ ތައާލާއަށް ބިރުވެތިވެ ތަޤްވާވެރިކަން އިތުރުކުރަންވީއެވެ. އެއިރުން އެމީހާގެ ހިސާބު ބައްލަވާއިރު އެމީހާއަށް އުފާވެރިކަން ލިބިގެންދާނެއެވެ. އިން ޝާ ﷲ


ޖިބްރީލް ޢަލައިހިއްސަލާމްގެ ވަޞިއްޔަތް – ޖަމްޢިއްޔަތުއް ސަލަފް\nޖިބްރީލް ޢަލައިހިއްސަލާމްގެ ވަޞިއްޔަތް\nލިޔުނީ: Sheikh Abdullah bin Muhammad\nތާރީޚް: 11:55 14 އޯގަސްޓް 2018\nއޭ މާތް ﷲ ގެ މުއުމިނު އަޅުތަކުންނޭވެ! އަހަރެމެންގެ މައްޗަށް މި ޝަރީޢަތުގައި އޮތް ބަރަކާތްތެރިވެގެންވާ އެއް ނިޢުމަތަކީ މުއުމިނުންގެ ހިތްތައް އެކުވެރި ކުރައްވާ، ވަކިވަކިވެފައިވާ ހިތްތައް ޖަމާ ކުރެއްވުމެވެ. އެކަން އެގޮތަށް ހިންގެވުމަށްޓަކައި މާތް ﷲ ވަނީ ކަންކަން ޝަރުޢުކޮށްދެއްވައި އިންތަކާއި މިންތައް ބާވައިލައްވަވާފައެވެ. އެގޮތުން އެއްބަޔަކު އަނެއްބައެއްގެ މައްޗަށް އޮތް ޙައްޤުތަކާއި، ވާޖިބުތައްވެސް ވަނީ ކަނޑައަޅުއްވާފައެވެ. އެކަންކަމުގެ ސަބަބުން ދޭދޭފަރުދުންގެ ދޭތެރޭގެ ޞުލްޙަވެރިކަން ބަދަހިވެ،ހިތްތައް އެކުވެރިވެ، ގާތްކަމާއި ރަޙުމަތްތެރިކަން އާލާވެގެންދިއުމަށް ޝަރީޢަތުގައި ކަނޑައަޅުއްވާފައިވާ ކަންކަމުގެތެރޭގައި އަވައްޓެރީންގެ ޙައްޤު ހިމެނެއެވެ.\nއޭ މުއުމިނުންނޭވެ! ކީރިތި ޤުރްއާނުގެ އާޔަތްތަކުގައި އަވައްޓެރީންގެ ޙައްޤުތަކަކީ ޙައްޤެއްކަމުގައި ކަށަވަރުކުރައްވާފައި އެބަވެއެވެ. އެހެންކަމުން އެއީ އުވުމެއްނެތި، ހިންގަންޖެހޭ ކަންކަމުގެތެރެއިންވާ ކަމެކެވެ. މާތް ﷲ ވަޙީ ކުރައްވާފައިވެއެވެ. وَاعْبُدُوا اللَّهَ وَلَا تُشْرِكُوا بِهِ شَيْئًا وَبِالْوَالِدَيْنِ إِحْسَانًا وَبِذِي الْقُرْبَى وَالْيَتَامَى وَالْمَسَاكِينِ وَالْجَارِ ذِي الْقُرْبَى وَالْجَارِ الْجُنُبِ وَالصَّاحِبِ بِالْجَنْبِ وَابْنِ السَّبِيلِ وَمَا مَلَكَتْ أَيْمَانُكُمْ إِنَّ اللَّهَ لَا يُحِبُّ مَنْ كَانَ مُخْتَالًا فَخُورًا (36) سورة النساء\nމާނައީ“ ތިޔަބައިމީހުން، اللَّه އަށް އަޅުކަންކުރާށެވެ! އަދި، އެކަލާނގެއަށް އަޅުކަންކުރުމުގައި އެއްވެސް އެއްޗެއް ބައިވެރި ނުކުރާހުށިކަމެވެ! އަދި، މައިންބަފައިންނަށް އިޙްސާންތެރިކޮށް ހިތާށެވެ. އަދި ގާތްތިމާގެ މީހުންނަށާއި، يتيم ންނަށާއި، مسكين ންނަށާއި، ގާތްތިމާގެ އަވަށްޓެރިޔާއަށާއި، ދުރު އަވަށްޓެރިޔާއަށާއި، ކައިރި އެކުވެރިޔާއަށާއި، ދަތުރުވެރިޔާއަށާއި، ތިޔަބައިމީހުންނަށް މިލްކުވެގެންވާ އަޅުންނަށް ހެޔޮކޮށް ހިތާށެވެ! ހަމަކަށަވަރުން، ތިމާގެ މޮޅުކަން ތިމާއަށްފެނި، ބޮޑާވެގެން އުޅޭ މީހަކުކަމުގައި ވެއްޖެ މީހަކުދެކެ، اللَّه ލޯބިވެވޮޑިގެނެއް ނުވެތެވެ.\nމިއާޔަތުގައި ދުރު ކައިރި އަދި މުސްލިމް ކާފަރު ؛ ހުރިހާ ވައްތަރެއްގެ އަވައްޓެރީންނަށް ޙައްޤުތަކެއްވާކަމުގައި ވަޞިއްޔަތްކުރައްވާފައި އެބަވެއެވެ. އެގޮތުން ސަލާމާ ޞަލަވާތްލެއްވި ރަސޫލާގެ އަރިހުންވެސް ޙަދީޘްފުޅުތައް ވާރިދުވެފައި ވެއެވެ. “ مَا زَالَ يُوصِينِي جِبْرِيلُ بِالْجَارِ حَتَّى ظَنَنْتُ أَنَّهُ سَيُوَرِّثُهُ “ އަވައްޓެރިންގެ ޙައްޤުތަކަށް ރައްކާތެރިވުމަށް ތިމަންކަލޭގެފާނުގެ އަރިހުގައި ޖިބްރީލުގެފާނު ވިދާޅުވާލެއްގިނަކަމުންގޮސް އެމީހުންނަކީ ވާރުތަމުދަލުގައިވެސް ހިމެނިގެންދާނޭ ބައެއްކަމުގައި ހީފުޅުކުރެއްވެއެވެ.“ އަވައްޓެރިންގެ ޙައްޤުގެ ބޮޑުކަން މިޙަދީޘުންވެސް ވަރަށް ރަނގަޅަށް ދޭހަވެގެން އެބަދެއެވެ.


ކިހާދޫގައި އަޅަންފެށި މިސްކިތް ނިންމަން ސިފައިން ނެރެންވީ ނޫންތޯ!! - Kihaadhoo Live\nކިހާދޫގައި އަޅަންފެށި މިސްކިތް ނިންމަން ސިފައިން ނެރެންވީ ނޫންތޯ!!\nލިޔުނީ: ކިހާދޫ ލައިވް | ސެޕްޓެންބަރ 4, 2014 2014 ގެ ލިތުންތައް, ޚަބަރު\n2011 ވަނަ އަހަރުގެ ނޮވެންބަރު މަހު އެގްރިމެންޓް ކުރެވިގެން ބ.ކިހާދޫގައި އަޅަންފަށި މިސްކިތެއްގެ މަސައްކަތް ކުރިޔަށް ނުގޮސް ހުންނަތާ މިހާރު ދޮޅު އަހަރު ވަނީއެވެ. 3.5 މިލިޔަން ރުފިޔާއަށް އަމޭން މޯލްޑިވްސްއާ މަސައްކައް ހަވާލު ކުރީ 10 މަސްދުވަހުގެ ތެރޭގައި މަސައްކަތް ނިންމާ ގޮތަށެވެ. ކުރީގެ މަޖްލިސް މެންބަރު މުއްޠަލިބުގެ އަނބިކަނބަލުންގެ އަމޭން މޯލްޑިވްސް އިން މަސައްކަތް ފެށުމަށްފަހު އެތައް ދުވަހެއް ވީއިރުވެސް މިސްކިތް ނިމޭގޮތެއް ނުވިއެވެ.\nPost by Office of Programs and Projects (OPP), Republic of Maldives.\nއެކި އެކި މައްސަލަތައްޖެހި މަސަތްކަތް ކުރަން އަންނަ ފަރާތްކުން ވަނީ މަސައްކަތް ހުއްޓާލާފައެވެ. އެހެން ނަމަވެސް ޕްރޮޖެކްޓް ހަވާލުކުރި ފަރާތުން ނާއި އިސްލާމިކް މިނިސްޓްރީން އެކަމަށް އެއްވެސް ހައްލެއް ގެނައުމަށް މަސައްކަތް ކުރިތަނެއް ނުފެނެވެ. މިސްކިތް އަޅަންފެށި ސަރަހައްދުގައި މިހާރުވަނީ ގަސްބޯވެ ވާހެދިފައެވެ.\nމިސްކިތް އަޅަންފެށި ސަރަހައްދުގައި ގަސްބޯވެ ވާހެދިފައި\nމިސްކިތުގެ މަސަތްކަތް ލަސްވަމުން ދާތީވެ ޝަކުވާކުރުމުން އިސްލާމިކް މިނިސްޓްރީން ވަނީ އެހެންބަޔަކާ މިސްކިތުގެ މަސަތްކަތްހަވާލު ކުރަން އުޅޭކަމަށް ހާމަކޮށްފައެވެ. އެހެންނަމަވެސް އޭގެ ފަހުން މަސްދުވަސް ވީއިރުވެސް އެބުނާ ބަޔަކާ މަސައްކަތް ހަވާލުކުރިކަމެއް ނުވަތަ ނޫންކަމެއްވެސް އެނގޭކަށް ނެތެވެ. ދިހަ ބާރަ ސެކްޝަން ހަދައިގެން މިނިސްޓްރީ ހިންގާއިރު މަސައްކަތްތައް ލަސްވުމުން އެކަމާ ޒިންމާ ނަގާނެ ފަރާތެއްވެސް ނެތެވެ.\n@nas33m @MMuizzu @Mohamedshaheem1 @MVIaffairs to cmplte the remaining works in B.Kihaadhoo mosque awarded n LoA been sent to contractor\n— CID (@cnstructnInfo) August 5, 2014\nރާއްޖޭގެ އެކި ރަށްރަށުގައި ފުޓްސަލް ދަނޑުތަކާއި، ކުޅިވަރު އެކުވެނިތައް ނިންމުމަށް ދިވެހި ސިފައިން ނެރޭގޮތަށް ބ. ކިހާދޫގައި އަޅަންފެށި މިސްކިތް ނިންމުމަށް ސިފައިން ނެރެން ކިހިނެއް ވާނެތޯއެވެ؟


Capt. Raamiz Rasmee Izzathugai Fasdhaanulaifi\nކެޕްޓަން ރާމީޒު ރަސްމީ ޢިއްޒަތުގައި ފަސްދާނުލައިފި\nސިފައިންގެ ޑިއުޓީގައި ހުންނަވަނިކޮށް އިއްޔެ ކުއްލި ގޮތަކަށް އަވަހާރަވި ކެޕްޓަން މުހައްމަދު ރާމިޒުގެ ހަށިކޮޅު ރަސްމީ އިއްޒަތުގައި ފަސްދާނުލައިފިއެވެ.\nކެޕްޓަން ރާމިޒު ފަސްދާނުލާފައިވަނީ މިއަދު އަސުރު ނަމާދަށް ފަހުގަ އެވެ. ރާމިޒުގެ މައްޗަށް ކަށުނަމާދުކުރުން އޮތީ އަސުރު ނަމާދަށްފަހު އިސްލާމީ މަރުކަޒުގައެވެ. ރާމިޒުގެ ޖަނާޒާގައި ނައިބު ރައީސް ފައިސަލް ނަސީމުއާއި ގިނަ އަދަދެއްގެ ސިފައިން ބައިވެރިވިއެވެ.\nކެޕްޓަން މުޙައްމަދު ރާމިޒް (48 އ) އަވަހާރަވީ އިއްޔެ ހަވީރު އެމްއެންޑީއެފް ނޮދަން އޭރިއާ ހެޑްކްއޯޓަރޒް ޅ މާފިލާފުށީގައި ޕީޓީއަށް ނިކުމެ ދުވަމުންދަނިކޮށް ކުއްލިއަކަށް ވެއްޓިގެންނެވެ. އޭނާ ވެއްޓުމާއެކު ފަރުވާއަށް ޅ ނައިފަރުގައި ހުންނަ އަތޮޅު ހޮސްޕިޓަލަށް ވަނީ ގެންދެވުނުކަމަށް އެމްއެންޑީއެފުން ބުނެއެވެ.\nމަރު އެމްއެންޑީއެފް ސިފައިން


30 meehunge therein ekeh!\nވ. ތިނަދޫގައި ދިރި އުޅެނީ އެންމެ 30 މީހުންނެވެ. ގިނަ މީހުން ރަނގަޅު ވަޒީފާ އާއި ފުރުސަތުތަކުގެ ފަހަތުން ދުވެ، އުފަން ރަށް ދޫކޮށް ހިޖުރަ ކުރީ އެވެ. އެކަމަކު އުމުރުން 23 އަހަރުގެ މި ޒުވާނާ ރަށް ދޫކޮށެއް ނުދިޔަ އެވެ. އޭނާ ބޭނުންވީ ރަށަށް ހިދުމަތް ކުރާށެވެ. ސަބަބަކީ ކޮބައި ހެއްޔެވެ؟ އޭނާގެ ހިތް އޮތީ ރަށަށް ދީފައެވެ. އޭނާ ރަށުގެ ވަޒީފާ ދެކެ ލޯބި ވަނީ އެވެ. މިއީ ތިނަދޫ ޕުލްމޭރިޔާގެ ގެސްޓް ހައުސްގެ އެޗްއާރު އޮފިސަރުގެ މަގާމު އަދާކުރާ އައިޝަތު ޝިފްނާ އާއްމު ނަމުންނަމަ (ޝިފޫ) އެވެ.\n"ރަށް ދޫކޮށް ދާން ބޭނުމެއް ނޫން. ބޭނުމީ ރަށުގައި ހުރެ ވަޒީފާ އަދާކުރަން،" ތިނަދޫގައި ހިނގާ އެންމެ ބޮޑު ގެސްޓް ހައުސްގައި ވަޒީފާ އަދާކުރާ ޝިފޫ ބުންޏެވެ.\nޝިފޫގެ ޕުލްމޭރިޔާ ފުރަތަމަ ވަޒީފާއަކީ ރިސެޕްޝަނެވެ. ރިސެޕްޝަނިސްޓުގެ ވަޒީފާ އެވެ، ޒިންމާއަކީ ޓޫރިސްޓުންނަށް މަރުހަބާ ކިއުމެވެ. އޭގެ ދެ އަހަރު ފަހުން މިހާރު އޭނާއަކީ ޕުލްމޭރިޔާ ގެސްޓް ހައުސްގެ 27 މުވައްޒަފުންގެ ކަންކަން ބަލަހައްޓުމުގެ ޒިންމާ އުފުލާ ވެރިޔާ އެވެ. ކޮންމެ ދުވަހެއްގެ ހެނދުނު ހޭލާ ގޮތަށް އޭނަ މިޝްރާބު ޖަަހާނީ ގެސްޓް ހައުސް އަށެވެ. ޕުލްމޭރިޔާ އެޗްއާރު ޑިޕާޓްމަންޓަށެވެ.\nޝިފޫއަކީ ރާއްޖޭގެ ޓޫރިޒަމް ދާއިރާގައި މަސައްކަތް ކުރާ އަދިވެސް މަދު އަންހެން ކުދިންގެ ތެރެއިން އެކަކަށްވާއިރު ޓޫރިޒަމް ދާއިރާއަކީ އަންހެނުން އުޅެން ކޮން ކަހަލަ ދާއިރާއެއް ހެއްޔެވެ؟\n"ވަރަށް ރަނގަޅު ދާއިރާއެއް މިއީ އަންހެން ކުދިން އުޅެން. ވަރަށް އިންޓްރެސްޓް ހުންނަ ދާއިރާއެއް މިއީ،" ޝިފޫ ބުންޏެވެ.\nޝިފޫ ބުނި ގޮތުގައި މި ދާއިރާއަކީ ރަނގަޅު ގޮތުގައި އުޅޭ އަންހެން ކުދިންނަށް އެންމެ ރަނގަޅު ދާއިރާއެވެ.\n"ވަރަށް ރަނގަޅު ފުރުސަތެއް މިއީ އަންހެން ކުދިން އުޅެން ރަނގަޅު އެއް ދާއިރާ. ވަރަށް ބައިވަރު ފުރުސަތު އެބަހުރި،" ޝިފޫ ބުންޏެވެ.\nޝިފޫ މި ދާއިރާގައި މަސައްކަތް ކުރުމަށް ބެލެނިވެރިންގެ ވަރަށް ބޮޑު އެހީތެރިކަމެއް ލިބެ އެވެ. އެހެންވެ ޝިފޫ ރަށް ދޫކޮށް އެހެން ތަނަށް ބަދަލުވުމުގެ ވިސްނުމެއް ނެތެވެ. އޭނާގެ ވިސްނުން ހުރީ ތިނަދޫ ޕުލްމޭރިޔާގެ ވަޒީފާގައި އުޅުމަށެވެ.


އުމަރު ނަސީރު ހުރީ މިނިވަން 50ގެ ކޮރަޕްޝަން، އަދި ވެރިކަމުގެ ތެރެއިންވެސް ޔާމީންގެ ދަށުވެފައި - މުއާޒް - Dhivehi Post\nއާޓިކަލް ޕޯސްޓްކުރީ ދިވެހި ޕޯސްޓް 1 އަހަރު ކުރިން دجنبر 28, 2018 0403\nކުރީގެ ހޯމް މިނިސްޓަރ އުމަރު ނަސީރު ހުންނެވީ މިނިވަން 50 ގެ ކޮރަޕްޝަން އަދި ވެރިކަމުގެ ތެރެއިން ކުރީގެ ރައީސް އަބްދުﷲ ޔާމީން އަބްދުލް ގައްޔޫމްގެ ދަށުވެފައި ކަމަށް ރައީސް އޮފީހުގެ ކުރީގެ ތަރުޖަމާނު އަދި ދާދި ފަހުން ޕީޕީއެމްގެ ކައުންސިލް މެންބަރުކަމުން އިސްތިއުފާ ދެއްވި އިބްރާހިމް މުއާޒް ވިދާޅުވެއްޖެއެވެ.\nރާއްޖޭގެ މިނިވަން ކަމަށް 50 އަހަރު ފުރުން ފާހަގަކުރުމަށް ހިންގި ހަރަކާތްތަކުގެ ބައެއް މަސައްކަތްތައް ހަވާލުކޮށްފައި ހުރީ އެއިރުގެ ހޯމް މިނިސްޓަރު އުމަރު ނަސީރު ބޭނުންފުޅުވާ ފަރާތްތަކަށް، ނުއަގުގައި ކަމަށް ބުނެ ގިނަ ފަރާތްތަކެއްގެ ތުހުމަތުގެ އިނގިލި ވަނީ އުމަރަށް އަމާޒުވެފައެވެ.\nމުއާޒް ރޭ ބޭއްވި ނޫސްވެރިންގެ ބައްދަލުވުމުގައި ދެއްކެވި ބައެއް ވާހަކަތަކަށް އުމަރު ނަސީރު ރައްދުދެއްވައިފައިވާއިރު މުއާޒް މިއަދު “ވަގުތައް” ވިދާޅުވީ އުމަރު ނަސީރު މިއަދު ހުންނެވީ މިނިވަން 50ގެ ކޮރަޕްޝަންގެ މައްސަލައިގައި ރައީސް އަބްދުﷲ ޔާމީންގެ ދަށުވެ ވަރަށް ބޮޑަށް ފިތިފައި ކަމަށެވެ.\n“އުމަރު ނަސީރު މިއަދު އެހުންނެވީ ވަރަށް ބޮޑަށް ރައީސް ޔާމީންގެ ދަށުވެ ފިތިފަ. ސަބަބަކީ މިނިވަން 50 ގެ ކޮރަޕްޝަންގެ ކަންތައް ގަނޑުގަ. މިކަންތައް އެބަ ޖެހޭ ތަހުގީގު ކުރަން” މުއާޒް ވިދާޅުވިއެވެ.\nއުމަރު ނަސީރުގެ މައިގަނޑު ބޭނުމަކީ ރައީސް ޔާމީނަށް ހެޔޮ އެދޭ ކަމަށް ދައްކައިގެން ޕީޕީއެމްގެ މެންބަރުންގެ ބޮލަށް އެރި، އެ ޕާޓީގެ ތެރޭގައި އުމަރުގެ ފެކްޝަނެއް އުފައްދާ ޕީޕީއެމް ބައިބައިކުރުވުން ކަމަށްވެސް މުއާޒް ވިދާޅުވިއެވެ.\n“އުމަރު ނަސީރުގެ މައިގަނޑު ބޭނުމެއް ކަމަށް އަޅުގަނޑަށް ގަބޫލުކުރެވެނީ ޕީޕީއެމްގެ މެންބަރުން ހިތްހަމަ ޖެއްސުމަށް ރައީސް ޔާމީންގެ ދިފާއުގައި ކަމަށް ބުނެ އެތާ އެތެރެއަށް ވަދެގެން އަނެއްކާވެސް އުމަރު ފެކްޝަން އުފެއްދުން. އުމަރުގެ އަމާޒަކީ މި ލިބުނު ދަނޑިވަޅުގައި ހުދުމާ ފެކްޝަން ނުވަތަ އެނޫންވެސް ފެކްޝަން އެއް ހަދައިގެން ރައީސް ޔާމީނާއި ތަޅާފޮޅުން” މުއާޒް ވިދާޅުވިއެވެ.\nއަދި ފިނިފެންމާ ލޯޗުގައި ބޮން ގޮއްވާލި ހާދިސާ ތަޙްޤީޤު ކުރި ޓީމްގައި އެންމެ އިސްކޮށް ބައިވެރިވި ކުރީގެ ހޯމް މިނިސްޓަރ އުމަރު ނަސީރު ރައްދު ދެއްވައި މުއާޒް ވިދާޅުވީ، އުމަރު ނަސީރަށްވެސް އަދި އެއްވެސް ތަހުޤީޤީ ޓީމަކަށްވެސް އެއްވެސް ވީޑިއޯއެއް އަދި ފޮޓޯއެއް ދީފައި ނުވާނެ ކަމަށެވެ. އެހެންކަމުން އެމަނިކުފާނަށް ނޭނގި އުމަރު ނަސީރަށް ރައީސް އޮފީހުން ފިނިފެންމާ ލޯންޗު ގޮއްވާލި ހާދިސާގެ ރޯ ފައިލްއެއް ނުވަތަ ރޯ ވީޑިއޯއެއް ލިބުމަކީ އާދައިގެ ކަމެއް ނޫން ކަމަށާއި އެކަން ތަހުޤީގު ކުރަން ޖެހޭ ކަމަށް މުއާޒް ވިދާޅުވިއެވެ.\n“ޕްރެސް ކޮންފަރެންސެއް ބޭއްވުމަށް އުމަރު ނަސީރު އަޅުގަނޑު އަތައް ދިއްކޮށްލީ ސީޑީއެއް. އުމަރު ނަސީރު މިއަދު އެވިދާޅުވަނީ އެއީ ރޯފައިލް އެކޭ، ރޯ ވީޑިއޯއެކޭ. ކިހިނެތްބާއޭ އުމަރު ނަސީރަށް އެނގެނީ އެއީ ރޯ ވީޑިއޯއެއްކަން. އެއީ އެ ޑިޕާޓުމެންޓަކީ އަޅުގަނޑުގެ ދަށުގައި އޮތް ޑިޕާޓްމެންޓެއް. ރައީސުލްޖުމްހޫރިއްޔާގެ އޮފީހުގެ ހުރިހާ ފޮޓޯތަކަކާއި ހުރިހާ ވީޑީއޯތަކެއް ހުންނާނީ އަޅުގަނޑުގެ ބެލުމުގެ ދަށުގައި. އެކަމަކު އަޅުގަނޑު އުމަރު ނަސީރު އަތައް އެއްވެސް ވީޑީއޯއެއް ނުދެން. މިއީ އަޖައިބެއް ނޫންތޯ؟ އުމަރު ނަސީރު އަތައްވެސް އަދި ކޮމިޝަންއަކަށްވެސް އަޅުގަނޑު ވީޑިއޯއެއް ނުދެން. އެހެންމާ މިކަންކަން ބަލަން ޖެހޭ” މުއާޒް ވިދާޅުވިއެވެ.\nމުއާޒު ރޭ ބޭއްވި ނޫސްވެރިންގެ ބައްދަލުވުމުގައި އޭނާ ވިދާޅުވީ ލޯންޗް ގޮވި ވަގުތު އަލިފާން ނުފެންނަ ކަމަށާއި އަލިފާނުގެ ކުލަ ފުރަތަމަ ފެނުނީ ވެސް އުމަރު ނަަސީރު އޭނާގެ އަތައް ދެއްވި ސީޑީއެއްގައި އިން ވީޑިއޯ އަކުން ކަމަށެވެ.\nނަމަވެސް އެވާހަކަތަކަށް ރައްދު ދެއްވަމުން ޢުމަރު ވިދާޅުވީ މުއާޒު ދެއްކެވި ވާހަކަތަކީ އޭނާ ދެއްކެވި ވާހަކަތަކެއް ނޫންކަމަށާއި އެއީ “އެމްއެމްޕީއާރުސީގެ ނަހަމަ ފައިސާ ދެއްކި ވާހަކަތަކެއް” ކަމަށެވެ.\nޢުމަރު ވިދާޅުވީ އޭނާ މުއާޒާ ޙަވާލުކުރެއްވި ވީޑިއޯއަކީ ރައީސް އޮފީހުގެ ކެމެރާއަކަށް ރެކޯޑުކުރެވިފައިވާ ވީޑިއޯއެއް ކަމަށެވެ. އެއީ ލޯންޗުގައި އެއްޗެއް ގޮވި ޙާދިސާ ތަޙުޤީޤު ކުރުމަށް ރައީސް ޔާމީން އެކުލަވާލި ކޮމިޝަނަށް ލިބުނު ވީޑިއޯއެއް ކަމަށް އުމަރު ވިދާޅުވިއެވެ.\n“އޭގެ ރޯ ފައިލް މިހާރު ވެސް އޮންނާނެ. ރައީސް އޮފީހުން އެމައްސަލަ އަލުން ބައްލަވަންވީ ނޫންތޯ،” ޢުމަރު ވިދާޅުވިއެވެ.\nކުރީގެ ހޯމް މިނިސްޓަރު އުމަރު މި މޭރުމުން ވާހަކަ ދައްކާފައިވާއިރު ރައީސް އޮފީހުގެ ކުރީގެ ތަރުޖަމާނު ވިދާޅުވީ އަލިފާން ފެންނަ ގޮތައް ވީޑިއޯއެއް އެޑިޓްކޮށްލުމަކީ އާދައިގެ ގްރެފިކް ޑިޒައިނަރަކަށްވެސް ތަކުލީފަކާއި ނުލައި ކުރެވޭނެ ކަމެއް ކަމަށެވެ.\nމީގެ އިތުރުން އެމްއެމްޕީއާރްސީގެ ބޮޑު ހިޔާނާތުގެ ވާހަކަ މީގެ ކުރިން އުމަރު ނަސީރު ދައްކާފައި ނުވަނީ ކީއްވެތޯއާއި މެދުގައިވެސް މުއާޒް ވަނީ ސުވާލު އުފައްދައިފައެވެ.\n“އުމަރު ނަސީރު ކީއްވެގެންބާއޭ މީގެ ކުރިން އެމްއެމްޕީއާރްސީގެ މައްސަލަ ބަލަން ނޫޅުނީ. އޭގެ ހަގީގަތް ބަލަން ނޫޅުނީ .އޭނާއަކީ ޤައުމުގެ ދާހިލިއްޔާގެ އިސްވަޒީރެއް” މުއާޒް ވިދާޅުވިއެވެ.\nއުމަރު ނަސީރަށް ބޮޑެތި ތުހުމަތުތަކެއް ކުރައްވަމުން މުއާޒް ވިދާޅުވީ އުމަރު ނަސީރަށް ތުހުމަތު ކުރެވޭ ހުރިހާ ކޮރަޕްޝަންގެ މައްސަލައެއް ތަހުޤީގުކުރަން ޖެހޭ ކަމަށެވެ. އަދި ފިނިފެންމާ ހާދިސާގެ ތަޙުޤީގުވެސް އަލުން ކުރަން ޖެހޭ ކަމުގައެވެ.\nއަބަދުވެސް އުއްމީދަކީ ގައުމީ ޓީމަށް ކުޅުން:އީޝާ\nދިވެހި ޕޯސްޓް 1 އަހަރު ކުރިން يناير 15, 2019\nމާރިޔާގެ ކަންބޮޑުވުން: ރެޑިކަލް އަކީ ހައްދުފަހަނަލާފައިވާ ވިސްނުން\nދިވެހި ޕޯސްޓް 1 އަހަރު ކުރިން دجنبر 29, 2018


ހުއްދަ ކަން ކަން އަދަދުނުކުރެވޭހާ ގިނައެވެ. | Sandhaanu\nހުއްދަ ކަން ކަން އަދަދުނުކުރެވޭހާ ގިނައެވެ.\nއިސްލާމްދީނުގައި ވަނީ، އިންސާނާއަށް ގެއްލުންހުރި ކޮންމެ ކަމެއް މަނާ ކުރައްވާފައެވެ.\nއަދި އިންސާނާއަށް ފައިދާހުރި ކަންކަން ވަނީ ހުއްދަކުރައްވާފައެވެ.\nމަނާ ކުރައްވާ ޙަރާމް ކުރައްވާފައިވަނީ، ހުއްދަ ކުރައްވައި ޙަލާލް ކުރައްވާފައިވާ ކަން ކަމާއި އަޅާ ބަލާއިރު ވަރަށް މަދު ކަމެކެވެ. މަނާ ކުރައްވާފައިވާ ކަން ކަމަކީ، ކީރިތި ގުރުއާނުގެ ނައްސުން ނުވަތަ ކީރިތި ރަސޫލާގެ ޙަދީސް ފުޅުތަކުން ވަރަށް ފަސޭހައިން އެނގެންހުރި ކަންކަމެވެ. މިސާލަކަށް ޒިނޭ ކުރުން، ވައްކަން ކުރުން ރިބާ ކެއުން، ޖުވާ ކުޅުން ، މަސްތުވާ ތަކެތީގެ ބޭނުން ކުރުން، މީހުން މެރުން ، މީހުންގެ އަބުރަށް އަރައިގަތުން، މީހުންނަށް ހުތުރު އެއްޗެހި ގޮވުން، މީހުންނަށް އަނިޔާ ކުރުން، މީހުންގެ މުދާ ނުޙައްގު ގޮތުގައި އަތުލައިގަތުން، މައިންބަފައިންނަށް ނުބައިކޮށް ކަންތައްކުރުން، ސިޙުރު ހެދުން، އިރުވަރު ބެލުމާއި ފާލު ބެލުން، އަތް ބެލުން، ދެބައޮޑުވުން، ނެތިމޮށުން، މިއިން ކޮންމެ ކަމަކީ ދީނުގައި މަނާ ކުރައްވައި ޙަރާމް ކުރައްވާފައިވާ ކަންކަމެވެ. އަދި މި ނޫނަސް މި ދާއިރާގެ ބައެއް ކަންކަން އެބަ ހުއްޓެވެ.\nހުއްދަނޫން ޙަރާމްކަންކަމަކީ، ވަރަށް ފަސޭހައިން އެގެންހުރި ކަންކަމެކެވެ. އެއީ އެކަންކަމުގެ މަދުކަމުންނެވެ. ނަމަވެސް ހުއްދަ ޙަލާލު ކަންކަމަކީ، ޢަދަދު ނުކުރެވޭހާ ގިނަ ކަންކަމެވެ. އެއީ، ﷲގެ ރަޙުމަތްފުޅުން، މިދުނިޔޭގައި ލައްވާފައިވާގިނަ ތަކެއްޗަކީ، އިންސާނުންނައްޓަކައި ލައްވާފައިވާ ތަކެތިކަމަށް ވާތީއެވެ. މާތްﷲ ވަޚީކުރައްވި ބަސްފުޅެއްގެ މާނައިގާވެއެވެ. ﷲ އީ، ތިޔަބައިމީހުނަށްޓަކައި ކަނޑު ޚިދުމަތްތެރި ކުރެއްވި ރަސްކަލާންގެއެވެ. (އެއީ) އެކަލާންގެ އަމުރުފުޅަށް އެތާނގައި އުޅަނދުތައް ދެއްވުމަށްޓަކައެވެ. އަދި ތިޔަބައިމީހުން އެކަލަންގެ ފަޒުލްވަންތަކަމުން އެދިގަތުމައްޓަކައެވެ. އަދި ތިޔަބައިމީހުން ޝުކުރު ކުރުމައްޓަކައެވެ. އަދި އުޑުތަކާއި ބިމުގައިވާހާ ތަަކެއްޗެއް އެކަލާންގެ ތިޔަބައިމީހުނަށްޓަކައި ޚިދުމަތްތެރި ކޮށްދެއްވިއެވެ. އެހުރިހާ ތަކެއްޗެއްވަނީ އެކަލާންގެ ޙަޒުރަތުންނެވެ. ހަމަކަށަވަރުން، އެކަމުގައި ފިކުރު ކުރާ ބަޔަކަށް ހެކިތަކެއްވާކަން ކަށަވަރެވެ. ކީރިތި ރަސޫލުއްﷲގެ މާތް ޙަދީސްފުޅެއްގެ މާނައިގައިވެއެވެ. ހަމަކަށަވަރުން މާތްﷲ ފަަރުލުތަކެއް ފަރުލުކުރައްވާފައިވެއެވެ. ފަހެ ތިޔަބައިމީހުން އެ ފަރުލުތަށް ނަގާނުލާށެވެ! އަދި އެކަލާންގެ އިންތަކެއް ކަނޑައަޅުއްވާފައި ވެއެވެ. ފަހެ ތިޔަބައިމީހުން އެ އިންތައް ފަހަނައަޅާ ނުދާށެވެ! އަދި އެކަލާންގެ ކަންތައްތަކެއް ޙަރާމްކުރައްވާފައިވެއެވެ. ފަހެ ތިޔަބައިމީނުން އެކަންތައްތައް ހުއްދަކޮށް ނުގަންނާށެވެ! އަދި އެކަލާންގެ ކަންތައްތަކެއްގެ ޙުކުމް ބަޔާން ނުކުރައްވައި ދޫކޮށްލާފައިވެއެވެ. އެއީ، ހަނދާންނެތިވޮޑިގަތުމެއް ނެތި ތިޔަބައިމީހުނަށް ލެއްވި ރަޙުމަތެއްގެ ގޮތުގައެވެ. ފަހެ، ތިޔަބައިމީހުން އެ ކަންތައްތަކާމެދު ބަޙުސުކޮށް ނުހަދާށެވެ. މިހާސާފުކޮށް މިކަން އިސްލާމް ދީނުގައި ބަޔާންކޮށްފައިވާއިރު، ހިތާމަޔަކީ ބައެއް މީހުންނަކީ، ދިރިއުޅުމުގައި ދިމާވާ ގިނަ ކަންކަން ޙަރާމްކަންކަމުގައި ފަތުވާދޭ މީހުންނެވެ. އިސަލާމް ދީނަކީ، ވިސްނާ ފިކުރު ކުރާ ބައެެއްކަމުގައި ވުމަށް ވަރަށްގަދަޔަށް ބާރުއަޅާ ދިނެކެވެ!\nމުހައްމަދު ޝާކިރު ޖުލައި 29, 2020 At 8:56 އމ\nވަރަށް ބޮޑު ތެދެއް. ޙަރާމް ކަންތައްތައް ޙަލާލުކުރަން އުޅެނީ މީހުން މަގުފުރެއްދުނީމަ ވެރިކަމުގައި އަބަދަށް ތިބެވޭނެތީ! އާއެކެވެ. ﷲގެ އަމުރުފުޅުތަކަށް ގޮންޖަހާ އެބައިމީހުން އެ ކަންތައްތަކާމެދު ބަޙުސުކޮށް ހަދަނީ ލާދީނީ ގޮތްގަނޑު ދިވިންގެ މެދުގައި ޢާންމު ކުރުމަށްޓަކައެވެ. ހުރި ނުބައިކަމެއްގެ ބޮޑުކަމާއެވެ! އެފަދަ އަނިޔާވެރީންގެ ކިބައިން މި ސައްތައިން ސައްތަ އިސްލާމީ ގައުމު އަބަދުގެ އަބަދަށް ސަލާމަތް ކަންމަތީ ލަހަށްޓަވާށިއެވެ. އާމީން!


ދަ ގެއްލޭ ކަންތައްތަކުގެ ތެރެއިން ކައްފާރާ ދިނުމަކާއި ނުލައި ހަމައެކަނި ޤަޟާކުރުން ލާޒިމު ވަނީ ނުވަކަމަކުންނެވެ.\nކ. މާލެ | 15 މެއި 2018 | އަންގާރަ 12:35 | 5,605\nމިދިޔަ އަހަރުގެ ރޯދަ މަހު، މިސްކިތެއްގައި ރޯދަ ވިއްލުމަށް ތައްޔާރުކޮށްފައި - އަޝްވާ ފަހީމް\nއެޑިޓަރުގެ ނޯޓް: މިލިޔުމަކީ، ތަޢުލީމުއްދިޔާ3ގައި ފަޟީލަތުއްޝައިޚް މުޙައްމަދު ޖަމީލު ލިޔުއްވާފައިވާ ލިޔުމުގެ ނަކަލެކެވެ. މި ލިޔުން ޝާއިޢުކުރާ މަގުސަދަކީ ފަރުޟު ރޯދަ އާއި ސުންނަތް ރޯދަ ހިފާނެ ގޮތާއި ރޯދައިގެ ހުކުމްތަކާ ގުޅޭ މައުލޫމާތު ގެނެސްދިނުމަށެވެ. މިއީ މެއި 15، 2018 ވަނަ ދުވަހު ޝާއިޢުކުރެވިފައިވާ ލިޔުމާ ގުޅޭ ބައެވެ.\nއިހު ބުނެވިދިޔަ ފަދަ ޖިމާޢުއަކުން ރޯދަ ނަގައިލައިފި ނަމަ، ދޭންޖެހޭ ކައްފާރާއަކީ ޢައިބުތަކުން ސަލާމަތްވެގެންވާ މުއުމިނު އަޅަކު މިނިވަން ކުރުމެވެ. މިނިވަންކުރާނެ އަޅަކު ނުލިބިއްޖެނަމަ ވިދިވިދިގެން ދެމަސް ދުވަހު ރޯދަ ހިފުމެވެ. އެ ދެމަސް ދުވަހުގެ ތެރެއިން އެންމެ ދުވަހެއް ވެސް ވީއްލިއްޖެނަމަ، މެދު ކެނޑުނީއެވެ. އަލުން ފަށައިގެން ދެމަސް ދުވަސް ހަމަކުރާންޖެހޭނެއެވެ. ރޯދަ ހިފުމަށް ނުކުޅެދިއްޖެނަމަ ފަސް ދޮޅަސް މިސްކީނުންނަށް ކޮންމެ މިސްކީނަކަށް މުއްދެއް ބަހައި ދިނުން ވާޖިބެވެ. އެއް ކަމަކަށް ވެސް ކުޅަދާނަ ނުވެއްޖެނަމަ، އެމީހެއްގެ ޒިއްމާގައި ކައްފާރާ ހަރުލައި އޮވެދެއެވެ.\nކައްފާރާ ރޯދައިގެ ނިޔަތް:\nދުލުންކިޔާނީ نَوَيْتُ صَوْمَ غَدٍ كَفَّارَةً لِلَّهِ تَعَالى މިފަދައިންނެވެ. ހިތުން ނިޔަތް ގަންނާނީ ކައްފާރާ ރޯދަ މާދަމާ މާތްކަލާނގެ ކިބައަށް ރޯދހިފުމަށް ނިޔަތް ގަތީމެވެ. މިފަދައިންނެވެ.\nކައްފާރާ ދިނުމަކާއި ނުލައި ޤަޟާކުރުން ލާޒިމުވާ ކަންތައްތައް:\nރޯދަ ގެއްލޭ ކަންތައްތަކުގެ ތެރެއިން ކައްފާރާ ދިނުމަކާއި ނުލައި ހަމައެކަނި ޤަޟާކުރުން ލާޒިމު ވަނީ ނުވަކަމަކުންނެވެ.\nފުރަތަމައީ: އެތެރެ ހަށްޓަށް އެއްޗެއް ވާޞިލުވާންހުރި މަގަކުން ތިމާއަށް އިޚްތިޔާރު ލިބިގެންވާ ޙާލު ދެނެހުރެގެން ގަސްތުގައި އެތެރެހަށްޓަށް އެއްޗެއް ވާޞިލުކުރުމެވެ. ތިމާގެ ނުރުހުމުގައި ތިމާގެ އަނގަޔަށް މީހަކު އެއްޗެއް އަޅައި ކައްވައިފިނަމަ ރޯދައެއް ނުގެއްލޭނެއެވެ. ރޯދައަށް ހުރިކަން ހަދާންނެތިގެން ނުވަތަ ރޯދައަށް ހުރެ ކައިބޮއި އުޅެގެން ނުވާނޭކަން ނޭނގޭ ޙާލު އެއްޗެއް ކެޔަސް ނުވަތަ ބުޔަސް ހަމައެފަދައެވެ. ތިމާގެ ގަސްތަކާއި ނުލައި އެއްޗެއް އެތެރެހަށްޓަށް ވާޞިލުވިއަސް ރޯދަ ގެއްލުމެއް ނެތެވެ. ތިމާގެ ދެދޮރުން ކުރެ ދޮރަކުން ބޭހެއް ކުރުމުގެ ގޮތުން އެއްޗެއް އެތެރެއަށް ވާޞިލު ކުޅަނަމަ ރޯދަ ގެއްލިދާނެއެވެ. ކަންފަތުތެރެއަށް ކުކުޅު ފަތް، އިލޮށިފަދަ ތަކެތި ބޭނުމުން ވެސް ރޯދަ ގެއްލޭނެއެވެ. ވުޟޫކުރާ މީހާ އަނގައަށް ފެންލުމުގައި މުބާލަޣާ ކުރުމަކާއި ނުލައި ކޯދޮންނަނިކޮށް ތިމާގެ އިޚްތިޔާރުން ބޭރުވާ ގޮތެއްގައި އެތެރެހަށްޓަށް ފެންފޮދެއް ދިޔައަސް ރޯދައެއް ނުގެއްލޭނެއެވެ. އެއްޗެއްގައި ވަސްގަތުމުން އެވަގުތު އަސަރު ބޮލުތެރެއަށް ވާޞިލުވިޔަސް ރޯދަ ގެއްލުމެއް ނެތެވެ. ކައްކާ މީހާ ކާއެއްޗެހީގެ ރަހަބެލުމުގައި ހަމައެކަނި ރަހަ ތިމާގެ ކަރުތެރެއަށް ވާޞިލުވިޔަސް ހަމައެފަދައެވެ. އެހެން އެއްޗަކާއި އެކުނުވާހައި ހިނދަކު ތިމާގެ ކުޅުދިރުވުމަކުން ރޯދައެއް ނުގެއްލޭނެއެވެ.\nދެވަނައީ: ތިމާ އަމިއްލައަށް ގަސްތުގައި ހޮޑު ގެނެސްގަތުމެވެ. ހޮޑުލަވައިގަނެގެން ނުހުރެވިގެން ގޮސް ހޮޑުލާއިރު އެއިން އެތިކޮޅެއް އެތެރެއަށް ނުދިއައީ ވިއްޔާ ރޯދައެއް ނުގެއްލޭނެއެވެ.\nތިންވަނައީ: ޖިމާޢުވުން ނޫން އެހެން ގޮތަކުން ނަމަވެސް ތިމާގެ މަނި ބޭރުކޮށްގަތުމެވެ. އިޙްތިލާމްވުން ފަދަ ތިމާގެ އިޚްތިޔާރުން ބޭރުގައިވާ ގޮތަކުން މަނި ނިކުތަސް ރޯދައެއް ނުގެއްލޭނެއެވެ.\nއަށްވަނައީ: މުޅިދުވާލު ހަތަރުދަމު ގަނޑުވެފައި މަސްތުވެފައި އޮތުމުވެ.\nނުވަ ވަނައީ: މުރުތައްދުވުމެވެ.\nއިސްވެ ދެންނެވުނު ކަންތައްތަކުގެ ތެރެއިން ކަމެއް މެދުވެރިވެގެން ރޯދަ ގެއްލިޖެނަމަ، އެދުވަހުން ދެން އޮތް އިރެއްގައި އިމްސާކަށް ހުރުމާއެކު، އެރޯދަ ޤަޟާކުރުން ވާޖިބެވެ. ސުންނަތް ރޯދައިގައި ނުވަތަ ރަމަޟާން މަސް ނޫން މަހަކު ހިފާ ފަރުޟު ރޯދައެއްގައި އިމްސާކަށް ހުރުން ވާޖިބެއް ނޫނެވެ. އިމްސާކަށްހުރުމަކީ ކެއިން ބުއިން ދޫކޮށްލައިގެން ހުރުމެވެ.\nރޯދަވެރިޔާ ކުރުން ސުންނަތްވެގެންވާ ކަންތައްތައް:\nއިރުއޮއްސިއްޖެކަން ޔަޤީންވުމުން ނަމާދުކުރުމުގެ ކުރީގައި ރޯދަ ވީއްލުމަށް އަވަސްވެގަތުން.\nތިން އޮށް ކަދުރު، ނުވަތަ ފެން، ނުވަތަ ކޮންމެވެސް ފޮނިއެއްޗަކުން ރޯދަ ވީއްލުން.\nރޯދަ ވީއްލުމަށްފަހު އަންނަނިވި ދުޢާކިޔުން: اَللّهُمَّ لَكَ صُمْتُ وَعَلَى رِزْقِكَ أفْطَرْتُ وَعَلَيْكَ تَوكَّلْتُ وَبِكَ آمَنْتُ ذَهَبَ الظَّمَأُ، وَابْتَلَّتِ الْعُرُوقُ، وَثَبَتَ الْأَجْرُ، يَا وَاسِعَ الفَضْلِ اغْفِرْلِى، اَلْحَمْدُ للهِ الَّذِىْ أَعَانِنِى فَصُمْتُ وَرَزَقَنِى فَأفْطَرْتُ.\nކިތަންމެ ކުޑަ އެތިކޮޅަކުން ނަމަވެސް ހާރުކެއުން.\nފަޖުރުލުމާއި މެދު ހިތުގައި ޝައްކު ކަމެއް ނުހިނގާ ހިސާބަށް ހާރު ފަސްކުޅައުން.\nތިމާގެ މައްޗަށް ހިނެއުމެއް ވާޖިބުވެފައިވާ ނަމަ، ފަޖުރުލުމުގެ ކުރީގައި ހިނައިގަތުން.\nދުވާލުގައި އިޙްތިލާމްވީނަމަވެސް ހިނައިގަތުމަށް އަވަސްވެގަތުން.\nޞަދަޤާތްދިނުމާއި ޤުރްއާން ކިޔެވުމާއި މާތްކަލާނގެ ކިބައަށް ޛިކުރުކޮށް ކައުއިތުރު ރަސޫލުﷲގެ ފާނުންގެ މައްޗަށް ޞަލަވާތްކިޔަވައި އުޅުން ގިނަކުޅައުން.\nމިސްކިތުގައި އިޢުތިކާފަށް އިނުން. ފަހު ދިހައިގައި އިޢުތިކާފަށް އިނުމުގެ ސުންނަތްކަން ގަދައެވެ.


LIVE: Covid Fassi Dhashah, Niyaavaa Adhadhu Mahchah - Vaguthu\nކޮވިޑް ފައްސި ދަށަށް، ނިޔާވާ އަދަދު މައްޗަށް\nއިތުރު 1062 މީހުން ކޮވިޑަށް ފައްސިވެއްޖެ.\nBREAKING NEWS: Ithuru 1062 Meehun Covid Ah Fassivejje https://t.co/bI1KhKvPNN\nކިޑްނީ ފެއިލްވެފައި ތިބި، ޑައިލިސިސް ހަދާ 25 މީހަކަށް ކޮވިޑް-19 ޖެހިފައިވާ ކަމަށް ހެލްތް އިމަޖެންސީ އޮޕަރޭޝަން ސެންޓަރު (އެޗްއީއޯސީ) އިން ވިދާޅުވެއްޖެ.\nDialysis Hadhaa 25 Meehakah Covid Jehifai Veyhttps://t.co/DluH7XPGgk\nކޮވިޑް-19 އިން ރައްކާތެރިވުމަށް އަޅާފައިވާ ފިޔަވަޅުތާއި ދޭތެރޭ ވިސްނާ ހިސާބަކަށް އަދި ނުދާ ކަމަށް ސަރުކާރުން ވިދާޅުވެއްޖެ.\nLuithakaa Dheytherey Visnaa Hisaabakah Adhi Nudhey- Sarukaaruhttps://t.co/LFd3bx1uKI\nމޯލްޑިވްސް ކަރެކްޝަނަލް ސާވިސްގެ ބެލުމުގެ ދަށުގައި ހުރި ޖަލުތަކުގައި ކޮވިޑް-19 އަށް ފައްސިވެފައި 100އަށްވުރެ ގިނަ ގައިދީންނާއި، ބަންދު މީހުން ތިބިކަން ހާމަކޮށްފި.\nJaluthakugai Covid Ah Fassivefaivaa 100 Ahvure Gina Meehunhttps://t.co/3LRmu5oQXN\nކޮވިޑް-19 އަށް ފައްސިވެފައިވާ މީހުންގެ ތެރެއިން ގޭގައި ތިބޭ ބަލިމީހުންނަށް ފަރުވާދިނުމަށް ޑޮކްޓަރުންނާއި ނަރުހުން ހޯދަން ހެލްތު އެމާޖެންސީ އޮޕަރޭޝަން ސެންޓަރ(އެޗްއީއޯސީ) އިން އިއުލާން ކޮށްފި\nCovid Jehigen Geygai Thibey Bali Meehunnah Faruvaadheyn Doctorunnaai Naruhun Hoadhaneehttps://t.co/PMa9rvMkku\nސްރީ ލަންކާގައި ކޮވިޑް-19 ޖެހުނު ޒުވާނަކު ގެއްލިގެން ހޯދަން ފަށައިފި.\nLanka Ga Covid Jehunu Zuvaanaku Filumun Hoadhan Fashaifi https://t.co/NwN4gYseHT\nކޮވިޑް-19 ގެ ރޯގާއަށް ފައްސިވި ފަހުން ހާލަތު ވަރަށް ގޯސްކޮށް ދިއުމަށް ފަހު މިހާރު ހާލަތު ވަރަށް ބޮޑަށް ރަނގަޅު ވަމުން އަންނަ ކަމަށް އިދިކޮޅު ކޯލިޝަންގެ އެކްޓިން ލީޑަރު އަބްދުލްރަހީމް އަބްދުﷲ (އަދުރޭ) މިއަދު ވިދާޅުވެއްޖެ.\nCovid Ah Fassivi Adhurey Ge Haalu Annanee Rangalhu Vamun https://t.co/GDoAkFJ424\nކޮވިޑްގެ ހާލަތު ބެލުމަށް ކޮންމެ އަތޮޅަކަށް ސަރުކާރުން މަންދޫބެއް އައްޔަން ކުރަން ނިންމައިފި.\nCovid Ge Haalath Belumah Kohme Atholhakah Sarukaarun Mandhoobeh Ayyan Kuran Ninmaifi https://t.co/oQT4CJ8ioM\nކޮވިޑްގެ "ބޮޑު ރާޅެއް" ދުނިޔެއަށް ކުރިމަތިވެދާނެ ކަމުގެ އިންޒާރު މޮޑާނާ އިން ދީފި.\nCovid Ge "Bodu Raalheh" Dhuniye Ah Kurimathivedhaane Kamuge Inzaaru Moderna In Dheefi https://t.co/FoZhzW0Pv0\nBREAKING NEWS: Covid Jehigen Ithuru Meehaku Niyaavejje https://t.co/fEBnvBxwXG\nކޮވިޑް-19 އަށް ރާއްޖެ އިން ފައްސިވާ މީހުންގެ އަދަދު ފާއިތުވި ދެހަފްތާ ތެރޭގައި ވެސް ދަށަށް ނުދާ މިންވަރަށް މިއަދު ދަށަށް ދިއުމަކީ ވަރަށް ބޮޑު ހިތްހަމަޖެހުމެކެވެ. ޖާގައަށް ނުކަތާވަރަށް ބަލި މީހުންގެ އަދަދު އިތުރުވެ، ފަރުވާ ދިނުމުގައި އެތައް ދައްޗެއް ކުރިމަތިވެފައި ވަނިކޮށް ކޮވިޑަށް ފައްސިވާ އަދަދު ދަށަށް ދިއުމަކީ ހިތްހަމަޖެހުމެކެވެ. ނަމަވެސް ކޮވިޑްގައި ނިޔާވާ މީހުންގެ އަދަދު އަދިވެސް އަންނަނީ އިތުރު ވަމުންނެވެ. މިއަދު އެކަނިވެސް ފަސް މީހަކު ވަނީ ކޮވިޑް ޖެހިގެން ނިޔާވެފައެވެ.\nމިއަދަކީ މެއި މަހުގެ 16 ވަނަ ދުވަހަށް ފަހު ރާއްޖެ އިން އެންމެ މަދު އަދަދެއްގެ މީހުން ކޮވިޑަށް ފައްސިވި ދުވަހެވެ. އަދި މެއި މަހުގެ 04 ވަނަ ދުވަހަށް ފަހު މާލެ އިން އެންމެ މަދުއަދަދެއްގެ މީހުން ކޮވިޑަށް ފައްސިވި ދުވަހަކީ ވެސް މިއަދެވެ.\nމިއަދު ކޮވިޑަށް ޓެސްޓް ކޮށްފައި ވަނީ 4821 މީހުންނެވެ. މިއަދު ކޮވިޑަށް ކުރި ޓެސްޓްކުރި މީހުންގެ ތެރެއިން ފައްސިވެފައި ވަނީ %18.69 މީހުންނެވެ. މިއަދަކީ ކޮވިޑަށް ޓެސްޓް ކުރި މީހުންގެ ތެރެއިން ފައްސިވި މީހުންގެ ނިސްބަތް މެއި މަހުގެ 05 ވަނަ ދުވަހަށް ފަހު މިހައި ދަށަށް ދިޔަ ފުރަތަމަ ދުވަހެވެ.\nރާއްޖޭގައި ތިބި ކޮވިޑް ބަލި މީހުންގެ އަދަދު މިއަދު ވަނީ 24818 އަށް މަދުވެފައެވެ. ހޮސްޕިޓަލްގައި އެޑްމިޓް ކޮށްގެން ފަރުވާ ދޭން ޖެހޭ މީހުންގެ އަދަދު ވެސް އަންނަނީ މިހާރު މަދުވަމުންނެވެ. މިހާރު ހޮސްޕިޓަލްގައި އެޑްމިޓް ކޮށްގެން ފަރުވާ ދެމުން އަންނަނީ 252 މީހުންނަށެވެ.\nއެހެންކަމުން އުއްމީދު ކުރެވޭ ގޮތުގައި ކޮވިޑްގައި ނިޔާވާ މީހުންގެ އަދަދު ކުރިއަށް އޮތް ދުވަސްތަކުގައި ދަށަށް ދާނެއެވެ.\nBREAKING NEWS: Covid Jehigen Miadhu5Vana Meehaku Niyaavejje https://t.co/4eW8vTSjve\n— Vaguthu Online (@VaguthuOnline) May 28, 2021\nBREAKING NEWS: Miadhu Covid Ah Fassivee 901 Meehun https://t.co/hUWtetBSH3\nBREAKING: Himmafushi Asseyri Jalun 80 Gaidheen Fassi! https://t.co/l8CDrcfZea\nމެއި 29, 2021 14:09\nތި ހިސާބު ބަލައެއް ނުގަނެވޭ